"Vafaatherikamuge" Vaahaka Nudhakkavan Edhivadaigen Nasheed Ge Rahdhu Bigey Ah! - Vaguthu\nރައްޔިތުންގެ މަޖިލީހުގެ އަލިފުށި ދާއިރާގެ އެމްޑީޕީ މެމްބަރު މުހައްމަދު ރަޝީދު ހުސެއިން (ބިގޭ) ދައްކަވާ ވާހަކަތަކަށް ރައްޔިތުންގެ މަޖިލިހުގެ ރައީސް އަދި ރައީސް މުހައްމަދު ނަޝީދު މިއަދު ރައްދުދެއްވައިފިއެވެ.\nމަޖިލިހުގެ މެމްބަރު ކަމަށް ބިގޭ ހޮވިވަޑައިގެންނެވީ ނަޝީދުގެ ފޮޓޯ ބޭނުންކުރައްވައިގެން ކަމަށް ބުނެ ނަޝީދުގެ އާއިލާގެ ބައެއް މެންބަރުންގެ އިތުރުން އެމްޑިޕީގެ އާއްމު މެމްބަރުން ވެސް މީސް މީޑިއާގައި ބިގޭއާ ދިމާކޮށްލިއެވެ. އެއްކޮޅަށް ވޯޓު ދެއްވި އެމްޑީޕީ މެމްބަރުންގެ ހިތުގައި ނަޝީދާ މެދު ހަމްދަރުދީ އެއް ނެތް ކަމަށް ބުނެ އެ މެމްބަރުންގެ އިހުލާސްތެރިކަމާއި މެދު ވެސް މީސް މީޑީއާގައި ދަނީ ސުވާލު އުފައްދަމުންނެވެ.\nއެވާހަކަތަކަށް އިއްޔެ ރައްދު ދެއްވައި އެމްޑީޕީގެ ވަޓްސް އެޕް ގްރޫޕްއަށް ފޮނުއްވި މެސެޖެއްގައި ބިގޭ ވިދާޅުވީ، "ތުތިމަހަށް ކޮށާ ކާޅަށް ކާން ދިނަސް ހައްގު ބަސް ބުނުމުގައި ފަހަތަކަށް ނުޖެހޭނަން" ކަމަށެވެ.\nފަހަތަށް ނުޖެހޭނެ މީހެއްކަން މާޒީގައި ދެއްކި ފަދައިން އުމުރުގެ ބާކީ އޮތް ތަންވެސް ހޭދަކުރާނީ ސާބިތުކަމާއި އެކު ކަމަށްވެސް ބިގޭ ވަނީ ވިދާޅުވެފައެވެ.\nބިގޭގެ ވާހަކަތައް ރައްދު ދެއްވަމުން ނަޝީދު ކުރެއްވި ޓްވީޓެއްގައި ވިދާޅުވީ ސިޔާސީ ފައިދާއަށްޓަކައި ބިގޭ، ކުރައްވާ ކަންތައްތައްތަކާއި ވިދާޅުވާ ބަސްފުޅުތައް ހުދު ބިގޭއަށް އެނގިވަޑައިގަންނަވާނެ ކަމަށެވެ.\nބިގޭގެ ނަން ނުގެންނެވި ނަމަވެސް އޭނާ ނިސްބަތްވެވަޑައިގަންނަވާ ދާއިރާގެ ނަން ގެންނަވައި ނަޝީދު ކުރެއްވި ޓްވީޓެއްގައި ވިދާޅުވީ، އެންމެ ރަނގަޅީ އެހެން ބޭފުޅުން އެމަނިކުފާނާ މެދު ބަހައްޓަވާ ވަފާތެރިކަމާއި މަދަދުުގެ ވާހަކަ ބިގޭ ނުދެއްކެވުން ކަމަށެވެ.\n"އަޅުގަނޑަށް ރަނގަޅީ އެހެން ބޭފުޅުން އަޅުގަނޑަށް ބަހައްޓަވާ ވަފާތެރިކަމާއި މަދަދުގެ ވާހަކަ އެބޭފުޅާ (ބިގޭ) ނުދެއްކެވިއްޔާ" އެމްޑީޕީގެ ރައީސްކަން ކުރައްވާ ނަޝީދު ލިޔުއްވެވިއެވެ.\nAlhugandu ge rahmaitheriya adhi Alifushee dhaairage member ah engivadaigannavaane ebeyfulha siyaasee faidha ah takai kuravva kankamaai vidhaalhuva basfulhuthah. Alhugandah rangalhee ehen beyfulhun alhugadah bahattaavane vafaatherikamai madhadhu ge vaahakaebeyfulha nudhekkeviyya\n— Mohamed Nasheed (@MohamedNasheed) June 11, 2021\nމިއަދު ހެނދުނު ރާއްޖެ ޓީވީން ގެނެސްދިން ޕްރޮގްރާމެއްގައި ބިގޭ ވިދާޅުވީ ނަޝީދަށް އިންސާފު ހޯދައިި ދިނުމަށް މަސައްކަތް ކުރައްވާނެ ކަމަށެވެ.\nނަޝީދަށް ބޮމުގެ ހަމަލާދީފައިވަނީ މިދިޔަ މަހުގެ ހަވަނަ ދުވަހުއެވެ. އެމަނިކުފާނު ދިރިއުޅުއްވާ ކެނެރީގެއިން ނިކުމެވަޑައިގެން ކާރަށް އަރައިވަޑައިގަންނަވަން ވަޑައިގަންނަވަނިކޮށް އައިއީޑީއެއް ގޮއްވާލައިގެން ދިން ހަމަލާއިން ނަޝީދު ސަލާމަތްވެވަޑައިގެންނެވީ ކިރިޔާއެވެ.\nޖޫން 11, 2021 14:35\nއަބަދުވެސް ކޮންމެވެސް މީހަކާއި ޖެހިގަނެގެން ޒާތީ ވެގެން އުޅޭ މީހެއް މިއީ.\nޖޫން 11, 2021 15:16\nނުބައިނުލަފާކަން ދެއްކުމާއި ޗާޓުން ބޭރުން ކަންކުރުމާއި ދޮގުހެދުމާއި މަކަރުހެދުމާއި މީހުންނަށް ވަނަން ކިޔުމާއި މީހުންނާ ޖެހިގަތުމާއި އަބުރާބެހުމާއި ނޭގޭ އެއްކަމެއް ނެތްކަމަށް ދެއްކުމާއި ފޮނިކަމާއި ބޮޑާކަމާއި ކިބުރުވެރިކަމާއި އަމިއްލަ އެދުމުގައި އަރާހުރި އެކަމުން ފޯވެފައިހުރި ފިތުނަ ފަސާދަ އުފެއްދުމުގެ ރޮނގުން ދިވެހިރާއްޖޭގެ 1 ވަނަ ފާސިގު، އަދި ޚުދުމުޚުތާރުކަމުގައި ހައްދުން ނެއްޓިފައިވާ މީހަކު އެހެން މީހުންނަށް ފާޑުކިޔަނީވެސް ލަދުހަޔާތްކުޑަކަމުން. ދުނިޔޭގައި ލެއްވިހައި ނުބައި ނުލަފާ ސިފައެއް ހުރި ދީނަށް ފުރައްސާރަކޮށް ވާހަކަދައްކާ މީހަކަށް ވަފާތެރިކަމާއި ލޯތްބާއި ކުލުނާއި ދުރޫސުލްއަޚުލާގުގެ ރިވެތި ސިފަތަކަކީ ކޮބައިކަން ނޭގޭނެ.\nޖޫން 11, 2021 15:58\nވަފާތެރިކަމުގެ ވާހަކަ ސިޔާސީ އެކަކަށްވެސް ނެތް ދެއްކޭކަށް!! ކޮންމެ މީހަކުވެސް އެމީހަކަށް މޮޅުވާގޮތަށް ނުވަތަ ފައިދާއެއް ލިބޭގޮތަށް ފަހި ވާއިރަށް އެދިމާލަކަށް އެނބުރިގަނޭ! އެހެންނޫންނަމަ ރައިސް މައުމޫނު ރައިސް ނަޝީދަކާ ނުގުޅޭނެ އަދި ނަޝީދު މައުމޫނަކާ ނުގުޅޭނެ! ގާސިމްގެ ވާހަކަ ނުދައްކަމާ! ލާހޫރޭ މީހެއް އެއީ! ނަޝީދުގެ ވެރިކަމުގައި ކުރީގެ ޕީޕީއެމްގެ މަޖްލިސް މެމްބަރުންގެ ގޮތުގައިތިބި އަލީ ވަޙީދާ އަލްހާނު ފަހުމީމެން އެމްޑީޕީއަށް ބަދަލުނުވާނެ! ރައިސް ޔާމީންގެ ވެރިކަމުގައި ޕީޕީއެމް މަޖްލިސް މެމްބަރުންގެ ގޮތުގައި ތިބި 10 މެމްބަރުން އޭރު ޕާޓީ ދޫކޮށް މިހާރު މިއޮތް ކޯލިޝަނާ ނުގުޅޭނެ!! މިއީ ހަމަ ކުޑަކުޑަ މިސާލެއް! ހަތްތާވެސް މިލިއަނުން ފައިސާގެ މުޢާމަލާތްތަކުގެތެރެއިން އަމިއްލަ ނަފުސު އިސްކުރީ އެންމެންވެސް! އެމްޑީޕީގެ މެމްބަރުންނަށްވުރެން ބޮޑަށް ޕީޕީއެމްގެ މެމްބަރުން ޕާޓީއަށާ އެމީހުން ހޮވި ރައްޔިތުންނަށް ހަރާންކޯރުވިލެތް މާޒީ ފެނުނު ގޮތުގައި ބޮޑުތަނުންވެސް ގިނަ!! އެންމެ ބޮޑަށް ޕާޓީއަށއ ބޭވަފާތެރިވީ ޕީޕީއެމްގެ މެމްބަރުން!! އެކަމުގެ ހިތިރަހަ މިއަދު ބައެއް މިނިސްޓަރުންނާ ބައެއް މެމްބަރުންގެ ކަރުބުޑާ ހަމަޔަށް މިއަދު މިވަނީ ފޯރާފަ!! އަދި މިއަދު ގައުމަށްވެސް މިވަނީ އެގިލަންވެރިކަންވެސް ކުރިމަތިވެފަ!! އެއީ ބަޔަކު އަމިއްލަ އެދުން އިސްކުރީތީ ގައުމަށްވުރެން ބޮޑަށް!!\nހޭބަލި ވެގެން ބީތާއެއް ގައުމުގެ މަސްލަހަތު ނަގާލާފަ ގޮސް އެއޮތީ ދިވެހި ރައްޔިތުން ނޫޅެ މިފަސާދަވެރިޔާ މިގައުމައް އްރުވާކައް\nރ ނަޝީދު ގެ ވަފާ ތެރި އެއް\nޖޫން 11, 2021 14:42\nބަރާ ބަރު! ބޮލު ގައި ވެސް އެއްޗެއް ނެތް ހާލަތު ގައި އޭނަ އުޅެނީ ސައިޒު އޮޅި ގެން\nބޮލަށް ބަލާއިރު ދެމީހުން އެއްވަރު، ބިގޭގެ ދޮންކަން އުޅެނީ މާ ކުރީގަ. އަމިއްލަ. ޢެ ދުން އަންނިގެ މާ ބޮޑު. ޑިމޮކްރަސީން ބިގޭއަށް 85 އަންނިއަށް 65، ހީލަތާއި މަކަރުން ބިގޭއަށް 70 އަންނިއަށް 70.\nޖޫން 11, 2021 17:36\nބޮލުގަ އެއްޗެހި ހުރިމީހާ ރަގަޅެއްނޫންތަ އެންމެ ވަގުކޮޅަކަށްވެސް ހަމައިގަހުރީޔާ.\nޖޫން 11, 2021 15:02\nމިފަހަރު އެގޭނެ ސައިޒުވާ ބަޔަކު ތިދަނީ ގަދަހިފުމަކަށް.\nމި އަންނިގެ ސައިޒު މާ ބޮޑަށް އޮޅިގެން ނޫޅެން އަންގަން އަދި ބިގޭއާ ގެޅިގަނެގެން ނޫޅެންވެސް އަންގަން.\nޖޫން 11, 2021 15:36\nމާ ބިގު ހެދިގެން އަންނި އާ ނުގެޅޭތި...ސައިޒު ގަ ތިބޭ....\nޖޫން 11, 2021 15:47\nތިޔަ އަންނި އަކީ މިޤައު،ުގެ އެއްބައިވަންތަކަމާ އެއްބައެއްވަންތަކަން ނަގާލައި ގަޢޫމުގެ އިޖުތިމާއީފޭރާން ވީދާ ކުދިކުދިކޮށް ޤައުމުގެ މިނިވަންކަމާ އިސްތިޤުލލު ނަގާލައި ޤައުމު އަޅުވެތިކޮށް މުޅިޤައުމު ފުނޑާލި ޚާއިނެއް ވެރިކަމުގެ ދަހިވެތިކަމުގަ ހުރިހާކަމެއްކުރީ އަދިމިހާރު އެކުރަނީވެސް ވެރިކަމުގެ ދަހިވެތިކަމުގަ\nޖޫން 11, 2021 15:53\nރައީސް ޔާމީނާ ދޭތެރޭ ގޭޓް ސުޕީޗް ސޯސަލް މީޑިޔާ ގަޔާ ޓީވީ ޕުރޮގް ރާމްތަކުގަ ދެއް ކިމީ ހުން ނައް ފިޔަވަޅު އަޅަން ނުކެރެނީތޯ. ނޫނީ އެކަން ހަމަ އޯކޭ ތޯ؟؟ނޫނީ ޢަދުލު އަދުލު އިންސާފަކީ ވަކި ބައެއް ގެ ހައްގެއްތޯ؟؟؟؟\nޖޫން 11, 2021 16:03\nމިޤައު މަކު ވަފާތެރިން ނުތިބޭ މުޅިންވެސް ސިޔާސީ ވަފާތެރި ކެހިވެރި ޗޯރުން ތިބީ !\nޖޫން 11, 2021 16:20\nނަޝީދު ސައިޒް ކޮށް ގެން މިގައުމު ސަލާމަތުގެ އައްސޭރިޔަކަށް ދެވޭނީ.....އެމްޑީޕީ މެމްބަރުން ނަކީ އަމިއްލަ ސިކުޑިން ވިސްނާބަޔަކަށް ވާންއެބަޖެހޭ.\nޖޫން 11, 2021 16:27\nމި ކެނެރީގޭ ނަޝީދު ދޫކޮށްލަބަލަ. މީނާގެ ކިބައިން މި ޤައުމު ސަލާމަތްވެބަލަ. އޭރުން އަޅުވެތިކަމުން ސަލާމަތްވާނީ.\nޖޫން 11, 2021 16:44\nވަފާތެރިވާންވީ ގައުމައް އަންނިޔަކައްނޫން\nރާއްޖެ އިން ބޭރުގަ ބިރުން ފިލައިގެން އުޅޭމީހަކު އެބަ އުޅެ އެވެ. އެމީހާ ގެ ވާހަކަ ކޮންމެވެސް ބަޔަކު ދައްކަ ބަލާާށެވެ.\nޖޫން 11, 2021 17:31\nޖޫން 11, 2021 18:08\nބިގޭގެ ވާހަކަ ވެސް އެހެން މީހެްްގެ ވަހަކަވެސް ނަސީދު ނުދައްކަވާ ނަސިދަކީ ދިވެހިގައުމު ދެކެ އިހްލާސްތެރިކަމުގެ ކަންފުޅެއްވެސް ހުރި ފަރާތެއްނޫން. މައިޓްކުންފުނީގެ ފައިސާ އިން ހިޔާނާތްވެ އެފައިސާއިން ކާންބޯންދީ ބޮޑުކޮށް ކިޔަވައިދީފަ ހުރި ނަސީދުގެ ކިބައިގަ އިހްލާސްތެރިކަން ހުންނާނީ ކިހިނެތް މީހުން އިހްލާސްެތެރިވަނީވެސް މީހާ ރަނގަޅު މީހަކަށް ވަނީވެސް ހަލާތު ތަކެތިން ކައިގެން ބޮޑެތިވާނަމަ. ނަސިދުގެ މަޒީއަކީ ވަރަށް ހުތުރު މާޒީއެއް އެވާހަކަ ތަފްސީލު ކޮށް ކިޔާދީފިނަމަ ނޫހަކު ނުޖަހާނެ.\nޖޫން 11, 2021 19:50\nއަޅުގަނޑަށް ހީވަނީ ހަމަ އެގޮތައް އަލިފުށީ ދާއިރާގެ ރަހުމަތްތެރިޔާއަށްވެސް އެނގޭނެހެން ނަޝީދު ސިޔާސީ ފައިދާހޯދުމަށްކުރާ ކަންކަމާއި ދަައްކާ ވާހަކަވެސް. އެކަމު އެވާހަކަ ނުދައްކަވާ މެމްބަރު އެހުންނަ ހުރުން އެއީ މެމްބަރުގެ އަޙުލާގު ރަނގަޅުވީމަ ހުންނަ ހުރުމެއް ކަމަށް ދެކެން.\nޖޫން 11, 2021 20:05\nއަނިއަކީ ފެއިލިއާއެއް އަބަދުވެސް ކޮންމެވެސް މީހަކާ ޖައްސާލައިގެން މީނައުލެނީ ރައިތުން މީނަ ގެ ގޮތުގަ ބަލައިނުގަތްމީހެއް މިފަހަރުވެސް އެމްޑީޕީ އެކަނީ ނިކުތްނަމަ ހަމައެއިލްޥީސް\nޢަސްލު ރަގަޅު ވާހަކައެއް..ބިގޭ އާއި ސަނީފުމެން ހީކުރަނީއެމީހުންނަކީ އެމް ޑީ ޕީ ގެވެރިން ކަމަ އް..އެހެންތާވާނީ މިހާރު ސަނީފު ކޮއްކޮވެސަ އެހެރީ ކުރީ ސަރުކާރުން ވަޒީފާއިން ވަކިކޮއްފަ ހުއްޓައަލުން އެވިއޭސަން ކޮމާންޑުން2މިލިޔަން ރުފިޔާ އެއްކޮއް ވަޒީފާ ދީފަ\nޖޫން 11, 2021 21:52\nރ އަތޮޅު މެންބަރު އިސްމާލު އަދި ވައްޑެ ވަރައް ރަނގަޅައް އިގޭނެ ނަސީދު އަކީ ކިހާ ވަފާތެރި މީހެއްކަން. ކަންނެލި އޮޑި ނިމެނީ ގެންދަން ތައްޔާރުވަނީ ރ އަތޮޅު ދުވާފަރައް. ލާރި މަތިން ފެއިބީ އާޒިމް ދަބަހުގަ ފެންގެންދިޔަގޮތައް\nޖޫން 11, 2021 22:06\nމީނަ އަޅޭގެންފި މީހެއް ސަލާމަތެއްނުވާނެ\nޖޫން 11, 2021 22:07\nއެންމެން އަބަދު އެއްފޮޓޮޔަކައް ބަލަހައްޓައިގެން ތިބޭކައް ބޭނުމެއްނުވާނެ ދެވަނަ ފޮޓޮޔެއްވެސް ބޭނުންވާނެ


ޝުކުރުވެރިވާ މީހުން ކޮބާ؟ –3– – DhiSalafiyyah\nޝުކުރުވެރިވާ މީހުން ކޮބާ؟ –3–\n13/12/2020 އަޚްލާޤްއައްޝައިޚް އަޙްމަދު ޚާލިދު\nޝުކުރުވެރިންނަށް ނަބިއްޔާ صلى الله عليه وسلم ގެ ޘަނާ:\nހެނދުނާއި ހަވީރު އެކަލޭގެފާނު މި ޛިކުރުކުރައްވައެވެ.\n((اللَّهُمَّ مَا أَصْبَحَ بِي مِنْ نِعْمَةٍ، أَوْ بِأَحَدٍ مِنْ خَلْقِكَ، فَمِنْكَ وَحْدَكَ لَا شَرِيكَ لَكَ، فَلَكَ الْحَمْدُ وَلَكَ الشُّكْرُ)) \nމާނައީ: “އޭ ﷲ! މިއަޅާގެ މައްޗަށް ނުވަތަ އިބަ ﷲ ގެ މަޚަލޫޤުން ކުރެ މަޚްލޫޤެއްގެ މައްޗަށް އެއްވެސް ނިޢުމަތެއް ހެނދުނުގައި ކޮށްފިނަމަ ފަހެ އެ ނިޢުމަތް ވަނީ އިބަ ﷲ ގެ ޙަޟުރަތުންނެވެ. އިބަ ﷲ އެއްކައުވަންތައެވެ. އިބަ ﷲ އަށް އެއްވެސް ބައިވެރިޔަކު ނުވެއެވެ. ފަހެ ހުރިހާ ޙަމްދަކާއި ޝުކުރެއްވަނީ އިބަ ﷲ އަށެވެ.”\nއެފަދައިން ހެނދުނު ކިޔައިފި މީހާ، އޭނާގެ ދުވާލުގެ ޝުކުރު އަދާކޮށްފިއެވެ. އަދި އެފަދައިން ހަވީރު ކިޔައިފި މީހާ، އޭނާގެ ރޭގަނޑުގެ ޝުކުރު އަދާކޮށްފިއެވެ. ނަބިއްޔާ صلى الله عليه وسلم ވަނީ މިފަދައިން ޚަބަރުދެއްވާފައެވެ.\nޝުކުރުވެރިކަން ބެހިގެންވާ ބައިތައް:\nއިމާމް އިބްނު ރަޖަބު ވިދާޅުވިއެވެ.\n“އަދި ޝުކުރުވެރިވުންވަނީ ހިތުންނާއި، ދުލުންނާއި، ހަށިގަނޑުގެ ގުނަވަންތަކުންނެވެ.”\nހިތުން ޝުކުރުވެރިވުމަކީ: ނިޢުމަތް ދެއްވި ފަރާތުގެ ނިޢުމަތަށް އިޢުތުރާފުވެ އެފަރާތުގެ ފަޟުލުވަންތަކަމުން ދެއްވި އެއްޗެއްކަމަށް ހިތުގެ އަޑިން ޤަބޫލުކުރުމެވެ.\nއަދި ހިތުން ޝުކުރުވެރިވުމުގެ ތެރޭގައި، ނިޢުމަތް ދެއްވިކަމަށްޓަކައި، ﷲ ދެކެ ލޯބިވުން ހިމެނެއެވެ.\nބައެއް ބޭކަލުން ވިދާޅުވެއެވެ.\n“މީހަކަށް ހެޔޮކޮށް ހިތި މީހާއަށް ހިތުގެ އަޑިން ލޯބިވެވޭއިރު، އޭނާއަށް އެންމެ ހެޔޮ އެދޭ ފަރާތްކަމުގައިވާ ﷲ ތަޢާލާއަށް، އޭނާގެ ހިތް އެއްކޮށް ނުލެނބުން އެއީ ކޮންފަދަ ޢަޖައިބެއް ހެއްޔެވެ؟”\nދުލުން ޝުކުރުވެރިވުން: ނިޢުމަތްތައް ދެއްވިކަމަށްޓަކައި އެކަމަށް ޘަނާކިޔައި އެކަން ޛިކުރުކޮށް، ޢަދަދުކޮށް، ފައުޅުކުރުން ހިމެނެއެވެ.\n(وَأَمَّا بِنِعْمَةِ رَبِّكَ فَحَدِّثْ) [سورة الضحى: 11]\nމާނައީ: “އަދި ދަންނައެވެ. ކަލޭގެފާނުގެ ރައްބު ދެއްވި ނިޢުމަތްތަކުގެ ވާހަކައިން ފަހެ، ކަލޭގެފާނު ވާހަކަ ދައްކައި އުޅުއްވާށެވެ.”\nޢުމަރު ބުން ޢަބްދުލް ޢަޒީޒް ދުޢާ ކުރައްވައިރު ވިދާޅުވާކަމުގައި ވެއެވެ.\n“اللَّهُمَّ إِنِّي أَعُوذُ بِكَ أَنْ أُبَدِّلَ نِعَمَكَ كُفْرًا، أَوْ أَكْفُرَهَا بَعْدَ مَعْرِفَتِهَا، أَوْ أَنْسَاهَا فَلا أُثْنِيَ بِهَا“.\nމާނައީ: “އޭ ﷲ! އިބަ އިލާހުގެ ނިޢުމަތްތަކަށް ކާފިރުވުމުން ރައްތާރިކޮށްދެއްވުމަށް އިބައިލާހުގެ ޙަޟްރަތުގައި ދަންނަވަމެވެ. ނުވަތަ އެ އެނގުމަށް ފަހު އެއަށް ކާފިރުވުމުން ރައްކާތެރިކޮށްދެއްވުމަށެވެ. ނުވަތަ އެ ނިޢުމަތް ހަނދުމަ ނެތިކޮށްލައި އެނިޢުމަތް ދެއްވިކަމަށްޓަކައި ޘަނާ ކިޔުން ދޫކޮށްލުމުން ރައްކާތެރިކޮށްދެއްވުމަށެވެ.”\nފުޟައިލް ބުން ޢިޔާޟް ވިދާޅުވިއެވެ.\n“މީސްތަކުން ބުނެއެޅެއެވެ. ނިޢުމަތްތަކަށް ޝުކުރުވެރިވާ މީހާ ނިޢުމަތްތަކުގެ ވާހަކައިން ވާހަކަދައްކާ ހުއްޓެވެ.”\nފުޟައިލު ބުން ޢިޔާޟާއި އިބްނު ޢުޔައިނާ، ނިޢުމަތްތަކުގެ ވާހަކަ ހަނދުމަކޮށް އެ ވާހަކަތައް ދެއްކުމަށް ރޭގަނޑު އިށީންނަވާ ގޮތަށް ހެނދުނު ވަންދެން ތިއްބަވައެވެ.\nގުނަވަންތަކުން ޝުކުރުވެރިވުން: ގުނަވަންތަކުން ޝުކުރުވެރިވުމަކީ އެއިލާހަށް ކިޔަމަންތެރިވުމަށްޓަކައި މެނުވީ ނިޢުމަތުގެ ބޭނުން ނުކުރުމާއި އެއިލާހަށް ނުކިޔަމަންތެރިވުމަށް ނިޢުމަތެއްގެ ބޭނުން ކުރުމަށް ބިރުވެތިވުމެވެ.\nﷲ ތަޢާލާ ވަޙީކުރައްވާފައި ވެއެވެ.\n(اعْمَلُوا آلَ دَاوُودَ شُكْراً) [سورة سبأ:13]\nމާނައީ: “އޭ ދާވޫދުގެފާނުގެ އާލުންނޭވެ! އެކަލާނގެއަށް ޝުކުރުވެރިވުމުގެ ގޮތުން ތިޔަބައިމީހުން ހެޔޮ ޢަމަލުކުރާށެވެ.”\nބައެއް ސަލަފުންގެ ބޭކަލުން ވިދާޅުވެފައިވެއެވެ.\n“އެބައިމީހުންގެ މައްޗަށް އެއާޔަތް ބާވާލެއްވުމުން، ނަމާދުކުރުން މަތީގައި މެނުވީ އެބައިމީހުންގެ ވަގުތުތައް ހޭދަ ނުކުރެއެވެ.”\nއިބްނުލް މުންކަދިރު ހިންގަވާފައި ވަޑައިގަންނަވަނިކޮށް ޒުވާނަކު އަންހެނަކާ ފޮށޭތަން ފެނިވަޑއިގެން ވިދާޅުވިއެވެ.\n“އޭ ކޮއިފުޅާއެވެ! ﷲގެ ނިޢުމަތަށް (ޒުވާންކަމަށް) ޝުކުރުވެރިވާ ގޮތަކީ ތިއީ ހެއްޔެވެ؟”\nޢަޖާއިބުވާކަމަކީ މީހަކަށް ލިބިފައިވާ އެންމެހާ އެއްޗަކީ ﷲ ގެ ނިޢުމަތްތައްކަން އެނގުމަށް ފަހު، އެއިލާހު ނަހީކުރެއްވި ކަންކަމަށް އަރައިގަތުމަށް އެ ނިޢުމަތްތައް ބޭނުންކުރާކަމެވެ!!\nމިއީ ދާރުލް ވަޠަންގެ ރިސާލާއެއް ކަމުގައިވާ (أين الشاكرون) ގެ ތަރުޖަމާއެކެވެ.\n السنن الكبرى للنسائي9750، صححه ابن حجر في فتح الباري شرح صحيح البخاري: (11 / 131).


Dhin ufaa loabin, Episode 5\n27 ފެބްރުއަރީ 20193ކޮމެންޓް\nވިއްސާރައިގެސަބަބުން އެތައްބަޔަކަށް ގެއްލުންލިބުނުކަމުގައިވިޔަސް، ގަސްތަކުގެ ދިރުން ވަރުގަދަވެއްޖެއެވެ. ފަތްތަކުގެ ހިރަފުސް ފިލައިގޮސް، ކުލަ ރީތިވެއްޖެއެވެ. މާމެލާމެލީގެ ތާޒާކަމުން ފޮނިކޮޅުބޯލާ މާބުރުތަކާއި ކުލަ ރީތި މާމަލަށްޖައްސައި ނަލަނަލަ ކޮކާތަކުގެ ހަރަކާތްތައް ބަލައިފޫހިނުވެއެވެ. ޖެހިލާ ފިނިފިނި ވައިރޯޅީގެ ތާޒާކަން ހިތްތަކަށް ފޯރައެވެ. އުޑުމަތީގައި ވިލާމަދު، މޫސުން ރީތި ދުވަހެކެވެ. ކުދިބޮޑު ގިނަބަޔަކު، ހަވީރުގެ އެންމެ ހިތްގައިމު ވަގުތުގައި އެއްތަންވެ، އުފާކޮށްލުމުން، މަންޒަރު ފުރިހަމަވެއްޖެއެވެ.\n"އަހަރެން ދުވަހަކުވެސް ހިތަކަށްނާރާ، މިހައި އާންމުތަނެއްގައި އަހަރެން ގޮވައިގެން މިނިވަންކޮށް ވަގުތުހޭދަކުރުމަށް ޝަރީ އެދޭނެކަމަކަށް.. އަސްލު މިއަދު ވަރަށް ވަރަށް އުފާވެއްޖެ.. މިހާރު ގަބޫލުކޮށްފިން ޝަރީ، އަހަރެންދެކެ ލޯބިވާކަމަށް" ޝެނީން ބުނެލިއެވެ. ގުދުވެލާފައި ޝަރީފުގެ ކަންފަތްކައިރީގައި ޝެނީން ބުނެލިއެވެ. ހިނިތުންވުމަކުން ލޯބިވެރިޔާ ހަދިޔާކޮށްލި ލޮބުވެތި އިޝާރާތް ޝެނީންއަށް ވަރަށް ކަމުދިޔައެވެ.\n"ދެން އެންމެ އުފާވާނީ، ޝަރީގެ އެންމެ ރަޙްމަތްތެރީންނާއި ބައްދަލުކުރުވާ ދުވަހަކުން، ސިއްރުން އުޅެވިއްޖެނުން.. އަހަރެންވެސް ބޭނުން، އަހަރުމެންގެ ލޯބީގެ ތެދުކަން އެންމެންނަށް އެނގެން، އަހަރެންނަކީ ޝަރީގެ ކާކުކަން ބުނެދޭން.. އެއަށްވުރެން ބޮޑު ފަޚްރެއް މިދުނިޔޭގައި ނުލިބޭނެ" ޝެނީން ޝަކުވާ ކޮށްލިއެވެ.\nތެދެކެވެ. ދެއަހަރުވެއްޖެއެވެ. ނަމަވެސް އެންމެ ގާތް އެކުވެރީންނަށްވެސް އެކަންވަނީ ސިއްރުކޮށްފައެވެ. ކުއްލިޔަކަށް މިއަދު ރަސްރަނި ބަގީޗާއަށް ދައުވަތު ލިބުމުން ޝެނީންގެ ހިތުގައި ސުވާލު އުފެދުނީއެވެ.\n"ކޮންމެ ކަމަކަށްވެސް ވަގުތެއް އޮންނާނެ، އެހެންވީމައި މިއީ މިކަމުގެ ވަގުތު.. އިންޝާﷲ ހުރިހައި ކަމެއްވެސް ރަގަޅުވާނެ" ޝެނީންގެ އަތުގައި ހިފާލަމުން ޝަރީފު ބުންޏެވެ. ފެންއަރުވާވަޑާމުގެ ހަރަކާތްތައް ބަލައިލުމަށް އެތަނުގައި ތިބި މީހުންގެތެރެއަށް ޝެނީން ގޮވައިގެން ޝަރީފު ވަނެވެ.\nދަރިންގެ މަންމަ އަތުގައި ހިފައިގެން އެފަދަ މާހައުލެއްގައި ހިނގާލަން ލިބުނު ދުވަހެއް ޝަރީފު ހަނދާނެއް ނެތެވެ. ދެކުދީންގޮވައިގެން އެފަދަ ތަނަކަށް ދާންވެއްޖެނަމަ، ޓެކްސީއެއްގައި ގޮސް، އާއިލީވަގުތު ހޭދަކުރަނީ މަންމައާއި ނުލައެވެ. ކުރީން، ވަރަށް ބޮޑު ކަމަކަށް އެކަންވިޔަސް ޝަރީފުއަށް މިހާރު އެކަންކަން ވަރިހަމައެވެ. ނިޝާނާއާއެކު ގެއިން ބޭރަށް ނިކުތުމަކީވެސް ޝަރީފު މިހާރު ބޭނުންވާ ކަމެއް ނޫނެވެ.\nއޮފީހުގެ މަސައްކަތްތައް މިއަދަށް ކަނޑައެޅިފައިވާ މިންވަރަށް ކޮށްލުމަށްފަހު، ޔަނާލް ނިކުތީ ގެއަށް ދިއުމަށެވެ. ވަގުތަކީ ލިލިމަގާއި ޗާންދަނީމަގުގެ ކާރުބާރުބޮޑު ވަގުތެކެވެ. ދުއްވާއެއްޗެހީގެ ބުންޒީލައަޑުން ސަރަހައްދުގެ ހިތްގައިމުކަން ގެއްލިފައިވާތީ، ކޮންމެ މީހަކުވެސް، އެމީހެއްގެ މަންޒިލަށް އަވަހަށް ދެވޭނެ ގޮތެއް ބަލަމުން މަގުން، ޖާގަ ހޯދަނީއެވެ.\nގިނައިރެއްނުވެއެވެ. ޔަނާލްގެ ކުރިމަތީން ޝަރީފުގެ ސައިކަލަށްއެރި އަންހެންކުއްޖާ ޔަނާލްގެ ލޮލުގައި އަޅައިގަތެވެ. ތަކުރާރުކޮށް ފްރެންޑް ރިކުއެއްސްޓްލިބޭ އައިޑީއެއްގައި އެކުއްޖާގެ ފޮޓޯ އިނދެއެވެ. ވިސްނަމުންދިޔައީ ޝަރީފުގެ ސައިކަލަށް އެކުއްޖާ އަރަންޖެހުނު ގޮތަކާއިމެދުގައެވެ. އެއީ އާދައިގެ ގުޅުމެއްނޫންކަން އެމަންޒަރު ފެނުނު ކޮންމެ މީހަކަށްމެ ޔަގީންކުރެވޭނެއެވެ. ސިފަކުރެވުނީ، މިޔަރެއްގެ ބުރަކަށިމަތީގައި އައްޓަމަހެއް ތަތްކޮށްލާފައި އޮންނައޮތުމަށެވެ. ކިހިލިފަތްދަށުން އަތް ލެއްވިގޮތަށް ޝަރީފުގެ ގައިގައި ތަތްކޮށްލައިގެން އިނެވެ.\nމުސްކާންގެ އެކުވެރިންނާއެކު ވާހަކަދައްކާލުމަށް ހުރިހައިކުދީން ތިބީ ލިލީގާޑްންގެ ޓެރަސްގައެވެ. އެކުދިންނަށް ޕިއްޒާއާއި ޖޫސް ގެނެސްދިނުމަށްފަހު މުރުޝިދާވެސް އެތަނުގައި އިރުކޮޅަކު މަޑުކޮށްލިއެވެ. ކިތަންމެ ބޮޑުވެފައި ހުއްޓަސް، މުސްކާންއަކީ އަދިވެސް މުރުޝިދާގެ އެންމެ ކުޑަ ދޫނިއެވެ. ވަށައިގެންވާ ރަޙްމަތްތެރިންނާއި އެކުދިންގެ އުޅުމާއި ބަސްމޮށުންތެރިކަން ހުންނަ ގޮތް ދެނެގަންނާން މުރުޝިދާ އަބަދުވެސް މަސައްކަތްކުރެއެވެ. ރަގަޅު އެކުވެރީން އިޚްތިޔާރުކުރުމަށް މުސްކާންއަށް މުރުޝިދާ އަބަދުވެސް ނަސޭހަތްތެރިވެއެވެ.\n"ހުރިހައި ކުދީންވެސް އެންމެބޮޑަށް ސަމާލުކަންދޭންވާނީ ކިޔެވުމަށް.. ރަގަޅު މާކްސް ހޯދުމަކީ ތިޔަކުދިންގެ މައިންބަފައިން އެންމެ ބޮޑަށް އެދޭނެކަންތައް.. އެކަން ތިޔަކުދީން ފުރިހަމަކޮށްދޭންވާނެ" މުރުޝިދާ ވާހަކަދެއްކީ ނުހަނު ލޯތްބާއެކެއެވެ.\n"މުސްކާން މާމަ ތިބުނީ ތެދެއް.. މަންމަގެ އަނގަ ހުއްޓާނުލާ މިހާރު! ކިޔެވުން، ކިޔެވުން، ކިޔެވުން.. އެނޫން އަޑެއް ނީވޭނެ މަންމަ ގޭގައި އުޅެންޏާ" ނިޔާޝާ ބުނެލީ ވަރަށް ފޯރީގައެވެ.\n"ޔެސްސްސް! ތިބުނީ ހަމަތެދެއް.. ބޮލަށްވެސް އުނދަގޫވޭ.. ހިތައްއަރާ، މުސްކާން ހާދަހައި ނަސީބު ގަދައޭ! މަންމައެއް ނެތްކަން އެއީ ކިހައިބޮޑު ނަސީބެއްކަން މިހާރު އެންމެ ބޮޑަށް ރިއަލައިޒްވާނީ މުސްކާންއަށް" ވަރަށް ފޯރީގައި ޖީހާން ބުންޏެވެ. އިސްޖަހައިލުމުގެ ބަދަލުގައި ލުއި ހިނިތުންވުމަކާއެކު މުސްކާން ބަލައިލީ ޖީހާންއަށެވެ. އެހެން ހުރިހައިކުދީން ހަމަހިމޭންވިއެވެ. އެއްޗެކޭބުނަން މުސްކާން ތައްޔާރުވިއެވެ.\n"ކޮންމެ ކުއްޖަކުވެސް އުފަންވަނީ މަންމައަކު މެދުވެރިވެގެން.. މުސްކާންގެވެސް މަންމައެއްހުރި\n.. އެކަމަކު ނަސީބު ރަގަޅުކަމުން، ލިބުނީ ބައްޕައެއް.. މިހިތުގެ ލޯބި ބަހާކަށްވެސް ނުޖެހުނު.. މަންމައަށް ދޭންވީ ލޯތްބާއި ބައްޕައަށް ދޭންވީ ލޯބި، ﷲތަޢާލާ މެދުވެރިކުރެއްވީ މުސްކާންގެ އިމްތިޙާނެއްގެ ގޮތުގައި.. މަންމައަށް ދޭންވީ ލޯބިވެސް، ބައްޕައަށް ދޭންވީ ލޯބިވެސް ހަމަހަމައަށް މުސްކާން އަދާކުރަންޖެހުނީ އެންމެ ލޮބުވެތި ބައްޕައަށް.. ބައްޕައެއްގެ މާތް މަޤާމު މުސްކާންއަށްވުރެން ބޮޑަށް އިހުސާސްކުރެވޭނީ ކާކަށް؟ އިންޝާﷲ ދުވަހަކުވެސް މި ވާޖިބަށް ފަރުވާކުޑަނުކުރާނަން.. މި އިމްތިޙާނުގައިވެސް އެންމެ މަތީން، ނަތީޖާހޯދާނަން.." މުސްކާންގެ ލޮލުން ކަރުނައެއްވެސް ވިދާނުލިއެވެ. ކެތްކުރަމުންދިޔައީ އިންތިހާއަށެވެ. މުރުޝިދާއަށް ކެތްނުވިއެވެ. ދެއަތުން ދެ ލޯ ފޮހެލެވުނީ ނޭފަތްދަމައިލަމުންނެވެ.\n"ޔާﷲ މިދަރިފުޅު ރައްކާތެރިކޮށްދެއްވާ، އެންމެހައި ނުބައިބެލުންތަކާއި ވަސްވާސްތަކުން މިއަޅާގެ ދަރިފުޅު މިންޖުކޮށްދެއްވާފާންދޭވެ!" މުރުޝިދާ ޙަމްދުއެޅުމާއެކު މުސްކާންއާއެކުތިބި ކުދީން 'އާމީން'ކިޔެވެ.\n"އަބަދުވެސް ހަނދާންހުރޭ، އެންމެކުޑައިރުވެސް ބައްޕަ ބުނާނެ.. އެންމެ ގިނަގިނައިން ﷲ އިމްތިޙާނުކުރައްވާނީ އެކަލާންގެ އެންމެ ލޯބިވެވޮޑިގެންނަވާ އަޅުތަކުންނޭ..! ކޮންމެ ކަމަކަށް ކެތްތެރިވެ، ޝުކުރުވެރިވާންވާނެއޭ..! ހުރިހައިކުދީންނާއި ދިމާއަށް މުސްކާން ބަލައިލިއެވެ.\nޓީޗަރަކުވެސް ބުނެނުދޭވަރުގެ އަގުހުރި ފިލާވަޅެއް މުސްކާންގެ ފަރާތުން އެކުދިންނަށް މިއަދު ލިބިއްޖެއެވެ. ދެތިންކުއްޖަކު، ލޮލުން ކަރުނަވެސް ފޮހެލިއެވެ. މުސްކާންއާއި ގާތްވެލުމަށްފަހު، ވަރަށް ލޯބިން މުރުޝިދާ ބައްދައިލިއެވެ.\n"ދަރިފުޅާ! މާމަ ފަޚުރުވެރިވަން ދަރިފުޅަށްޓަކައި" މާމަގެ އަޑުގައި ހުރި އަސަރުތައް ދެނެގަންނާން މުސްކާންއަށް ފަސޭހައެވެ.\nސިއްރުކުރި ރިހުމާއި، ހިފެހެއްޓިކަރުނައިގެ ބަރުކަން މުސްކާންގެ ދެކަކުލަށް ފޯރައިފިއެވެ. ފައިގައި ރިއްސާތީ، ގިނައިރު އެތަނުގައި އުޅެންފަސޭހަ ނޫންކަމަށް ބުންޏެވެ. އިރުއޮއްސޭ ވަގުތައްވާތީ، މުސްކާން އެދުނީ ހުރިހައިކުދިންވެސް ގެއަށްދިއުމަށެވެ. ހަގީގަތަކީ އެކަނިވެރިވެލުމަށް ވަގުތުކޮޅެއްގެ މުހިއްމުކަން މުސްކާންއަށް ބޮޑުވީއެވެ.\nގެއަށްއާދެވުމާއެކު ޔަނާލްގެ މަސައްކަތްފެށިއެވެ. ޝަރީފްއާއެކު މިއަދު ފެނުނު އަންހެންކުއްޖާގެ މައުލޫމާތު އެއްކުރުމުގެ މަސައްކަތެވެ. ދާދިފަހަކުންވެސް އެކުއްޖާގެ ފޮޓޯލާފައިން އައިޑީއަކުން ރިކުއެސްޓް ލިބިފައިވާތީ އެކަންކުރާން މާ އުނދަގުލެއް ނުވިއެވެ.\nވަގުތުން ރަޙްމަތްތެތިކަން ގަބޫލުކޮށްފިއެވެ. ފަރުވާތެރިކަމާއެކު ބަލަމުންދިޔައެވެ. ނަމަކަށް ޖަހާފައިވަނީ އެންޖެލްއެވެ. ލިބެން އޮތް ހުރިހައި ތަފްޞީލެއް ހޯދިއެވެ. ކައިވެންޏެއްކޮށްފައި ނުވާކަމަށް ހާމަކޮށްފައި އެބައޮތެވެ. ނަރުހެއްކަމާއި އައިޖީއެމްއެޗްގައި މަސައްކަތްކުރިކަމަށްވެސް އޮތެވެ. ނަމަވެސް އެއީ ރާއްޖެތެރޭ ކުއްޖެއްކަމެއް ނުވަތަ މާލެ ކުއްޖެއްކަމެއް އެނގޭކަށް ނެތެވެ. ހަތަރުސަތޭކައަށްވުރެން ގިނަ ރަޙްމަތްތެރީން އޭނާގެ ތިއްބެވެ. އެ އެންމެންގެ ތަފްސީލްތަކާއެކު ކުރިއަށްދިއުމަކީ ޔަނާލްއަށް ފަސޭހަކަމަކަށް ނުވާނެތީ، ކުރީގެ ޕޯސްޓްތައް ބަލަންފެށިއެވެ.\nފާހަގަކުރެވެމުންދިޔައީ ފޮޓޯތަކަށް އެކިގޮތްގޮތަށް ހުއްޓުމާއި، ބަނޑިބަނޑި ލައްވަން އެންޖެލް ޝައުގުވެރިވެފައިވާ ވަރެވެ. ޔަނާލްގެ ޝައުގުވެރިކަން އަތުލީ، ނިވާކަންކުޑަ ހެދުމެއްގައި އެންޖެލް ހުރި ފޮޓޯއަކަށް މީހަކު ކޮށްފައިވާ ކޮމެންޓެކެވެ. ލިޔެފައިވެއެވެ. 'ލާމު އަތޮޅުކުދީން ހަމަ އަސަރުގަދައީ..' ޔަނާލްގެ ފައިދަށުން ބިންގަނޑު ދެމިގެންހެން ހީވިއެވެ. މޫނުމަތީގެ ކުލަވަރު ބަދަލުވިއެވެ. މަޣްރިބް ނަމާދަށް ގޮވީ އެވަގުތުއެވެ.\nނަމާދުން އަވަދިވުމާއެކު މުސައްލަ ދުރައްޖައްސާލިއެވެ. ވަރަށް މަޑުމަޑުން ހިނގާލާފައި ގޮސް، މުސްކާން ހުއްޓުނީ ލޯގަނޑު ކުރިމަތީގައެވެ. އެސްފިޔައެއްވެސް ޖަހައިނުލައި ބަލަމުންދިޔައީ އަމިއްލަ ސޫރައަށެވެ. އަތް އުފުލައިލުމަށްފަހު އިނގިލިތަކަށްވެސް ވަކިވަކީން ބަލައިލިއެވެ. ހަމައެވަގުތު، ދެތުންފަތް ތުރުތުރުއަޅުވާލާފައި ކޯތާފަތް ތެންމާލައިފިއެވެ. ގިސްލުމުގެ މަޑުމަޑު އަޑެއްނޫނީ ދެތުންފަތު ދޭތެރެއިން އިއްވާނުލައެވެ. އަޑުގަދަކޮށް ރޯލަން މިވަގުތު ބޭނުންނުވާތީއެވެ.\n"ބައްޕަގެ ދެއަތްތިލައާއި އިނގިލިތައް ދުވަހަކުވެސް ފެނިފައިހުރި މީހަކަށް މިއަތްތިލައާއި އިނގިލިތައް ފާހަގަކުރާން އެނގޭނެ.. ނިޔަފައްޗަކީވެސް ބައްޕަގެ ނިޔަފަތީގެ ނަކަލެއް.. ބަލާބަލަ މިހިރަ މޫނުގެ ބައްޓަން! ބަލާބަލަ މިހިރަ ނިއްކުރިއެއް! މިހިރަ ނޭފަތެއް ބަލާބަލަ .." ކޮންމެ ގުނަވަނެއްގައި އަތްލާފައި މީހަކަށް ދައްކާފަދަ ގޮތަކަށް މުސްކާން ބުނެލައެވެ. ދެލޯ ރަތްވެ، މޫނުވެސް މަޑުފިޔާތޮށިކުލައަކަށް ބަދަލުވެއްޖެއެވެ. ނަމަވެސް މުސްކާންގެ ޝަކުވާގެ ރާގަށް ބަދަލެއް ނައެވެ.\n"މިއީ ބައްޕަގެ ދަރިއެއް.. މިއީ ހަމައެކަނި މުސްކާން ބައްޕަގެ ދަރިއެއް.. ދެން މުސްކާންގެ ހުންނާނީ މާމައާއި ކާފަ! އެއީ މުސްކާންގެ ދުނިޔެއަކީ.." މިފަހަރު މާބޮޑަށް ރޮވިއްޖެއެވެ.\nކުޑަހިނދުކޮޅެއްގެތެރޭގައި ހަމަހިމޭންވިއެވެ. ވަރަށް ޝައުގުވެރިކަމާއެކު ލޯގަނޑަށް ބަލައިލިއެވެ. ގުދުވެލާފައިވެސް ބަލައިލިއެވެ. ދެފަހަރަކު، ލޯގަނޑައި ގާތްވެލާފައި ދުރުވެލާފައި ކަހަލަގޮތަކަށް ހަރަކާތްކޮށްލިއެވެ. ދެ ލޯ ބޮޑުކޮށްލުމަށްފަހު، ކަޅި އެކިކޮޅުކޮޅަށް ހިނގައިލިއެވެ. އެސްފިޔަތައް ހުއްޓުވާލާފައިވުމުން، ބިރުވެރިގޮތެއް މުސްކާންގެ މޫނުން ސިފަވިއެވެ. ތުންފަތުގައި އަތް ޖައްސައިލުމަށްފަހު، މަޑުމަޑުން ފިރުމާލިއެވެ. ހަމަހިމޭންކަން ވަށާލާފައިވާކަން މުސްކާންއަށް އިހުސާސްވިއެވެ. ޑްރެސިންގ ޓޭބަލްމަތީން ޓިޝޫނެގުމަށްފަހު، މޫނު ސާފުކޮށްލިއެވެ. ރުއިމުގެ އަސަރެއް އެހެންމީހަކަށް ފާހަގަނުކުރެވޭނެކަމަށް މުސްކާންއަށް ހީވިއެވެ. ނަމަވެސް ލޮލުގެ ރަތްކަމެއް ނުފިލުވުނެވެ. ތަކުރާރުކޮށް އެސްފިޔައާއި ބުމައިގައި އިނގިލި ބީއްސާލުމަށްފަހު، މުސްކާން ނިކުތީ ކޮޓަރީން ބޭރަށެވެ.\n"އަހަރެން ދެން މިދަނީ ގެއަށް.. މިރޭ ދެން އާދެވޭނީ ތަންކޮޅެއް ދަންކޮށްލާފައި.. ދަރިން ނިންދަވާފައި، އެކުދިންގެ ފޮތްތައްވެސް ނަގާފައި އަންނާނީ، އޭރުން ދާގޮތަށްގޮސް ނިދަން އޮށޯވެވޭނީ" އާދަވެގެން ޝަރީފު ކުރާ ބައެއްކަންކަމުގެ ވާހަކައިން ޚުލާސާކޮށްލުމަށްފަހު، ޝަރީފު ބޭނުންވީ ގެއަށް ދާށެވެ.\n"އޯކޭ ލަވް! އިންތިޒާރުކުރާނަން.." ޝެނީންގެ ލޯބިވެރިޔާ މިރޭ އަދި އަންނާނެކަން އެނގޭތީ އޭނާ އެހުރީ ވަރަށް އުފަލުންނެވެ.\nކޮޓަރީގެ ދޮރުހުޅުވިއަޑަށް ޔަނާލް ދިޔައީ ސިއްސައިގެންނެވެ. މުސްކާން ފެނުމާއެކު ލެޕްޓޮޕް ލައްޕާލިއެވެ. އަންހެންކުއްޖެއްގެ ޕްރޮފައިލް ހާވަނިކޮށް ފެނިއްޖެނަމަ ގިނަ ސުވާލުތަކެއް ކުރާނެކަން ޔަނާލްއަށް ޔަގީނެވެ. މުސްކާންގެ ސީރިއަސް މޫނުގެ، ކުލަވަރު ޔަނާލްއަށް ކަމަކު ނުދިޔައެވެ.\n"ބައްޕަގެ ދޫނި، ކިހިނެއްވީ؟" ސުވާލުކޮށްނިމުނު އިރު މުސްކާން އޮތީ ޔަނާލްގެ ކޮނޑުގައި ބައްދައިގެންނެވެ.\n"ޔޫ އާރ ހާރޓް! ވަޓްސް ރޯންގް މައި ލަވް؟" ޔަނާލްއަށް ވަރަށް ކަންތައްބޮޑުވިއެވެ. ހިތްދަތި އަޑަކުން މުސްކާން ރޯލިއެވެ.\n"ޕްލީޒް ދޫނީ.. ދަރިފުޅު ރޮންޏާއި ބައްޕަގެ ހިތް ފުނޑުފުނޑުވެދާނެ.. ކިހިނެއްވީ؟ ބައްޕައާއި ވާހަކަދައްކާލަން އިށީންދެބަލަ؟" ބުރަކަށީގައި ފިރުމާލަމުން ޔަނާލް ބުންޏެވެ.\n"ބުނެބަލަ ބައްޕާ!" މުސްކާންގެ ބުނެލުމާއެކު ޔަނާލްގެ ދެފައި ފިނިވިއެވެ. ދެލޯ މަރާލާފައި ހިންދިރުވާލިއެވެ. ބޭނުންވަނީ ކޮންކަމެއްތޯ ސުވާލުކުރިއެވެ.\n"ކޮބާ މަންމަ؟ ނިޔާވެފައިތަ؟ ނޫނީ ދިރިހުރިތަ؟" ވަރަށް ބާރަށް ބައްދާލާފައި މުސްކާން ސުވާލުކުރިއެވެ.\nމި ވާހަކައިގައި ބޭނުންކޮށްފައިވާ ޔަނާލްގެ ނަމުން ބައެއް ފަހަރު ހީވޭ އެއީ އަންހެން ކުއްޖެކޭ..ވާހަކަ ކިޔައިލީމާ އެނގެނީ އެއީ އަންހެންކުއްޖެއްގެ ބައްޕަކަން..ވަރަށް ކޮންފިއުސް ވޭ އެނަން ބޭނުންކޮށްފައި އިންނާތީވެ..\nޑައިލޮގް ތައް ތަންކޮޅެއް ރިއަލް ކޮށްލަބަލަ\nހެޔޮނުވާނެ ޔަނާލް އެވަރު ބުނެދީބަލަ އެކުއްޖާއަށް😢


އަންވަރު އިބްރާހީމް 23 August 2018, 08:56\n(21 އޯގަސްޓް 2018 އާ ގުޅޭ)\n"ކޮބާ ހީވޭ ކަމެއްހެން. ރަށުން ބޭރު ކުއްޖަކު އެ ދިޔައީ ހޭއަރުވާލާފައި. އަދިވެސް ބުނާނެ ތިމަންނަ ގަޔަކަށް ކުލައެއް ނުޖެހޭނޭ" އެކުވެރިއަކު ދިމާކޮށްލިއެވެ.\n"އަބަދަކު މިހެންނެއް ނޫޅެވޭނެތާ. އެހެން ނޫނަސް އެމީހުންނަށް އަތު ނުވަންޏާ އެމީހުން ވެސް ފޫހިވާނެއްނު" އަހަރެން ބުނެލީމެވެ.\n"ދެން މޮޅު ވާހަކަ ދައްކާނެ ކަމެއް ނެތް. ތިޔޮތީ އަންހެނަކު ދަށުވެފައި" އެހެން އެކުވެރިއަކު ދިމާކޮށްލިއެވެ.\n"ބަލަން ހުންނަންޗޭ. އަދި އަހަރެން އެ މަންޖެ ގަޔަށް ކުލަ ޖަހާނަން. ކުލައިން ފެންވަރުވާލާނަން" އަހަރެން ބުނީމެވެ.\n"އަހަރެމެން ބަލާނަން ތިކަން. ތި އުޅެނީ އެ މަންޖެއަށް ވުރެ ބާރަށް ނުދުވެވިގެން. ދެން ކިހިނެއް ތިކަން ކުރާނީ" ކުރިން ވާހަކަދެއްކި އެކުވެރިޔާ ބުނެލިއެވެ.\n"ބަލަން ހުންނައްޗޭ" އަހަރެން ގަދަކޮށްލީމެވެ.\nއެދުވަހުގެ އިރުއޮއްސުނު ވަގުތު ރަށުގެ ބޮޑުމަގުން ހިނގާފައި އައި ބޮޑު ބައިގަނޑެއްގެ ތެރޭގައި އެއްކަލަ ކުއްޖާ ހުއްޓާފެނުނެވެ. ހަމަ ފެނުމާއެކު ޖެހިގެން އޮތް ގޯޅިން ހުޅަނގަށް އަހަރެން ދުއްވައިގަތީމެވެ. ބޭނުމަކަށްވީ އެ އަންހެން ކުއްޖާއަށް ބޮނޑިއެއް ދިނުމެވެ.\nހުޅަނގުކޮޅު މިސްކިތުގެ ފެންއިސްކުރުބަރިން ބޮޑު ރަތް ކޮތަޅަކަށް ފެންއެޅުމަށްފަހު ކޮތަޅާއެކު އަހަރެން ދުއްވައިގަތީމެވެ. އޭރު އެ އަންހެން ކުއްޖާ މިސްކިތް ފަސްދީފައި ދަނީއެވެ. ބަލާކަށް ނުހުރެ އަހަރެން އަތުގައި އޮތް ކޮތަޅުގޮސް އެ ކުއްޖާގެ ބޮލުގައި އެޅުވީމެވެ. އެ ކޮތަޅު ނުނެގެނީސް އަހަރެން ދުވެ ފިލައި ރައްކާވީމެވެ.\nއިޝާނަމާދު ކޮށްލައިގެން އައިސް މަގުމަތީގައި ހުރި ޖޯލިފަތީގައި އެކުވެރިންނާއެކު އަނގަތަޅަން އަހަރެން ވެސް އިނީމެވެ.\n"ކޮބާ އޮންނާނެ ރަނގަޅު ބޮނޑިއެއް ދީފައި" އެކުވެރިންގާތުގައި އަހަރެން ފޮނިކަނޑަމުން ދިޔައީއެވެ.\n"ގަބޫލެއް ނުކުރެވޭނެ. ލޮލަށް ނުފެންނަ ކަންކަން ގަބޫލުކުރެވޭކަށް ނޯންނާނެ" ޖޯލިފަތީގައި އޮތް އެކުވެރިޔަކު ބުނެލިއެވެ.\n"ބަލާލަބަ؟ އެހަރަ އަންނަނީ އެ ކުއްޖާ. އަވަހަކަށް މަރެއް ވެސް ނުވާނެ" އެކުވެރިޔާ ދެއްކީ އެ ކުއްޖާ އަންނަނިކޮށެވެ. އޭނާ އައީ އާއިލީ މީހަކާއެކުއެވެ. އަހަރެންނަށް އިނދެވުނީ ބަލަހައްޓައިގެންނެވެ. އޭނާ އައިސް ވަނީ އަހަރެންގެ ގެއަށެވެ.\n"ކޮބާ ހީވޭ. މިހާރު އެ އައީ ގެއަށް. އަދިވެސް ފެންޖަހާ" އެކުވެރިޔާ އަހަރެންނާ ދިމާކޮށްލިއެވެ. ކަންތައްގަނޑު ބޮޑުކޮށްލިއެވެ.\nދެން އިވެންފެށީ މަންމަ އަހަރެންނަށް ގޮވާއަޑެވެ. އެ ކުއްޖާގަޔަށް ފެންޖެހީތީވެ ކުރި ޝަކުވާތަކެވެ. އަހަރެންނަށް ބުނެވުނީ އެކަން ފެށީ އެ ކުއްޖާ ކަމަށެވެ. ދެ މީހުންގެ ގުޅުން ފެށުނީ އެހިސާބުންނެވެ. މާލެއަށް އައިއިރު ދެ މީހުންނަކީ ދެ ރައްޓެހީންނެވެ. ދުވަސްކޮޅެއް ފަހުން ދެ މީހުންނަކީ ދެ ލޯބިވެރީންނެވެ. މިއަދު އެއީ އަހަރެންގެ އަނބިމީހާއެވެ.\nކުއްލިއަކަށް އިންޖީނުގެ އަޑު މަޑުވުމާއެކު ޚިޔާލީ ދުނިޔެއިން އަހަރެންނަށް ނުކުމެވުނެވެ. އޭރު މީހުންގެ އަޑުފައްގަނޑު ގަދަވުމުންދިޔައެވެ. އަންހެނުންގެ ލޯ ހުޅުވެމުންދިޔައެވެ.\n"ކޮބާ މި އާދެވުނީތަ؟" ދެލޯ ފުހެލަމުން އަންހެނުން ސުވާލުކޮށްލިއެވެ.\n"މި އާދެވުނީ ހިތާދޫއަށް. ދެން ނަގާނީ ދިހަ ވަރަކަށް މިނެޓް" އަހަރެން ބުނީމެވެ. އެހެން ބުނުމަށް ފަހު އަހަރެންނާއި އަންހެނުން ދަތް އުނގުޅައި މޫނު ދޮވެލީމެވެ. ދޯނިން ފޭބުމަށް ތައްޔާރުވެލީމެވެ.\nމާގިނައިރެއް ނުވެ ރަށުގައި ބޯޓު ބަނދަރުކުރިއެވެ. ޖަމާވެފައިވާ މީހުން ގަނޑުގެ ތެރެއަށް އަހަރެން ފޭބީމެވެ. އަހަރެންނާއި އަންހެނުންނަށް މަރުހަބާކިޔަން އައިސްތިބި އާއިލާ މީހުންނާއެކު ގެއަށް ހިނގައިގަތީމެވެ. އަންހެނުން ހުރީ އަހަރެންގެ މަންމަގެ އަތުގައި ހިފަހައްޓާލައިގެންނެވެ. ހިތަށް އެރިއެވެ. އެއީ މީގެ ތިން އަހަރު ކުރިން އީދު ދުވަހު އަހަރެންގެ ގަޔަށް ފެންޖެހި ކުއްޖާއެވެ. މިއަދު އަހަރެންގެ އަނބިމީހާއެވެ. މިފަހަރު އެ ހަނދާންތައް އާކުރަންވާނެއެވެ. ކުލައިން ފެންވަރުވާލަން ވާނެއެވެ. ރަނގަޅު އީދު ހަދިޔާއެއް ދޭންވާނެއެވެ.\nކުއްލިއަކަށް އިވިގެންދިޔައީ މީހަކު ހަޅޭއްލަވައިގަން އަޑެއެވެ. ފަހަތަށް އެނބުރިލުމާއެކު އަހަރެންގެ ބޮލަށް އައިސް އޮއްސާލީ ފެންބާލިދީއެކެވެ. ދެން ބަލައިލެވުނީ ކުރިމައްޗަށެވެ. އަންހެނުންގެ ބޮލަށް އޮއްސާލާފައި ވަނީ ކުލަ ބާލިދީއެކެވެ. ހިތަށް އެރިއެވެ. ކަންތައް ފެށުނީއެވެ. މި ލޯބީގެ ފެށުން ހަނދާން ކޮށްދިނީއެވެ. އީދު ހަދިޔާ ލިބުނީއެވެ.


World Cup: Group E (Serbia) - Vaguthu\nވޯލްޑް ކަޕް: ގްރޫޕް އީ ސާބިއާ\nސާބިއާ ޓީމުގެ ކުޅުންތެރިން - ފޮޓޯ: އޭއެފްޕީ\nސާބިއާ (ގުރޫޕް އީ)\nފީފާ ރޭންކިން: 35\nވޯލްޑް ކަޕްގެ އެންމެ ރަނގަޅު ނަތީޖާ: ހަތަރުވަނަ (1930 އަދި 1962)\nސާބިއާގެ މިނިވަން ދައުލަތެއް ޤާއިމްވުމުގެ ކުރިން ޔޫގޮސްލާވިއާ އަދި ސާބިއާ އެންޑް މޮންޓެނީގްރޯގެ ގޮތުގައި އެ ޤައުމު ވަނީ ވޯލްޑް ކަޕްގައި ޖުމްލަ 12 ފަހަރު ވާދަކޮށްފަ އެވެ.\nޔޫގޮސްލާވިއާގެ ގޮތުގައި އޮތްއިރު، އެ ޤައުމުން ވަނީ 1930 އަދި 1962 ވަނަ އަހަރުގެ ވޯލްޑް ކަޕްގެ ހަތަރު ވަނަ ހޯދާފަ އެވެ. އަދި ވޯލްޑް ކަޕްގައި ގިނަ އަހަރަކު ވާދަކުރި އެވެ.\nޔޫގޮސްލާވިއާގެ ނަމުގައި އެންމެ ފަހުން ވޯލްޑް ކަޕްގައި ކުޅުނީ 1998 ވަނަ އަހަރެވެ.\nޔޫގޮސްލާވިއާ ރޫޅުމަށް ފަހު، ސާބިއާ އެންޑް މޮންޓެނީގްރޯ އުފެދި 2006 ވަނަ އަހަރު ވޯލްޑް ކަޕްގައި ވާދަކުރި ނަމަވެސް، ގުރޫޕް ސްޓޭޖުން ވަނީ ކަޓައިފަ އެވެ.\nސާބިއާގެ މިނިވަން ދައުލަތެއް އުފެދުނު ފަހުން، އެ ޤައުމުން ވަނީ 2010 ވަނަ އަހަރު ވޯލްޑް ކަޕްގައި ވާދަކޮށްފަ އެވެ. ބްރެޒިލްގައި 2014 ވަނަ އަހަރު އޮތް މުބާރާތަށް ސާބިއާ ކޮލިފައިނުވެ އެވެ.\nނަން: މްލަޑެން ކްރިސްޓަޖިކް\n(43 އަހަރު)4މާޗް 1974 އުފަން ތާރީހު:\nކްރިސްޓަޖިކް އަކީ ކުރިން ސާބިއާގެ ޤައުމީ ޓީމަށް ކުޅުނު ކުޅުންތެރިއެކެވެ. އޭނާ ވަނީ ސާބިއާ ޓީމާއެކު 2006 ވަނަ އަހަރުގެ ވޯލްޑް ކަޕްގައި ވެސް ކުޅެފަ އެވެ. ކުޅުމުގެ ކެރިއަރު ނިންމާލުމަށް ފަހު، ކޯޗިން ކެރިއަރު އޭނާ 2017 ވަނަ އަހަރު ފެށީ ކްރޮއޭޝިއާގެ ޤައުމީ ޓީމުންނެވެ.\nއެންމެ ފުރަތަމަ ކްރިސްޓަޖިކް އަށް ޓީމު ހަވާލުކުރީ ވަގުތީ ގޮތުންނެވެ. އެކަމަކު 2017 ވަނަ އަހަރުގެ ޑިސެމްބަރ މަހު އޭނާ އަށް ވަނީ ކޯޗުކަން ހަވާލުކޮށްފަ އެވެ.\nސާބިއާ ޓީމުގައި މިހާރު ހުރި އެންމެ މަޝްހޫރު އެއް ކުޅުންތެރިޔަކީ މިޑްފީލްޑަރު ނެމަންޔާ މަޓިޗެވެ.\nވަރުގަދަ ކުޅުންތެރިއެއްގެ ގޮތުގައި ފާހަގަވެފައިވަނީ މަޓިޗް މިހާރު ކުޅެމުންދަނީ މެންޗެސްޓާ ޔުނައިޓަޑަށެވެ. ކުރިން އޭނާ ކުޅުނީ ޗެލްސީއަށެވެ.\nމެދުތެރެ ޑޮމިނޭޓްކުރާ މަޓިޗް ސާބިއާގެ ޤައުމީ ޓީމަށް ކުޅެން ފެށީ 2009 ވަނަ އަހަރުން ފެށިގެނެވެ. އޭގެ ފަހުން އޭނާ ވަނީ ޤައުމީ ޓީމަށް 36 މެޗު ކުޅެފަ އެވެ.\nޤައުމީ ޓީމަށް ކުޅުމުގެ ކުރިން އޭނާ ވަނީ ސާބިއާގެ 21 އަހަރުން ދަށުގެ ޓީމަށް ވެސް ކުޅެފަ އެވެ.\nސާބިއާގެ ކެޕްޓަން އިވަނޮވިޗް އަކީ އެ ޓީމުގެ އެންމެ މުހިންމު އެއް ކުޅުންތެރިޔާ އެވެ. ތަޖުރިބާގެ ގޮތުން ވެސް އަރާ ހުރި އިވަނޮޗިޗް ވަނީ ޗެލްސީ އަށް 2008 އިން 2017 ވަނަ އަހަރާ ހަމައަށް ކުޅެ، ގިނަ ކާމިޔާބީތަކެއް ހޯދައިފަ އެވެ. އިވަނޮޗިޗް އަކީ ސެންޓްރަލް ޑިފެންސްގެ އިތުރުން، ފުލް ބެކަށް ވެސް ކުޅޭ ކުޅުންތެރިއެކެވެ.\nއިވަނޮޗިޗް އަމިއްލަ ޤައުމުގައި ކެރިއަރު ފެށުމަށް ފަހު، 2006 ވަނަ އަހަރު ރަޝިއާ ލީގަށް ބަދަލުވި އެވެ. އޭނާ ޔޫރަޕްގައި ވިދާލީ ރަޝިއާ ލީގުންނެވެ.\nސާބިއާގެ ޤައުމީ ޓީމަށް އޭނާ ކުޅެން ފެށީ 2005 ވަނަ އަހަރު އެވެ. މިހާތަނަށް ޤައުމީ ޓީމަށް 100 މެޗު ހަމަކޮށްފައިވާއިރު، އޭނާ ވަނީ 12 ލަނޑު ޖަހައިފަ އެވެ.\nސާބިއާ ޓީމުގައި މި ވަގުތު ހުރި އެންމެ އުންމީދީ ކުޅުންތެރިޔަކީ މިޑްފީލްޑަރު ސެރްގޭ މިލިންކޮވިޗް-ސަވިޗް އެވެ. ސަވިޗް އަކީ އަމިއްލަ ޤައުމުގައި ކެރިއަރު ފެށުމަށް ފަހު، ބެލްޖިއަމްގެ ގެންކަށް ބަދަލުވި ކުޅުންތެރިއެކެވެ. އަދި 2015 ވަނަ އަހަރު އޭނާ ވަނީ އިޓަލީގެ ލާޒިއޯ އަށް ބަދަލުވެފަ އެވެ.\nއުމުރުން 22 އަހަރުގެ މިޑްފީލްޑަރަށް ޔޫރަޕްގެ ބޮޑެތި ކްލަބުތަކުން މިހާރު ވަނީ ސަމާލުކަން ދޭން ފަށައިފަ އެވެ. އަދި ލާޒިއޯ އަށް ބޮޑެތި އަގުތައް ލިބެމުންދާ ކަމަށް ވެސް އަޑުފެތުރެ އެވެ.\nސަވިދް ޤައުމީ ޓީމަށް ކުޅެން ފެށީ 2017 ވަނަ އަހަރެވެ. މިހާތަނަށް ޤައުމީ ޓީމަށް މާ ބައިވަރު މެޗުތަކެއް ނުކުޅުނު ނަމަވެސް، އޭނާގެ ބޭނުން ވޯލްޑް ކަޕްގައި ވަރަށް ބޮޑަށް ހިފާނެ ކަމަށް ބެލެވެ އެވެ.\n"ޔެލޯ ވެސްޓް" އިން ހިތްވަރު ހޯދާ ސާބިޔާގެ ރައީސާއި ދެކޮޅަށް ރައްޔިތުން ނިކުމެއްޖެ


ޢަޤީދާއާއި ފިރުޤާތައް – Page 12 – DhiSalafiyyah\nދުނިޔެއާއި އޭގެ އަހުލުވެރިންގެ މައްޗަށް ނަރަކައިން ކުރާ އަޘަރު ޞަޙީޙުލް ބުޚާރީގައި އަބޫހުރައިރާ رضي الله عنه ގެ ކިބައިން ރިވާވެގެން އައިސްފައިވެއެވެ. ރަސޫލު ﷲ صلى الله عليه وسلم ހަދީޘް ކުރެއްވިއެވެ. (اشْتَكَتِ النَّارُ إِلَى رَبِّهَا فَقَالَتْ: رَبِّ أَكَلَ بَعْضِي بَعْضًا، فَأَذِنَ لَهَا بِنَفَسَيْنِ: نَفَسٍ فِي الشِّتَاءِ وَنَفَسٍ فِي الصَّيْفِ، فَأَشَدُّ مَا تَجِدُونَ مِنَ الحَرِّ، وَأَشَدُّ مَا تَجِدُونَ مِنَ الزَّمْهَرِيرِ ) މާނައީ:…\n03/08/2015 ޢަޤީދާއާއި ފިރުޤާތައް, ޢާންމު ލިޔުން, ދީންއައްޝައިޚް ޝިހާމް މުޙައްމަދު\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 50 “ޙިޖާޒް ކަރައިން އަލިފާންގަނޑެއް ފާޅުވުން.”\n9. ޙިޖާޒް ކަރައިން އަލިފާންގަނޑެއް ފާޅުވުން: ރަސޫލުﷲ صلى الله عليه وسلم ޙަދީޘް ކުރެއްވިކަމުގައި އަބޫ ހުރައިރާ رضي الله عنه ރިވާކުރެއްވިއެވެ. ((لَا تَقُومُ السَّاعَةُ حَتَّى تَخْرُجَ نَارٌ مِنْ أَرْضِ الْحِجَازِ؛ تُضِيءُ بِهَا أَعْنَاقَ الإِبِلٍ بِبُصْرَى)) މާނައީ: “ޙިޖާޒްގެ ބިމުން އަލިފާންގަނޑެއް ފާޅުވެއްޖައުމަށް ދާންދެން ޤިޔާމަތް ޤާއިމް ނުވާހުއްޓެވެ. ބުޞްރާގެ ޖަމަލުތަކުގެ ކަރުތަކަށް އޭގެ އަލިއެޅެއެވެ.” ހިޖްރައިން ހަތްވަނަ ޤަރުނުގެ މެދުތެރޭ، [ހިޖުރީ ސަނަތުން] ހަސަތޭކަ ފަންސާސް ހަތަރު ވަނައަހަރު…\n01/08/2015 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nޤިޔާމަތްދުވަހުގެ ކުރިން އެއްވެސް މީހަކަށް ނަރަކަ ހަމަލޮލަށް ފެނުނު ހެއްޔެވެ؟ އަހަރުމެންނަށް ހަމަޔަޤީނުންވެސް އެނގޭ ގޮތުގައި ރަސޫލު ﷲ صلى الله عليه وسلم ގެ ޙަޔާތުގައި، އެކަލޭގެފާނަށް ސުވަރުގެ ފެނިވަޑައިގެންނެވިގޮތަށް ނަރަކަވެސް ފެނިވަޑައިގަތެވެ. ޞަޙީޙުލް ބުޚާރީ އަދި މުސްލިމުގައި ޢަބްދު ﷲ ބުން ޢައްބާސް ކިބައިން ރިވާވެގެން އައިސްފައިވެއެވެ. (إِنِّي رَأَيْتُ الجَنَّةَ، فَتَنَاوَلْتُ عُنْقُودًا، وَلَوْ أَصَبْتُهُ لَأَكَلْتُمْ مِنْهُ مَا بَقِيَتِ الدُّنْيَا، وَأُرِيتُ النَّارَ، فَلَمْ أَرَ مَنْظَرًا كَاليَوْمِ قَطُّ…\n27/07/2015 ޢަޤީދާއާއި ފިރުޤާތައް, ދީންއައްޝައިޚް ޝިހާމް މުޙައްމަދު\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 49 “އަމާންކަން ފެތުރިގެންދިޔުން.”\n8. އަމާންކަން ފެތުރިގެންދިޔުން: އަބޫ ހުރައިރާ رضي الله عنه ގެ އަރިހުން ރިވާވެގެން ވެއެވެ. އެކަލޭގެފާނު ވިދާޅުވިއެވެ. ﷲގެ ރަސޫލާ صلى الله عليه وسلم ޙަދިޘް ކުރެއްވިއެވެ. ((لاَ تَقُومُ السَّاعَةُ حَتَّى يَسِيرَ الرَّاكِبُ بَيْنَ العِرَاقِ وَمَكَّةَ، لاَ يَخَافُ إِلاَّ ضَلاَلَ الطَّرِيقِ)) މާނައީ: “މަގުގެ އަނދިރިކަން ފިޔަވައި އިތުރު ބިރަކާނުލައި، ޢިރާޤާއި މައްކާއާ ދެމެދު ދަތުރުވެރީން ދަތުރުކޮށްފުމަށް ދާންދެން ޤިޔާމަތް ޤާއިމް ނުވާ ހުއްޓެވެ.” ހަމަކަށަވަރުން އަޞްޙާބު ބޭކަލުންގެ ޒަމާނުގައި…\n25/07/2015 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 48 “ނަބީކަމަށް ދަޢުވާކުރާ މީހުން ފާޅުވުން.”\n7. ނަބީކަމަށް ދަޢުވާކުރާ މީހުން ފާޅުވުން: ފާޅުވެފައިވާ ޢަލާމާތްތަކުގެ ތެރޭގައި، ނަބީކަމަށް ދަޢުވާކުރާ ކައްޒާބުން (ދޮގުވެރީން) ފާޅުވުން ހިމެނެއެވެ. އެއީ ގާތްގަނޑަކަށް ތިރީހަކަށް ކައްޒާބުންނެވެ. އޭގެތެރެއިން ބަޔަކު ނަބިއްޔާ صلى الله عليه وسلم ގެ ޒަމާނުގައާއި ޞަޙާބީންގެ ޒަމާނުގައި ފާޅުވިއެވެ. އަދި އެބައިމީހުން ފާޅުވޭވެހުރުން ހުއްޓުމަކަށް ނާދެތެވެ. އަދި ޙަދީޘްތަކުގައި ކަނޑައެޅިފައިވާ [ނަބީކަމަށް ދަޢުވާކުރުމުގެ] މުރާދަކީ ނަބިއްޔެއްކަމުގައި ދަޢުވާކުރާ ކޮންމެ މީހެއް ނުމެނޫންމެއެވެ. ފަހެ އެފަދަމީހުން ގުނައި ޢަދަދު ނުކުރެވޭހާ ގިނައެވެ. އަދި އޭގެ މުރާދަކީ…\n18/07/2015 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 47 “އިސްވެދިއަ އުއްމަތްތަކުގެ ގޮތްތަކަށް ތަބާވުން.”\nއ. އިސްވެދިއަ އުއްމަތްތަކުގެ ގޮތްތަކަށް ތަބާވުން: ބޮޑެތި ފިތުނަ ތަކުގެ ތެރޭގައި، ޔަހޫދީންނާއި ނަޞާރާއިންގެ ގޮތްތަކަށް ތަބާވެ އެބައިމީހުންނަށް ލެނބުން ހިމެނެއެވެ. ފަހެ މުސްލިމުންގެ ބަޔަކު ކާފަރުންނަށް ތަބާވެ އެބައިމީހުންނާ ވައްތަރުވެގަނެއެވެ. އަދި އެބައިމީހުންގެ އަޚްލާޤުން އަޚްލާޤު ލިބިގަނެ އެބައިމީހުންނާ ރުހެއެވެ. ދެންފަހެ މިއީ ނަބިއްޔާ صلى الله عليه وسلم ޚަބަރު ދެއްވާފައިވާ ކަންކަމުގެ ތެދުކަމެވެ. ފަހެ ނަބިއްޔާ صلى الله عليه وسلم ގެ އަރިހުން އަބޫ ހުރައިރާ رضي الله عنه ރިވާކުރައްވާފައި…\n11/07/2015 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nކުރިމަތިވެފައިވާ ބޮޑު މުޞީބާތެއްގެ ސަބަބުން މަރުވުމަށް އެދެވިދާނެތަ؟\nޖަވާބު: الحمد لله އެފަދއިން އެދުމަކީ ގޯސްކަމެކެވެ. އެއްވެސް މުއުމިނަކަށް މަރުވުމަށް އެދުން ހުއްދައެއް ނުވާނެއެވެ. އެހެންނަމަވެސް، އެމީހާއަށް ދިމާވެފައިވާ ބޮޑުކަމެއްގެ ސަބަބުން، ނަފްސަށް މަޖުބޫރުވެ ކޮންމެހެންވެސް އެކަމަށް އެދެވޭގޮތްވާނަމަ، އެކަމާއިގުޅިގެން ވާރިދުވެފައިވާ ދުޢާއިން ﷲ ތަޢާލާއަށް ދުޢާކުރާށެވެ. ރަސޫލުﷲ ޞައްލަﷲ ޢަލައިހި ވަސައްލަމަގެ ޙަދީޘް ކުރައްވާފައިވާ ބަސްފުޅުގެ މާނައިގައި ވެއެވެ. (( ތިޔަބައިމީހުންގެ ތެރެއިން އެއްވެސް މީހަކު އެމީހަކަށް ކުރިމަތިވެފައިވާ ގެއްލުމެއްގެ ނުވަތަ ދަތިކަމެއްގެ ސަބަބުން މަރުވުމަށް ނޭދޭހުށިކަމެވެ. ފަހެ އެމީހަކީ ކޮންމެހެންވެސް އެކަމަށް އެދެވޭމީހަކަށްވާނަމަ،…\n02/05/2015 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއަލް އަޚް ބިލާލް ޢަބްދުއްސައްތާރު\nސުންނަތް ޖަމާޢަތުގެ ޢަޤީދާއަކީ ﷲ ތަޢާލާ ވޮޑިގެންވަނީ ޢަރުޝީގެ މަތީގައެވެ. އެއިލާހުގެ ޢަރުޝިކޮޅުވަނީ އުޑުތަކުގެ މަތީގައެވެ. ﷲ ތަޢާލާވޮޑިގެންވަނީ އެންމެ މަތީގައެވެ. އެއިލާހަށްވުރެ މަތީގައި އެއްވެސް އެއްޗެއްނުވެއެވެ. އެއިލާހަށްވުރެ ބޮޑު އެއްވެސް ފަރާތެއް ނުވެއެވެ. الله أعلى و أكبر . ކީރިތި ޤުރުއާނާއި މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ ޙަދީޘްތަކުގެ އަލީގައި އަދި އުއްމަތުގެ ސަލަފުންގެ އިޖްމާއުއިން މިކަން ޘާބިތުވެއެވެ. ﷲ ތަޢާލާ ގެ ވަޙީބަސްފުޅުގައި ވެއެވެ. الرَّحْمَـٰنُ عَلَى الْعَرْشِ اسْتَوَىٰ ﴿٥﴾…\nالله تبارك وتعالى ގެ މަތިވެރިކަމާއި އެއިލާހުގެ މުލްކުފުޅުގެ ތަނަވަސްކަން\nالحمد لله وحده، والصلاة والسلام على من لا نبي بعده، وبعد: ﷲތަޢާލާއީ މަތިވެރިވެގެންވާ އިލާހެވެ. އެއިލާހުގެ މަތިވެރިކަމާއި ބާރުވެރިކަމަކީ ސިކުނޑިކަށް ތަޞައްވަރު ނުކުރެވޭހާ މަތިވެރިކަމެކެވެ. ހުރިހާ އެއްޗަކާއި ހުރިހާކަމެއްވަނީ އެއިލާހުގެ މުލްކުފުޅުގެ ދަށުގައެވެ. އެއިލާހު ހުރިހާ ޚަލްޤުތަކެއް ހެއްދެވިއެވެ. އަދި އެތަކެއްޗަށް ރިޒުޤުދެއްވާ އެތަކެތީގެ ކަންތައްތައް ބަލަހައްޓަވާ ތަދުބީރު ކުރައްވައެވެ. އަދި އެންމެހާ މަޚުލޫޤުންގެ ކިބައިން އެއިލާހު ފުދިވޮޑިގެންވެއެވެ. މަޚުލޫގެއްގެ އުރެދުމަކުން އެއިލާހަކަށް ގެއްލުމެއް ނުދެވޭނެއެވެ. އަދި މަޚުލޫގެއް އެއިލާހަށްވާ ކިޔަމަންތެރިކަމަކުން، އެއިލާހަށް…\n13/04/2015 ޢަޤީދާއާއި ފިރުޤާތައް, ދީންއަލްއަޚް އަބޫ ފުޟައިލު މުއުތަމިން އަޙްމަދު\n13: ބަދު ނަސީބުގެ ޢަދަދެއްތަ؟\nބައެއް ޢަދަދުތަކާ، ދުވަސްތަކާ، މަސްތަކުގައި ނަސީބާއި ބަދު ނަސީބު ވާކަމަށް ބައެއް މީހުން ޤަބޫލު ކުރެއެވެ. އެގޮތުން 13 އަކީ ބަދު ނަސީބުގެ ޢަދަދެއް ކަމުގައި ބައެއް މީހުން ބުނެ އުޅެއެވެ. ނަމަވެސް ޙަޤީޤަތަކީ ވަކި ޢަދަދެއްގައި ނަސީބު ނުވަތަ ބަދު ނަސީބު ނުވާކަމެވެ. ޢަދަދުތަކެއް، ދުވަސްތަކެއް، މަސްތަކެއް ނުވަތަ ކުލަތަކެއްގައި ބަދުނަސީބު ވާކަމަށް ޤަބޫލުކުރުމަކީ އިސްލާމްދީނުގައި ނަހީކުރައްވާފައިވާ ކަމެކެވެ. އެކަން ހިމެނެނީ ތަޠައްޔުރުގެ ތެރެއިންނެވެ.\n16/03/2015 ޢަޤީދާއާއި ފިރުޤާތައް, ދީންއަލް އުޚްތު އުއްމު ޢަބްދިﷲ\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 46 “ުޤުރުއާނަކީ މަޚްލޫޤެއް ކަމުގައި ބުނެވުނު ފިތުނަ.”\nކ. ޤުރުއާނަކީ މަޚްލޫޤެއް ކަމުގައި ބުނެވުނު ފިތުނަ: ދެންއެއަށްފަހު ޤުރުއާނަކީ މަޚްލޫޤެއް ކަމުގައި ބުނެވުނު ފިތުނަ، ޢައްބާސީންގެ ދައުރުގައި ފާޅުވިއެވެ. އަދި ޢައްބާންސީންގެ ޚަލީފާ މައުމޫނު، މިބަހާ އެއްކޮޅުވެ ނަޞްރު ދެއްވިއެވެ. އަދި އެކަލޭގެފާނުގެ އަރިހުން މިގޮތަށް އެދެމުން އެދިއެދިތިބި ޖަހުމީންނާއި މުޢުތަޒިލާއިން މިގޮތަށް ތަބާވިއެވެ. މިކަމާހުރެ އިސްލާމީ އުއްމަތުގެ ޢިލްމުވެރިންނަށް އިމްތިޙާނުތަކާ ކުރިމަތިލާން ޖެހުނެވެ. އަދި މުސްލިމުންގެ މައްޗަށް ބޮޑުވެގެންވާ ބަލާވެރިކަމެއް ލައިގަނެގެން ދިއައެވެ. ދެންފަހެ މިކަންތައްގަނޑުގައި އެބައިމީހީހުން ދިގުޒަމާންތަކެއް ވޭތުކުރަން ޖެހުންކަން ކަށަވަރެވެ. އަދި…\n16/02/2015 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nރަސޫލުﷲ صلى الله عليه وسلم އަށް ކިޔަމަންތެރިކަން އަދާކުރުން\nސަލަފުއްޞާލިޙުންގެ އިމާމަކީ ﷲގެ ރަސޫލާ صلى الله عليه وسلم އެވެ.\n10/02/2015 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއަލް އުޚްތު އުއްމު ޢަބްދިﷲ\nޤިޔާމަތްވުމުގެ ޢަލާމާތްތައް (أَشْرَاطُ السَّاعَةِ) – 45 “ޙައްރާ ހަނގުރާމަ.”\nޅ. ޙައްރާ ހަނގުރާމަ: ދެން އެއަށްފަހުވެސް ފުލުފުލުން ފިތުނަތައް ލައިގަންނަމުން ދިއައެވެ. އޭގެތެރޭގައި ޒައިދު ބިން މުޢާވިޔާގެ ވެރިކަމުގައި ހިނގައިދިޔަ މަޝްހޫރު ޙައްރާ ހަނގުރާމަ ހިމެނެއެވެ. އަދި އެކަން ހިނގައިދިއައީ ރަސޫލުﷲ صلى الله عليه وسلم ގެ ރަށުގައެވެ. އެތައް ބައިވަރު އަޞްޙާބުންނެއް އެހަނގުރާމާގައި އަވަހާރަވެގެން ދިއައެވެ. -رضي الله عنهم أجمعين- سَعِيد بن المُسَيب ވިދާޅުވެފައި ވެއެވެ. [އެބަސްފުޅުގެ މާނައީ:] “ފުރަތަމަ ފިތުނަތައް ފާޅުވެގެން ދިއައެވެ. ފަހެ ބަދުރު ހަނގުރާމާގައި ބައިވެރިވެވަޑައިގެންނެވި އެއްވެސް…\n09/02/2015 ޢަޤީދާއާއި ފިރުޤާތައް, ދީންއައްޝައިޚް އަޙްމަދު ނާޒިލް މުޙައްމަދު\nޤުރްއާނާއި ސުއްނަތުން ދަލީލުކޮށްދޭ ގޮތުގައި ޝިރުކު ބެހެނީ ދެބަޔަށެވެ. އެއީ ބޮޑު ޝިރުކާއި ، ކުޑަ ޝިރުކެވެ. މާނައިގެ ގޮތުންނާއި ޙުކުމުގެ ގޮތުން މި ދެބައި ތަފާތުވެގެންވެއެވެ.\n04/02/2015 ޢަޤީދާއާއި ފިރުޤާތައް, މުހިއްމު ލިޔުންތައް, ދީންއައްޝައިޚު މުޙައްމަދު އިބްރާހީމް (އަބޫ ލުޤްމާން)


Neymar ah aniyaavumun Willian Gaumee Team ah\nކޮޕާ އެމެރިކާގެ ކުރިން ބްރެޒިލް ކުޅުނު އެކުވެރިކަމުގެ މެޗުގައި، ނޭމާ ޖޫނިއާ އަށް އަނިޔާވުމުން އޭނާގެ ބަދަލުގައި ޗެލްސީގެ ވިންގާ ވިލިއަންއަށް ޖާގަ ދީފި އެވެ.\nއަންނަ ހޮނިހިރު ދުވަހު އަމިއްލަ ގައުމުގައި ބާއްވާ ކޮޕާ އެމެރިކާއަށް ތައްޔާރު ވުމަށް އެކުލަވާލި ސްކޮޑުން ވިލިއަން އަށް ޖާގަ ދީފައެއް ނުވެ އެވެ. ޔޫރޮޕާ ލީގް ފައިނަލަށް ފަހު އޭނާ ހުރީ ޗުއްޓިގަ އެވެ. ސްކޮޑުން ވިލިއަންއަށް ޖާގަ ދޭން ބްރެޒިލްގެ ކޯޗް ޓީޓޭ ބޭނުންވުމުން، ޗުއްޓީ ކުރު ކޮށްލުމަށް ފަހު ވިލިއަން ވަނީ ޓީމާ ގުޅެން ދަތުރު ކޮށްފަ އެވެ.\nރެއާލް މެޑްރިޑްގެ ޒުވާން ފޯވަޑް، ވިނީސިއުސް ޖޫނިއާއަށް ޖާގަ ދީފާނެ ކަމަށް ބެލެވުނު ނަމަވެސް، ވިލިއަންގެ ނަން ޓީޓޭ އިހްތިޔާރު ކުރީ އޭނާގެ ތަޖުރިބާ އަށް ބެލުމަށް ފަހު އެވެ. އަދި ޗެލްސީ އާއެކު ޔޫރޮޕާ ލީގް ފައިނަލުގައި ކުޅެފައި ވުމުން އޭނާގެ މެޗު ފިޓްނަސް ރަނގަޅު ވާނެތީ އެވެ.\nނޭމާއަށް އަނިޔާވީ، ގަތަރާ ދެކޮޅަށް ކުޅުނު އެކުވެރި ކަމުގެ މެޗުގަ އެވެ. މެޗުގެ ކުރީ ކޮޅު އޭނާއަށް ލިބުނު އަނިޔާއާ ގުޅިގެން ދަނޑުން ބޭލީ އެހީތެރިން އެހީގައި އަތުލަފި ކޮށްގެންނެވެ. ދަނޑުން ބޭލިއިރު އޭނާއަށް ހުރީ ރޮވިފަ އެވެ.\nމިދިޔަ ދެ އަހަރު ފާހަގަ ކުރެވުނީ އަނިޔާގައި ނޭމާއަށް އުނދަގޫ ކުރިމަތިވި ދުވަސްތަކެއްގެ ގޮތުގައެވެ. މިދިޔަ އަހަރު ވޯލްޑަކަޕަށްވެސް އޭނާ ކުރިމަތިލީ، ކުލަބުގައި ލިބުނު އަނިޔާއިން ރަނގަޅުވެ ރިކަވާވި ތަނުންނެވެ. އެހެންވެ ވޯލްޑްކަޕުގައިވެސް އޭނާގެ އަސްލު ކުޅުން ދެއްކޭ ގޮތެއް ނުވި އެވެ.


Reyge muzaaharaa aa gulhigen 23 meehaku hayyaru kuri: Police | Mihaaru\nއިދިކޮޅު ފަރާތްތަކުން މިދިޔަ ބުދަ ދުވަހު ބޭއްވި މުޒާހަރާ ރޫޅާލުމަށް ފުލުހުން މަސައްކަތް ކުރަނީ. --ފޮޓޯ: ނިޝާން އަލީ/ މިހާރު\nރޭގެ މުޒާހަރާއާ ގުޅިގެން 23 މީހަކު ހައްޔަރުކުރި: ޕޮލިސް\n16 މާޗް 2018 - 14:034comments\nއިދިކޮޅު ފަރާތްތަކުން ރޭ މާލޭގައި ކުރި މުޒާހަރާއިން 23 މީހަކު ހައްޔަރުކޮށްފައިވާ ކަމަށާއި މިހާތަނަށް އޭގެ ތެރެއިން އެއްވެސް މީހަކު ދޫކޮށްލާފައި ނުވާ ކަމަށް ފުލުހުން މިއަދު ބުނެފި އެވެ.\nމަޖީދީމަގުގައި ސަރުކާރާ ދެކޮޅަށް ކުރި މުޒާހަރާއާ ގުޅިގެން ރައްޔިތުންގެ މަޖިލީހުގެ އިހަވަންދޫ ދާއިރާގެ މެމްބަރު މުހައްމަދު އަބްދުﷲ (މުހައްމާ) ހައްޔަރު ކުރި އެވެ. އަދި ޖުމްހޫރީ ޕާޓީގެ އަންހެނުންގެ ގޮފީގެ ރައީސް ވަލީދާ ވަލީދާއި އެމްޑީޕީ އަންހެނުންގެ ރޫހުގެ ސެކްރެޓަރީ އައިޝަތު ވަހީދާ ވެސް ހައްޔަރު ކުރި އެވެ.\nސުޕްރިންޓެންޑެންޓް އޮފް ޕޮލިސް އަހުމަދު ޝިފާން "މިހާރު" އަށް ވިދާޅުވި ގޮތުގައި މުޒާހަރާއާ ގުޅިގެން ހައްޔަރު ކުރި މީހުންގެ މައްޗަށް ކުރަނީ ފުލުހުންގެ ދައުރު އަދާކުރުމަށް ހުރަސް އެޅި ކަމުގެ ތުހުމަތެވެ.\nއެކަމާ ގުޅިގެން އިތުރު ތަފްސީލެއް އޭނާ ނުދެއްވަ އެވެ.\nފުލުހުން ބުނީ "ސަރުކާރު ވައްޓާލުމަށް" މަޖީދީ މަގަށް އެއްވާ މީހުން، އާންމުންނަށް އުނދަގޫވާ ގޮތަށާއި ވިޔަފާރި ކުރުމަށް ހުރަސް އެޅޭ ގޮތަށް އަމަލު ކުރަމުންދާ ކަމަށެވެ. ސިޔާސީ މަގްސަދެއް ހާސިލް ކުރުމުގެ ބޭނުމުގައި ގާނޫނާ ހިލާފަށް ކުރާ މުޒާހަރާތަކުގައި ބައިވެރިނުވާން ފުލުހުން އިލްތިމާސް ކުރެ އެވެ.\nފުލުހުން މިހެން ބުނި ކަމުގައިވިޔަސް، އިދިކޮޅު ފަރާތްތަކުން ތަކުރާރުކޮށް ބުނަމުން އަންނަނީ ސަރުކާރާ ދެކޮޅަށް ކުރަމުން އަންނަ މުޒާހަރާތަކުގައި ގާނޫނާ ހިލާފަށް އެއްވެސް ކަމެއް ނުކުރާ ކަމަށެވެ. އަދި ރައްޔިތުން ބޭނުން ކުރަނީ ގާނޫނުއަސާސީން ލިބިދީފައިވާ ބާރު ކަމަށް ވެސް އިދިކޮޅު ފަރާތްތަކުން ބުންޏެވެ.\nއިދިކޮޅު ފަރާތްތަކުން ރޭ ވެސް މުޒާހަރާ އަށް މާލޭގެ މަގުތަކަށް ނުކުތީ، ސިޔާސީ ބައެއް ބޭފުޅުން ހިމެނޭ ގޮތަށް، ނުވަ މީހަކު މިނިވަންކުރަން މިދިޔަ މަހުގެ 1 ގައި ސުޕްރީމް ކޯޓުން ނެރުނު އަމުރު ތަންފީޒުކުރުމަށް ގޮވާލުމަށެވެ. ސުޕްރީމް ކޯޓުގެ އެ އަމުރާ ގުޅިގެން ކުއްލި ނުރައްކަލުގެ ހާލަތު އިއުލާންކޮށް، ގިނަ އަދަދެއްގެ ބަޔަކު ވަނީ ހައްޔަރުކޮށްފަ އެވެ. އޭގެތެރޭގައި ކުރީގެ ރައީސް މައުމޫން އަބްދުލްގައްޔޫމާއި އުއްތަމަ ފަނޑިޔާރު އަބްދުﷲ ސައީދާއި ސުޕްރީމް ކޯޓުގެ ފަނޑިޔާރު އަލީ ހަމީދާއި ސިޔާސީ ބޭފުޅުން ހިމެނިވަޑައިގަންނަވަ އެވެ.\nއިދިކޮޅު ފަރާތްތަކުން މިއަދު ބޮޑު އެއްވުމަކަށް ތައްޔާރުވަމުން އަންނައިރު އެ މުޒާހަރާއަށް ވެސް ފުރުސަތު ނުދޭނެ ކަމަށް ފުލުހުން ވަނީ ބުނެފަ އެވެ.\nއިތުރު ލިޔުންތައް އެމްޑީޕީ މުޒާހަރާ ޕޮލިސް ސަރުކާރު އިދިކޮޅު ފަރާތްތައް ކުއްލި ނުރައްކަލުގެ ހާލަތު ރާއްޖޭގެ ސިޔާސީ ހަމަނުޖެހުން


Moosun goasve, HA atholhun Thaa atholhah yellow alert nerefi | ThePress\nމޫސުން ގޯސްވެ، ހއ. އަތޮޅުން ތ.އަތޮޅަށް ޔެލޯ އެލާޓް ނެރެފި\nއައްޑޫގެ މަގުތައް ފެންބޮޑުވެފައި / ފޮޓޯ: އައްޑޫ ސިޓީ ކައުންސިލް\nމޫސުން ގޯސްވެ، ހއ. އަތޮޅުން ތ އަތޮޅަށް އޮރެންޖު އެލާޓް ނެރެފިއެވެ.\nމޫސުމާ ބެހޭ ގައުމީ އިދާރާ (މެޓް އޮފީސް) އިން އެސަރަހައްދަށް މިއަދު ހެނދުނު 9:00 އިން 1:00 އަށް އޮރެންޖު އެލާޓު ނެރެފައިވާއިރު އެސަރަހައްދަށް ގަޑިއަކު 25 މޭލާއި 30 މޭލާ ދެމެދު ބާރުމިގައި ވައިޖެހޭނެ ކަމަށް އެއިދާރާއިން ވަނީ ބުނެފައެވެ. އަދި ވިލާގަނޑުގައި ގަޑިއަކު 55 މޭލަށް ވައިގަދަވެ ކަނޑުތައް ގަދަވާނެ ކަމަށް ލަފާ ކުރެވޭ ކަމަށް ވެސް މެޓް އޮފީހުން ވަނީ ބުނެފައެވެ.\nއޭގެ އިތުރުން މެޓް އޮފީހުން ވަނީ ލ. އަތޮޅުން އައްޑޫ ސިޓީއަށް 8:00 އިން ދަންވަރު 12:00އަށް ވައިޓް އެލާޓު ވެސް ނެރެފައެވެ. އެސަރަހައްދަށް ގަޑިއަކު 19 މޭލާއި 25 މޭލާ ދެމެދު ބާރުމިނުގައި ވައިޖެހި، ވިލާގަނޑުގައި ގަޑިއަކު 45 މޭލަށް ވައިގަދަވެ ކަނޑުތައް ގަދަވާނެ ކަމަށް ލަފާ ކުރެވޭ ކަމަށް މެޓް އޮފީހުން ވަނީ ބުނެފައެވެ.\nރާއްޖެގެ ކަނޑުތައް އާންމުގޮތެއްގައި ގަދަ ވާނެ ކަމަށާއި ރާޅުގެ އުސްމިނަކީ 6–-9ފޫޓު ކަމަށް މެޓް އޮފީހުން ވަނީ ބުނެފައެވެ.\nމެޓް އޮފީހުން ބުނީ ދިޔަވަރު ބޮޑުވާ ގަޑިތަކުގައި ބައެއް ރަށްތަކަށް އުދައިގެ އަސަރު ކުރުން ވެސް އެކަށީގެންވާ ކަމަށެވެ.\nރޭގެ ވަގުތެއްގައި މެޓް އޮފީހުން ވަނީ ބައެއް ސަރަހައްދުތަކަށް އޮރެންޖު އެލާޓު ވެސް ނެރެފައެވެ.\nމެޓް އޮފީހުން ވަނީ ރާއްޖޭގެ ސަރަހައްދުގައި ހުޅަނގު މޫސުމުގެ ބާރު ގަދަވުމާއި ގުޅިގެން، ރާއްޖޭގެ ސަރަހައްދަށް މޫސުން ގޯސްވެ، ބައެއް ރަށްތަކަށް ބޯކޮށް ވާރޭވެހި، ވަޔާއި ކަނޑުގަދަވެ، ބައެއް ރަށްތަކަށް އުދައިގެ އަސަރު ކުރާނެ ކަމަށް ލަފާ ކުރެވޭތީވެ، އެންމެހާ ފަރާތްތަކުން ހާއްސަކޮށް ކަނޑުދަތުރު ކުރާ ފަރާތްތަކުން މޫސުމަށް ވަރަށް ބޮޑަށް ސަމާލު ވުމަށް އިލްތިމާސް ކޮށްފައެވެ.


Covid-19: Singapore in 287 meehun positive,2vana raalhegge biru bodu | Mihaaru\nދުނިޔެ / ސިންގަޕޫރު\nސިންގަޕޫރުގައި ބިދޭސީ މަސައްކަތު މީހުން ދިރިއުޅޭ ޑޯމިޓަރީއެއްގެ ކައްކާ ސަރަހައްދުގައި މަސައްކަތު މީހުން އިއްޔެ މަޑުކޮށްލައިގެން. --ފޮޓޯ:އޭއެފްޕީ\n10 އެޕްރީލް 2020 - 22:56\nސިންގަޕޫރު (އެޕްރީލް 10) - ކޮރޯނާވައިރަސް ކޮންޓްރޯލް ކުރުމުގައި ނަމޫނާ ގައުމަކަށް ބެލި ސިންގަޕޫރުން އިއްޔެ އެކަނި 287 މީހުން ޕޮޒިޓިވްވެ އެ ގައުމުގައި ވައިރަހުގެ ދެ ވަނަ ރާޅެއް ފެތުރިދާނެކަމުގެ ބިރު ބޮޑުވެއްޖެ އެވެ.\nޗައިނާގައި މިދިޔަ ޖެނުއަރީ މަހު ކުރީކޮޅު ކޮރޯނާވައިރަސް ފެތުރެން ފެށުމާ އެކު އެ ރޯގާ އެންމެ ފުރަތަމަ ފެތުރެން ފެށި ގައުމުތަކުގެ ތެރޭގައި ސިންގަޕޫރު ހިމެނެ އެވެ. ނަމަވެސް ރޯގާ ކޮންޓްރޯލް ކުރުމުގައި ސިންގަޕޫރުން ވަނީ ނަމޫނާ ފިޔަވަޅުތަކެއް އަޅައިފަ އެވެ. އެކަމަކު ފަހަކަށް އައިސް ސިންގަޕޫރުން ވަނީ ޕޮޒިޓިވްވާ މީހުންގެ އަދަދު އިތުރުވާން ފަށައިފަ އެވެ. މިއަދު އެކަނިވެސް ވަނީ 198 މީހުން ޕޮޒިޓިވްވެފަ އެވެ.\nސިންގަޕޫރުގައި ބިދޭސީ މަސައްކަތު މީހުން ދިރިއުޅޭ ޑޯމިޓަރީއެއް. --ފޮޓޯ:އޭއެފްޕީ\nތަޖްރިބާކާރުން ބުނަނީ ސިންގަޕޫރުގައި ޕޮޒިޓިވްވާ މީހުންގެ އަދަދު އިތުރުވެފައި ވަނީ މުސްތަފާ ސެންޓަރަށް ދިޔަ ބިދޭސީންނާއި ބިދޭސީ މަސައްކަތު މީހުން ތިބޭ ޑޯމިޓަރީތަކުން ކަމަށެވެ. ސިންގަޕޫރުން އިއްޔެ ރިޕޯޓްކުރި 287 މީހުންގެ ތެރޭން 200 އަށް ވުރެ ގިނަ މީހުންނަކީ ޑޯމިޓަރީތަކުގެ މީހުންނެވެ.\nކޮރޯނާވައިރަސް ފެތުރުން އިތުރުވާން ފެށުމުން ކަމާބެހޭ ފަރާތްތަކުން މިހާރު ވަނީ ބައިބޯ ޑޯމިޓަރީތަކުން ބިދޭސީން ނެެރެން ފަށައިފަ އެވެ. ބިދޭސީ މަސައްކަތްތެރިން މިހާރު ދަނީ ސިފައިންގެ ބެރެކްސް އާއި ހުސް އެޕާޓްމަންޓް ފަދަ ތަންތަނަށް ބަދަލު ކުރަމުންނެވެ.\nސިންގަޕޫރުގެ 43 ޑޯމިޓަރީގައި 200،000 އަށް ވުރެ ބިދޭސީ މަސައްކަތު މީހުން އުޅެ އެވެ.\nސިންގަޕޫރުން މިހާތަނަށް ވަނީ 2،108 މީހުން ޕޮޒިޓިވްވެ ހަތް މީހުން މަރުވެފަ އެވެ.\nބިދޭސީންގެ މައްސަލަ ހައްލުކުރަން ހަރުކަށި ފިޔަވަޅު އަޅަންޖެހޭ\nދިވެހިރާއްޖެއަށް ވެސް އޮތް އެންމެ ބޮޑު ނުރައްކަލަކީ މިއީ. ބޭރު މީހުން އުޅޭ ތަނެއްގައި މިކަން ފެށިއްޖިއްޔާ ދުވަސް ދިއައީ. އެމީހުން ތިބީ މާލޭގެ ހުރިހާ މާރުކޭޓުތަކާއި، ފިހާރަތަކާއި، ހޮޓާތަކާއި. ޓޭކްއަވޭ އާ. ގޭސް އުފުލަދޭންށާ، ކުނި ނަގަންށާ، މިހެން ކިޔާނެ ކަމެއް ނެތް ހުރިހާ ކަމެއް ކުރަނީ އެ ޚިދުމަތްތެރިން،. އެމީހުން ނިދަން ވަންނަނީ ކުދި ގޮޅިތަކަށް. މިކަމާ ވިސްނަނީ ކާކު؟\nސިންގަޕޫރުގައި ދެވަނަ ބުރަކަށް ބަލި ފެތުރުނީ ބޭރު ކޮންސްޓްރަކްޝަން މަސައްކަތްތެރިން ދިރިއުޅޭ ތޮއްޖެހިފައިވާ ޑޯމެޓްރީތަކުގައި. ރާއްޖޭގައިވެސް ބޭރު މީހުން ދިރުއުޅޭތަންތަން ވަރަށް ނުރައްކާތެރި ގޮތަކަށް ހުރި ތަންތަން. މިކަމުން އިބުރަތްހޯދާ ރައްކާތެރިކަމުގައި ފިޔަވަޅުތައް އަޅަންޖެހޭ.\nޢެއޮއްބޮޑު ސިންގަޕޫރުގަ އެތައްމިލިޔަން ރައްޔަތުންނެއް އުޅޭ ސިންގަޕޫރުގަވެސް 200000 މަސައްކަތު ބިދޭސީ ލޭބަރުން މިކުޑަދިވެހިރާއްގެރައްޔަތުންވެސް 200000 ބިދޭސީ މަސައްކަތު މީހުވެސް 200000 އަދިވެސް\nއެއީ ޑޯމެޓްރީތަކުގައި ދިރިއުޅޭ ދެލައްކަ މީހުންގެ ވާހަކަ. ސިންގަޕޫރުގައި މަސައްކަތްކުރާ ބިދޭސީން މިލިއަނުން ގުނާލެވޭނެ..\nމިކަހަލަ ކަމެއް މި މާލޭގަ ދިމާވެއްޖެ ހާލަތެއްގައި ވަރަށް ހިތާމަވެރި ހާލަތަކަށް ހިނގައިދާނެ\nރާއްޖޭގައި އެއްކޮޓަރިއެއްގައިވެސް 50 މީހުން އުޅޭކަމަށް ބުނޭ! ސުބުހާނަﷲ!\nމިކަމުން އިބުރަތް ހާސިލް ކުރަކަށް ނުވޭބާ. ބިދޭސީން މި މާލޭގަވެސް ތޮއްޖެހިފަ. ފެތުރިއްޖެއްޔާ މުޅި މާލެ ދޮވެލާނެ ހާ ކުޑަތަނެއް މިޔަކީ.. މިހަރު ތެޅިފޮޅިގަނެގެން މިކަން ކުރަން އެބައުޅޭ އެކަމު ފެތުރުމުގެ ކުރިން ވާނެ ކަމެއް އަދިވެސް ނޭނގެ. މީގެ ކުރިން އެތައްބައެއްގެ އިހުމާލުން އަބަދުވެސް ކުރަން ކުރަން ތިއްބަ ނުވެފަ އޮންނަނީ. ތާހިރު ކަމެއްނެތް ކުޑަ ތަންތަނުގަ ވިއްސަކަށް މިހުން ގަނެތެޅޭކަން ބަޔަކަށް މި އިންގުނީ އަދި ބައްޔެއް ފެތުރެން ފެށީމަ.\nމީކީ ނޭގޭ ކަމެއްނޫން. ސަރުކާރުތަކުގެ "ބޮޑު" އިހްމާލް. ރައްޔިތުމީހާވެސް ނެގުނު ހުރިހާ އެޑްވާންޓޭޖެއް ނަގާނެ، އެވަރިހަމަ ކޮންމެފަދަ ނުބަޔަކުން ވިޔަސްވެސް!! އެމީހުން ބުނީމަ "ސޮއި" ދީފަ ދެން ރޯޔަލްޓީ ލިބިލިބިތިބޭ އެތައް ދިވެހިންނެއްއުޅޭ. ރާއްޖެނޫނީ ގާނޫނާއި ގަވާއިދުތައް މިވަރަށް ލިޔެވިފަހުރި އެހެން ޤައުމެއް ހުރިހެނެއް ހިޔެއްނުވޭ އެކަމަކު މީގެން ކަމެއް ތަންފީޒް ކުރުމުގާ ދުނިޔޭގެ އެންމެ ނާތަހުޒީބު ޤައުމުތަކަށްވުރެން ހާލުދެރަ.\nމުޅިމާލެޔަށް ފެތުރިފައިވާ ޓޮމިޓަރީ ބިލްޑިންގ ތަކުން ނުކުންނަ ނަތީޖާ ވަރަށް ހިތިވާނެ މިފަހަރު ރާއްޖެއަށް މިބަލި ފެތުރިއްޖެއްޔާ.\nﷲ އެގޮތަށް އިރާދަ ނުކުރައްވާށި .އާމީން.


Neymar ge transfer ge dhoru bandhu vanee\nބާސެލޯނާ އާއި ރެއާލް މެޑްރިޑުން ގެންދަން މަސައްކަތް ކުރާ ޕީއެސްޖީގެ ނޭމާ ޖޫނިއާގެ ޓްރާންސްފާއާ މެދު ވަކި ގޮތެއް ހަމަނުޖެހި ދެ ކުލަބަށް ދޮރު ބަންދުވުމުގެ ފުރުސަތު ބޮޑު ކަމަށް ފްރާންސްގެ މީޑިއާ ރިޕޯޓްތައް ބުނެފި އެވެ.\nދުނިޔޭގެ ރެކޯޑް އަގެއް ކަމަށްވާ 222 މިލިއަން ޔޫޜޯގެ އަގަކަށް ބާސެލޯނާ ދޫކޮށް ޕީއެސްޖީއަށް ބަދަލުވި ނޭމާ އަލުން ބާސާއަށް ގެންދިއުމަށް އެ ކުލަބުން ވަނީ 130 މިލިއަން ޔޫރޯ އާއި އެ ޓީމުގެ މިޑްފީލްޑާ އީވާން ރަކިޓިޗް އާއި ޑިފެންޑަރު ޖީން ކްލިއާ ޓޮޑިބޯ ޕީއެސްޖީއަށް ދާއިމީކޮށް ދޫކޮށްލުމުގެ އިތުރަށް ލޯން އެއްބަސްވުމުގެ ދަށުން އެއް އަހަރު ދުވަހަށް އުސްމާން ޑެމްބެލޭ ދޫކޮށްލުމަށް ހުށަހަޅާފަ އެވެ.\nބާސާ އަށް ނޭމާ ބަދަލު ވުމުގެ ވާހަކަތައް ވަރަށް ބޮޑަށް ފެތުރިފައި ވީނަމަވެސް، ބާސާއިން ހުށަހެޅި ޕެކޭޖަށް ޕީއެސްޖީން މިހާތަނަށް އާނ ބަސް ބުނެފައެއް ނުވެ އެވެ. ޔޫރަޕްގެ ހޫނު މޫސުމުގެ ޓްރާންސްފާ ޕީރިއަޑް ނިމެން ބާކީ މިހާރު އޮތީ ދެ ދުވަހެވެ.\nރެއާލް މެޑްރިޑުން ވެސް ވަނީ ފައިސާގެ އިތުރުން އެ ޓީމުގެ ހަމޭސް ރޮޑްރިގޭޒް އާއި ކޭލޯ ނާވަސް ދިނުމަށް ހުށަހަޅާފަ އެވެ. ނަމަވެސް ރެއާލްގެ ހުށަހެޅުމަށްވެސް ޕީއެސްޖީން އާނ ބަސް ބުނެފައެއް ނުވެ އެވެ. ބައެއް މީޑިއާ ރިޕޯޓްތައް ބުނާ ގޮތުން ނޭމާގެ ޑީލްގައި ނުޖެހި ޕީއެސްޖީއަށް ބަދަލުވުމަށް ރެއާލްގެގެ ކީޕަރު ނާވަސް ދަނީ މަސައްކަތް ކުރަމުންނެވެ. ނޭމާގެ ޑީލްގައި ރެއާލް މެޑްރިޑްގެ ވިނީސިއަސް ޖޫނިއާ ދޫކޮށްލުމަށް ޕީއެސްޖީން ވަނީ ހުށަހަޅާފަ އެވެ.\nނަމަވެސް، ރެއާލްގެ ޒުވާން ވިންގާ އެހެން ޓީމަކަށް ދޫކޮށްލުމުގެ ވިސްނުމެއް ރެއާލުން ނުގެންގުޅެ އެވެ. ސްޕެއިންގެ މީޑިއާ ތަކުން ބުނާ ގޮތުގައި ބާސެލޯނާ ނޫން ޓީމަކަށް އޭނާ ނުފޮނުވަން ޕީއެސްޖީގެ މެނޭޖުމެންޓްގައި ނޭމާ ވަނީ އެދިފަ އެވެ.\nބާސެލޯނާ ނޭމާ ރެއާލް މެޑްރިޑް


Zaina bunanee Curfew gai ves Kasarathaa dhuru nuvaan!\nޒައިނާ ޝަރީފް: ޒުވާން ފިޓްނަސް އިންސްޓްރަކްޓަރެއް އަދި އެހީތެރިއެއް\nކޮވިޑް-19 އިންވެސް އެތައް ކަމެއް ރާއްޖެއަށް ދަސްކޮށް ދީފި އެވެ. ކޮވިޑު ތެރޭގައި ނަގައި ދިން އެއް ފިލާވަޅަކީ ސަލާމަތް ސިއްހަތެއްގައި މީހާ ހުރުމުގެ މުހިއްމު ކަމެވެ. އެއީ ސަބަބެއް ނެތި އެއް ނޫނެވެ. ކޮވިޑް-19 ވައިރަހުގައި ބޮޑުވަރު ވަނީ ގައިންގައިން ނާރާ ކޮންމެވެސް ބޮޑު ބައްޔެއް ހުންނަ ނަމަ އެވެ. ހަކުރު ބައްޔާއި ހިތުގެ ބައްޔާއި އާދަޔާ ހިލާފަށް ބަރުދަން މަތިވުމުގެ ސަބަބުން ދިމާވާ ސިއްހީ މައްސަލަތަކުގެ އަސްލަކީ ލައިފްސްޓައިލް ބައްޓަން ކުރާ ގޮތެވެ. އެއީ "ލައިފް ސްޓައިލް ބަަަަަލި" ތަކެކެވެ. ކެއުން ބުއިމުގެ އާދަތަކާއި ހަރަކާތްތެރިވުމާއި ހެލިފެލިވެ ނޫޅޭތީ އެވެ. އެހެންވެ އެންމެ މުހިންމު ކަމަކަށް ގަވާއިދުން ރަނގަޅު ކަސްރަތަށް ސަމާލުކަމެއް ދޭންޖެހެ އެވެ.\nގުލޯބަލް ނިއުޓިރިޝަން ރިޕޯޓުގައި ބުނާ ގޮތުގައި ރާއްޖޭގައި އާދަޔާ ހިލަފާށް ފަލަ ނުވަތަ އޮބީސް އަންހެނުންގެ ނިސްބަތް ސަރަހައްދީ އެވެރޭޖް، 8.7 ޕަސެންޓަށް ވުރެ މައްޗެވެ. ރާއްޖޭގައި މި ނިސްބަތް ފިރިހެނުންގެ ހުރީ ސަރަހައްދީ އެވެރޭޖް، ހަ ޕަސެންޓަށް ވުރެ ދަށުގަ އެވެ. އަދި މިއާއެކު ދިވެހިންގެ ތެރެއިން 10.7 ޕަސެންޓު އަންހެނުންނާއި 11.1 ޕަސެންޓް ފިރިހެނުންނަކީ ހަކުރު ބަލި ހުންނަ މީހުން ކަމަށް އެ ރިޕޯޓްގައި ލަފާކޮށްފައި ވެއެވެ.\nފިޓްނަސް ޓްރެއިނާ ފާތިމަތު ޒައިނާ ޝަރީފް ރަސްމީކޮށް ފިޓްނަސް އިންޑަސްޓްރީއާ ގުޅުނީ 2018 ގައެވެ. ނިއުޒިލޭންޑްގެ "ލެސްމިލްސް ބޮޑީ ޕަމްްޕް" އާއި "ބޮޑީކޮމްބެޓް" އިންސްޓްރަކްޓާ ކޯހަށް ފަހު މާލޭގެ ޖިމްތަކުގައި ޒައިނާ ކްލާސް ނަގައިދެ އެވެ.\nއޭނާގެ މެސެޖަކީ މިއީ އެވެ؛ އޭނާގެ މައިގަނޑު ވާހަކައަކީ އެމީހަކު ގަޔަވާ ކަހަލަ ކަސްރަތެއް ހޯދައިގެން ކުރުމެވެ. އަދި އެއީ މުހިއްމު ކަމެއްގެ ގޮތުގައި ބަލ،ައިގަތުމެވެ.\n"ފިޓު ވުމަކީ ކޮންމެހެން ބަނޑުގައި ސިކްޕެކްސް ހުރުމެއް ނޫން. ފިޓުވުމަކީ އެމީހެއްގެ ދިރިއުޅުމުގައި ކަނޑައަޅާފައިވާ ގޯލްތައް ހާސިލް ކުރެވޭނެ ސިއްހަތެއްގައި ހުރުން. ކަސްރަތު ނުކުރާނަމަ ބޮޑު ބައްޔެއްގައި އުޅޭ މީހަކާއި އެމީހާ އެއްވަރުވުމުގެ ފުރުސަތު އެބަ އޮތް. ކުދި ކުދި ކަންކަން ވެސް އެންޖޯއީ ނުކުރެވި ދާނެ. މިސާލަކަށް ދަރިފުޅާއެކު ކުޅެލަން ބޭރަށް ދުވެލަން ދިއުން ނޫނީ ރައްޓެހިންނާއެކު ދަތުރެއް ދާނެ އެނާޖީ މީހާ ގައިގަ ނުހުރެދާނެ. ކުދިކުދި ކަންކަމުން ފެށިގެން ބޮޑެތި ކަންތަަަައް ކުރެވެނީ ފިޓުވެގެން، އެހެންވެ ކަސްރަތު ކުރަން ވަގުތު ހުސް ކުރަންވީ. އެކަމަށް ސަމާލުކަން ދޭންވީ،" އޭނާ ބުންޏެވެ.\nފިޓު ވުމަކީ ކޮންމެހެން ބަނޑުގައި ސިކްޕެކްސް ހުރުމެއް ނޫން. ފިޓުވުމަކީ އެމީހެއްގެ ދިރިއުޅުމުގައި ކަނޑައަޅާފައިވާ ގޯލްތައް ހާސިލް ކުރެވޭނެ ސިއްހަތެއްގައި ހުރުން. ކަސްރަތު ނުކުރާނަމަ ބޮޑު ބައްޔެއްގައި އުޅޭ މީހަކާއި އެމީހާ އެއްވަރުވުމުގެ ފުރުސަތު އެބަ އޮތް. ކުދި ކުދި ކަންކަން ވެސް އެންޖޯއީ ނުކުރެވި ދާނެ.\nޒައިނާ ޝަރީފު | ފިޓްނަސް ޓްރެއިނާ\nކޮވިޑް-19 އާއެކު މިވަގުތުގައި އެކި މީހުން މި ތިބީ އެކި ހާލަތަށް ގެނބިފަ އެވެ. އަދި މިއީ ބޭރަށް ގޮސް ދުވެލައި ނޫނީ ޖިމަކަށް ވެދެ ކަސްރަތެއް ކުރެވެން އޮތް ދުވަސްވަރެއް ނޫނެވެ.\nމާލީ ދައްޗާއި އެކެކި އިންޖަރީ އާއި ހެދި އެކި މީހުންނަށް ކުރެވެން އޮންނަނީ އެކި ކަހަލަ ކަސްރަތު ތަކެވެ. އެކަމަކު ޒައިނާ ދެކޭ ގޮތުގައި ގޭގައި ތިބެން ޖެހިފައި ވިޔަސް ކޮންމެވެސް ގޮތަކަށް ކަސްރަތު ކުރުން މުހިންމެވެ. އަދި އެއީ ހުއްޓާ ނުލައި ކުރަންޖެހޭ ވެސް ކަމެކެވެ.\n"ގޭގައި ތިބޭ މި ހާލާތުގައި ފަސޭހައިން ކުރެވޭ ކަހަލަ ކަސްރަތަކަށް ބަލާއިރު ހޯމް ވޯކްއައުޓް ވަރެއް ނެތް. އިކުއިޕްމަންޓް ބޭނުން ކޮށްގެނާއި އިކުއިޕްމަންޓާއި ނުލައި ކުރެވޭ އެތައް ބައިވަރު ކަސްރަތު ތަކެއް އެބަހުރި. މިސާލަކަށް ޔޯގާ، ހީޓް އަދި ސްޓްރެންތް ޓްރެއިނިން ކަހަލަ... އެންމެ މުހިއްމު ކަމަކީ އެމީހަކު ގަޔާވާ ކަސްރަތެއްް ހޯދައިގެން ކުރުން" ޒައިނާ ބުންޏެވެ،\nޒައިނާ ބުނާ ގޮތުގައި ކޮވިޑް-19 އަށް ފަހު ބައެއް މީހުން ކަސްރަތު ކުރުމަށް ޖެހިލުންވެ އެވެ. އަދި ކުރިން ގަވާއިދުން ކަސްރަތު ކުރަމުން އައި މީހުން އެމީހުންގެ ރޫޓީން އަށް އަނބުރާ ދިއުމަށް އުނދަގޫތަކެއް ހުރެ އެވެ. އޭނާވެސް އެކަން ތަޖުރިބާ ކުރި އެވެ\nކޮވިޑް ޖެހުމަށްފަހު ހާފް މެެރެތަން އެއް ދުވެފައިވޭ\n"މިދިޔަ އަހަރު ފުރަތަމަ ލޮކްޑައުނަށް ފަހު ކޮވިޑް-19 އަށް ޕޮޒިޓިވްވި. އައިސޮލޭޝަންގައި ހޭދަކުރި ވަގުތަކީ ވަރަށް ގިނަ ކަންކަމާއި ވިސްނަން ލިބުނު ވަގުތެއް! ފިޓްނަސް ކެރިއާއާ މެދު ވިސްނާލުމުން އެނގުނު މިކަން ދޫކޮށްލަން ބޭނުން ނުވާކަން. އެކަމު އައިސޮލޭޝަނަށް ފަހު އެއްވެސް ވަރަކަށް ކަސްރަތު ނުކޮށް ދުވަސްތަކެއް ވޭތުވެ ދިޔަ. އޭގެފަހުން، ކުރިން ހަށިގަނޑު ހުރި ވަރަކަށް ފިޓެއް ނޫން. އެކަމަކު މަޑުމަޑުން މި އަންނަނީ ކާޑިއޯ އާއި ސްްޓްރެންތް ޓްރެއިނިންގް ޕްރޮގްރާމްތައް ހަދަމުން. އަދި އޭގެ ނަތީޖާއެއްގެ ގޮތުން ޕޮޒިޓިވް ވުމަށް ފަހު ހަތަރު މަސް ތެރޭގައި ހާފް މެެރެތަން އެއް ދުވިން. އެހެން ކޮންމެ މީހަކަށް ވެސް އެނގޭނެ އެމީހާގެ އަމިއްލަ ހަށިގަނޑުގެ ލިމިޓް ތަކަކީ ކޮބައިކަން."\nޒައިނާ ބުނާ ގޮތުގައި ކޮންމެ މީހެއްގެ ވެސް މަގްސަދަކަށް ވާންވީ ކީ ކޮންމެ ދުވަހަކުވެސް މަދުވެގެން 30 މިނެޓަށް ކަސްރަތު ކުރާށެވެ.\nކަސްރަތު މާލޭ ސަރަހައްދުގެ ކާފިއު\nހިކެން ކުރި މަސައްކަތް ކާމިޔާބުވިއިރު ދެ ކިޑްނީ ހަލާކު!\nހިކެން ބޭނުންކުރީ ފައްކާ އުކުޅެއް!


Velana Airportun anekkaa ves aa record eh hadhaifi\n11:32pm | Wednesday, 08 April 2020\nވެލާނާ އިންޓަނޭޝަނަލް އެއާޕޯޓުގައި މަތިންދާބޯޓުތަކެއް ޕާކުކޮށްފައި. އެ އެއާޕޯޓު ބޭނުންކުރާ މިންވަރު އަންނަނީ އިތުރުވަމުން. ފޮޓޯ: އެމްއޭސީއެލް\nވެލާނާ އެއާޕޯޓުން އަނެއްކާ ވެސް އާ ރެކޯޑެއް ހަދައިފި\nފެބްރުއަރީ 26, 2019\nވެލާނާ އިންޓަނޭޝަނަލް އެއާޕޯޓު (ވީއައިއޭ) އިން އަނެއްކާ ވެސް އާ ރެކޯޑެއް ހަދައިފި އެވެ.\nއެ އެއާޕޯޓު ހިންގާ މޯލްޑިވްސް އެއާޕޯޓްސް ކޮމްޕެނީން ބުނީ އެ އެއާޕޯޓުން ހެދި އާ ރެކޯޑަކީ އެއް ދުވަހާ އެންމެ ގިނަ އަދަދަކަށް ރަންވޭ ބޭނުންކުރުމުގެ ރެކޯޑު ކަމަށެވެ. އެއީ ސީޕްލޭން ނުލައި އެންމެ ގިނަ މަތިންދާބޯޓު ރަންވޭ ބޭނުންކުރި ދުވަހެވެ. އެ ރެކޯޑު ހެދީ މިދިޔަ އާދީއްތަ ދުވަހު ކަމަށް އެމްއޭސީއެލް އިން ބުންޏެވެ.\nއެއާޕޯޓުން ބުނީ އެ ދުވަހު 93 ބައިނަލްއަގްވާމީ ދަތުރާއި 111 އެތެރޭގެ ދަތުރުގެ އިތުރުން 15 އެޑް-ހޮކް ނުވަތަ ޝެޑިއުލް ނޫން ދަތުރު ކުރި ކަމަށެވެ.\nވެލާނާ އެއާޕޯޓުގެ އެއާ ޓްރެފިކް މެނޭޖްމަންޓާ ހަވާލާދީ އެމްއޭސީއެލް އިން ބުނީ 219 ރަންވޭ މޫވްމަންޓް މިދިޔަ އާދިއްތަ ދުވަހު ހިނގި ކަމަށެވެ. މީގެ ކުރިން އެއް ދުވަހާ އެންމެ ގިނަ ރަންވޭ މޫވްމަންޓްސް ހަދާފައި ވަނީ މިދިޔަ އަހަރުގެ ޖެނުއަރީ ހަވަނަ ދުވަހު ކަމަށް ވެސް އެ ކުންފުނިން ބުންޏެވެ.\nއެ އެއާޕޯޓުގެ ރަންވޭ ބޭނުންކުރުމުގެ އާ ރެކޯޑް ހެދިއިރު ވެލާނާ އެއާޕޯޓު ބޭނުންކުރާ މިންވަރު އިތުރުވުމުން އާ ރަންވޭއެއް ވަނީ ހަދައިފަ އެވެ. އެ ރަންވޭ ބޭނުންކުރަން ފަށާނީ މިއަހަރު ފަހުކޮޅު ކަމަށް ވެސް އެމްއޭސީއެލް އިން ބުންޏެވެ.\nއެ އެއާޕޯޓުގެ ރަންވޭ ބޭނުންކުރުމުގެ އާ ރެކޯޑެއް ހެދިއިރު މިމަހުގެ ފަސްވަނަ ދުވަހު އެ އެއާޕޯޓުގައި 531 ސީޕްލޭން މޫވްމެންޓް ރެކޯޑް ކުރެވިފައިވާ ކަމަށް އެމްއޭސީއެލް އިން ބުނެފައިވެ އެވެ. މިއީ އެއާޕޯޓުގެ ތާރީހުގައި މިހާތަނަށް އެންމެ ގިނައިން ސީޕްލޭން ރެކޯޑް ކުރެވިފައިވާ 517 މޫވްމެންޓާ އަޅާބަލާއިރު ތިން ޕަސެންޓުގެ އިތުރުވުމެއް ކަމަށް އެ ކުންފުނިން ބުންޏެވެ.\nއެމްއޭސީއެލް, ވައިގެ ދަތުރުފަތުރު, ވެލާނާ އިންޓަނޭޝަނަލް އެއާޕޯޓު


މުޅި ފުވައްމުލައް ވަށާ ސާފުކުރުމަށްފަހު ސާފުކުރުމުގެ ހަރަކާތް ނިންމާލައިފި :: މިކަލް ނޫސް\nމުޅި ފުވައްމުލައް ވަށާ ސާފުކުރުމަށްފަހު ސާފުކުރުމުގެ ހަރަކާތް ނިންމާލައިފި\n01 ސެޕްޓެމްބަރ 2017 10:48\nފުވައމްުލައް ސާފުކުރުން ކުރިޔަށް ގެންދިޔަ ގޮތް. ފޮޓޯ: އިބްރާހިމް ސައީދު\nއިންތިހާއަށް ރަށްގިރުމުގެ މައްސަލަ ކުރިމަތިވެފައިވާ ފުވައްމުލަކުގެ ރަށްގިރުމުގެ މައްސަލައަށް ސަމާލުކަން ހޯދުމުގެ ގޮތުން ޒުވާނުންތަކެ އިސްނަގައިގެން ފުވައްމުލަކުގައި ކުރިޔަށް ގެންދާ އަތިރިމަތި ސާފުކުރުމުގެ ޕްރޮގްރާމް އިއްޔެ ނިންމާލީ ފުވައްމުލައް ވަށައިގެން ވާ އަތިރިމަތި ސަރަޙައްދު އެއްކޮށް ސާފުކޮށްފައެވެ. މިޕްރޮގްރާމުގެ ދަށުން ފުވައްމުލަކުގެ އަތިރިމަތީގެ 10.4 ކީލޯމީޓަރުގެ ސަރަޙާއްދެއް ވަނީ ސާފުކޮށް ފައެވެ.\nފުވައްމުލަކު ރަސްގެފަންނުން ފެށި ސާފުކުރުން އިރަށް ގޮސް ބޮނޑޮފަންނު ސަރައްދާއި އަދި އުތުރަށް ގޮސް އަނބުލުފަންނާއި ހަވިއްތަ ފަންނު އަދި ތުނޑި އާއި ގެންމިސްކިތް ސަރަހާއްދާއި ހުޅަގުން ނެރެގަނގޮ އަދި ހުޅަނގު ދެކުނުން ދަޑިމަގުފަންނުން އިރުދެކުނަށް ގޮސް މާނޭރެ ސަރަހައްދާއި ކަނދޮއަލި ފަންނުން އިރަށް ގޮސް "ހުދު" ސަރަހައްދާއި އެއަރޕޯރޓް ބިއްދޮށް ސާފުކުރުން ވެސް މިހަރަކާތުގައި ހިމެނުނެވެ.\nމިހަރަކާތް 11 ދުވަހަށް ފަހު ނިންމާލިއިރު ޒުވާން އަންހެނުންނާއި ފިރިހެނުން އަދި ރާއްޖެއިން ބޭރުގެ ބައެއް ފަރަތްތަކުން ވެސް ބައިވެރިވެފައި ވެއެވެ. މިހަރަކާތުގައި 553 ބޮޑު ޑަސްބިން ކޮތަޅުގެ ކުނި ވަނީ ޖަމާކުރެވިފައެވެ. އޭގެތެރޭގައި ގިނައިން ހިމެނެނީ ޕްލާސްޓިކް ފުޅި އާއި ދަޅުފަދަ ބާވަތްތައް ކަމަށް މައުލޫމާތު ލިބެއެވެ.\nފުވައްމުލަކުގެ ފަސްގަނޑުން އިރުއުތުރު ފަރާތުން ގިރައިގެން ގޮސް، ނެތިގެންދިއުން ހުއްޓުވުމަށް އެސަރަޙައްދުގައި ތޮށިލުމުގެ ޕޮރޮޖެކްޓެއް ދައުލަތުގެ ބަޖެޓްގައި ޖަހަމުން އަންނތާ ގިނަ އަހަރުތަކެއް ވެއްޖެއެވެ. ނަމަވެސް އަމަލީ މަސައްކަތް ފެށިފައި ނުވުމަކީ ފުވައްމުލަކުގެ ބޮޑު އާބާދީން އިންތިހާޔަށް ކަންބޮޑުވާ ކަމެކެވެ.\nގާނޫނު އަސާސީގެ 22 ވަނަ މާއްދާގައި ވާ ގޮތުގެ މަތީން މިރަށުގެ ފަސްގަނޑު ވެސް ރައްކާތެރިކުރުމަކީ ދައުލަތުގެ އަސާސީ ވާޖިބަކަށް ވާހިނދު، ފުވައްމުލަކުގެ ރައްޔިތުން މިކަމަށް ބާރުއެޅުމުގެ ގޮތުން އިތުރު މަސައްކަތްކުރުމަށް މިހަރކާތުގެ ބައިވެރިން ގޮވާލާފައި ވެއެވެ.\nމިކަލް ނޫހުން ގޮވާލަނީ ފުވައްމުލަކުގެ ގިރާ ސަރަޙާއްދު ހިމާޔަތްކުރުމަށް ރޭވިފައިވާ ޕްރޮޖެކްޓްގެ މަސައްކަތް، ކަމާގުޅޭ އެންމެހާ ފަރާތްތަކުން އަވަސްކޮށް މި މައްސަލައަށް ހައްލެއް ހޯއްދަވައި ދެއްވުމަށެވެ.


ވީމޭ ތިޔަ އިންތިޒާރުގައި..1 – Esfiya – Dhivehi Vaahaka Site\n- by Uhthoo - 109- September 8, 2019\nރިޔާޝްއާއި ރަޔާގެ މިސްރާބު ހުރީ ތުނޑިޔާދިމާއަށެވެ. އަރަމުން އަންނަ އިރުގެ ދޯދި ތަށް ވިލާތަކުން ފުރޭނިގެން ގަސްތަކުގެ ކުރިތަކަށް އެޅެމުން ދިޔައެވެ. ފަތިސް ނަމާދަށްފަހު ދުވުން އެއީ މިދެމީހުންގެ އާދައެވެ. ރަޔާ އިށީނދެލީ އާންމުކޮށްވެސް އޭނާ އައިސް އިށީންނަ ގާގަނޑުމަތީގައެވެ. ރިޔާޝް އެއްބުރު ޖަހައި ނިމެންދެން ރަޔާ އިންނާނީ އެތާނގައެވެ.\n“ކިހިނެއްވީ ދޮންބޭ؟..ނިމުނީ..؟” ރިޔާޝް އައިސް ރަޔާ ކައިރި އިށީނުމުން ރަޔާ އަހާލިއެވެ. “ޔާ.. މިއަދު ދާންވެގެން ތަންކޮޅެއް އަވަހަށް..” ރަޔާ ދާންވީހޭ އަހާލާފަދަ ގޮތަކަށް ނިތް އަރުވާލުމުން ރިޔާޝް ކުޑައިރުކޮޅަކުންނޭ ބުނެލިއެވެ. ކޮވެލީގެ ހިތްގައިމު އަޑު ނީވުނެއްކަމަކު، މާލޭގެ މަގުތަކަށް ހަލަބޮލިކަން ވެރިވާން ފެށިއެވެ. އުޅަނދުތަކުގެ ބަރުގޮނު އަޑާ އެކުވެގެން އަންނަ ކާޅުގެ އަޑުގެ އިތުރުން ކޮތަރުތަށް އުދުހިގަންނަ އަޑުވެސް ދޭތެރެއަކުން އިވިލައެވެ.އިރުކޮޅެއް ވަންދެން ތިބުމަށްފަހު ދެމީހުންވެސް ގެޔަށް ދާންހިނގައިގަތެވެ.\nޓިއުލިޕްގެ ގޯތިތެރެއަށް ހީވަނީ ބަހާރުމޫސުން އައިސްފައި އޮތްހެންނެވެ. މުޅިގޯތިތެރޭވެސް އޮތީ ޓިއުލިޕްގެ މާތަކުން ގަސްތަށް ބަރާވެފައެވެ. ގަސްތަކަށް ފެންދޭން އޭރު ގޭގެ މަސައްކަތު މީހާ،ހުއްޓެވެ. ވަދެގެން އައި ރިޔާޝް މަރީނާއަށް ގޮވާލުމުން ރަކިގޮތަކަށް ހީލަމުން ބޯތިރިކޮށްލިއެވެ. އެއީ ރިޔާޝްގެ ވަރަށް ހިތްހެޔޮ ސިފައެކެވެ. ގޭގެ މަސައްކަތު މީހަކަސް ގޮވާލާ ހާލު ބަލާހަދާނެއެވެ. އޭނާގެ ބައްޕަވެސް އެއީ ނަމޫނާއެކެވެ. އުފަންދުވަހަށް ހަދިޔާވެސް ދީހަދާނެއެވެ. އެހެންކަމުން އެމީހުންވެސް މަސައްކަތަށް ނުހަނު ފަރުވާތެރިއެވެ.\nރޯމާއާއި އަރޫން ކައިވެނިކޮށްގެން ދިރިއުޅެމުންދިޔައީ މެލޭޝިއާގައެވެ. ކައިވެންޏަށް އެއްއަހަރުވީތަނާ ރިޔާޝް ލިބުނެވެ. އެދެމީހުންގެ ހަޔާތަށް ރަޔާއައީ ބަނަ ވިލާކޮޅެއްހެންނެވެ. އެހުރިހައި ކަމަކަށް ފަހު އުފަންވަޒަން ދޫކޮށް ރޯމާ އަރޫންއާއި އެކީ ރާއްޖެބަދަލުވީއެވެ. ގެއްލިފައިވީ އުފާވެރިކަން ރޯމާއަށް ހޯދައިދޭން އަރޫން ވަރަށް މަސައްކަތް ކުރިއެވެ. ރަޔާއާ ރިޔާޝްއާއެކީ އެދެމީހުން ދިރިއުޅުން ބިނާކުރީ ގެޔަށް ‘ޓިއުލިޕްގެ’ ނަންދެމުންނެވެ. އެދެމީހުންގެ ދިރިއުޅުން އުޖާލާވެގެންދިޔައީ ރަޔާއަދި ރިޔާޝްގެ ރުއިމާ ހުނުމުގެ އަޑުތަކުންނެވެ. މިއަދު މިވަނީ ދުވަސްތަށް މާޒީވެ ކުދިން ބޮޑެތިވެފއެވެ. ރަޔާއަކީ އާދަޔާހިލާފަށް ރީތިކަން ލިބިފައިވާ ކުއްޖެކެވެ. ރިޔާޝަކީ ވެސް ފިރިހެންވަންތަކަން ފަހަނައަޅައިފައި ހުރި އަންހެންކުދިންގެ ހިތްތަށް ފަތަހަ ކޮށްލެވޭފަދަ ޒުވާނެކެވެ.\nސައިބޯންމޭޒުދޮށުގައި ތިބި އެންމެންގެ މެދުގައި ވެސް ވަނީ ހިމޭންކަމެވެ. “ކިހިނެތްވެފަ މިތިބީ މިއަދު؟” އެންމެފަހުން ރޯމާ އަށް ނީނދެވިގެން އަހާލިއެވެ. “ތެދެއް..ދޮންބެއާދެކުދިން ހިންހަމަ ނުޖެހިފަ ތިބޭހެން ތިތިބީ ކިހިނެއްވީ؟..” އަރޫންވެސް ރޯމާއަށް ބަލާލަމުން ނިތްކުރިއަރުވާލިއެވެ. އެންމެފަހުން ހަތަރުމީހުންގެ ހިނިގަނޑުފަޅައިގެންދިޔައީ ސަކަރާތުގެ އަމަލަކަށް ރިޔާޝާ ރަޔާ އެކަންހެދުމުންނެވެ. އެ އާއިލާގެ އަބަދުވެސް ކާމޭޒުމައްޗަކީ ވަރަށް މަޖާ މާހަލެކެވެ. ސައިބޮއެގެން އެކުއެކީހެން އެންމެން ނުކުތުމުން ރޯމާ ތަށިތަށް ނަގަންފެށީ މަރީނާއަށް ސައިބޯން އަންނާށޭ ގޮވާލަމުންނެވެ.\nރިޔާޝްއޭނާގެ ކާރުގައި ކޮލެޖަށްދިޔައިރު ރަޔާ ކާރު ޕާކްކޮށްލަމުން ކާރުން ފައިބަނީއެވެ. ޖައްވަށް ފެތުރިފައިވާ އިރުގެ އަވިން އުނދަގޫވުމުން ރަޔާ އަވިއައިނު އަޅާލިއެވެ. މިހާރު އޭނާ ވައްތަރީ ބޭރުގެ ސެލެބްރިޓީއަކާއެވެ. ރިޔާޝަށް މިތަންބަލަން އިރުކޮޅަކު އިނދެވުނެވެ. އެއީ އޭނާގެ ކޮށްކޮކަންވެސް ހިނދުކޮޅަކަށް ހަނދާންނެތުނެވެ. ދެވަނަ ސިކުންތުގައި ރިޔާޝް އިސްޖަހައިލިއެވެ. އެ ނުލަފާ ހިތާހެދި އޭނާ އަމިއްލަ ނަފްސަށް ލަދުގަނެއްޖެއެވެ.\nރަޔާ ކްލާހަށް ވަންނަންދެން އޭނާއަށް ނަޒަރު ހުއްޓިފައި ގިނަ ފިރިހެންކުދިން ތިއްބެއެވެ. އެހައި ރީތިވުމުން ހަސަދަވެރިންގެ ނަޒަރުތަށްވެސްމެއެވެ. އޭނާގެ އަންހެންވަންތަ ހިނގުމާއި ގުދުރަތުން އޭނާއަށްލިބިފައި އެވާ ވިލުފެހިކަޅިއެވެ. ފިޔާތޮށިކުލައިގެ ތުންފަތަށް ހިނިތުންވުންވެރިވާ ކޮންމެފަހަރަކު އެއްކޮލަށް އެޅިގެންއެދާ އަޑިކޮޅެވެ. މާޝާﷲ.. ރީތީގެ ރާނީއަކަށް ފުދެއެވެ.\nރިޔާޝް އޭނާގެ ދިގު ކްލާސްތައް ނިންމާލުމަށްފަހު ރައްޓެހިކުދިންނާއެކީ ކޮފީއަކަށް ދިޔައެވެ. އެތާވެސް ގިނައިން ދެކެވުނީ އޭނާގެ ކޮއްކޮގެ ވާހަކައެވެ. އެހެންމީހުންގެ ދުލުން އެވާހަކަ އަޑުއިވުމުން ރިޔާޝްވެސް އެކަމާ ވިސްނާލިއެވެ. މަންމައަކީވެސް ރާއްޖޭން ބޭރު މީހެކެވެ. ރީތި މީހެކެވެ. ނަމަވެސް ރަޔާހާއެއް ނޫނެވެ. އެރީތިކަން އެއީ ކިހިނެތް ވާރުތަވެފައިވާ އެއްޗެއްބާވައެވެ. ރިޔާޝްގެ ހުވަފެނީ އަންހެންކުއްޖާގެ ހުރިހައި ސިފައެއްވެސް ރަޔާގެ ވެއެވެ. އޭނާ އެންމެ ހިތްއެދޭފަދަ ހުރހައި ސިފައެކެވެ. އަދި ދިމާވާނެތާއޭ ރިޔާޝްގެ ހިތަށް އެރިއެވެ.\nރިޔާޝަށް ގެޔަށް އާދެވުނު އިރު ގަޑިން4 ވެސް ޖަހައިފިއެވެ. ފެންވަރއިގެން ޖައްސާލުމާއެކު ރިޔާޝަށް ނިދިއްޖެއެވެ. ހޭލެވުނީ 1ވެސް ޖެހި ފަހުންނެވެ. ރޭގަނޑުގެ ހަމަހިމޭންކަމުގެ ތެރެއިން ގޭގެ ސިޓިންގް ރޫމްގެ ފާރުގައި އިންގަޑީގެ އަޑުފިޔަވައި އިތުރު އަޑެއް ނީވެއެވެ. ސިޑިން ފައިބައިގެން އައި ރިޔާޝް ހުރީ ނިދި މޫޑެއްގައެވެ. އޭނާ ބަދިގެއަށް ވަދެ ތަށިތަށް ހާވަންފެށީ ބަނޑުހައިކަން އިހުސާސްވުމުންނެވެ. ކޮފީއެއް ގިރައިގެން ނިކުމެވުނީ އޮފީސް ނިންމައިފައި އައި އަރޫން ކުރިމައްޗަށެވެ. “އަދި ނުނިދަނީތަ ދަރިފުޅާ..؟” އަރޫން ހިނިތުންވެލަމުން އަހާލިއެވެ. “ނޫނެ.. ހަވީރު ނިދި ގޮތަށް ދެންމެ މިހޭލެވުނީ..” އަރޫން މަޑޫކުރުމެއް ނެތި ސިޑިން އަރައިގެން ދިއުމުން ރިޔާޝް ވެސް ފަހަތުން ކޮފީތަށި ހިފައިގެން މައްޗަށް އެރިއެވެ.\nއޭނާގެ ކޮޓަރިން ބެލްކަންޏަށް ނުކުންނަން ނެގި ފިޔވަޅަށް ހުއްޓުން އެރީ މީހެއްގެ ގިސްލުމުގެ އަޑުއިވިގެންނެވެ. ޖެހިގެންހުރި ގޭގެ ބޮޑު ބެލްކަނިން އެއަންނަ އަޑަކީ ދެވަނަ މީހެއްގެ އަޑެއް ނޫނެވެ. އޭނާގެ މަންމަގެ އަޑެވެ. ރިޔާޝް ސަމާލުވިއެވެ. މަންމަ ރޯންވީކަމަކާ ދޭތެރޭ އޭނާގެ ހިތުގައި ސުވާލު ފުނި ޖެހެންފެށިއެވެ. “ހަމަ ވިސްނެނީ..ހިތަށްއަރަނީ މީ ރަޔާއަށް ވެޥޭ އޮޅުވާލުމެއްބާއޭ..އެދެކުދިންނަށް ކިޔައި ނުދީ ތިއްބަ އެހެންގޮތަކުން އެގޭދުވަހަކުން ވާނީ ކިހިނެތްބާއޭ…” ރިޔާޝް އެވާހަކައަށް ސަމާލުކަން ދެމުން ތަންކޮޅެއް ކައިރިޔަށް ޖެހިލިއެވެ. “ރޯމް ދެން ނުރޮއެބަލަ.. ތީދެން ރެގްރެޓްވާން ޖެޙޭވަރުގެ ކަމެއްތަ؟ އަދި އެކުދިންނަށް ކިޔައިދޭކަށް ނުޖެހެޔޭ.. ވަގުތު ޖެހުނީމާ އަހަރެމެންނަށް އިނގޭނެ ..ރަޔާއެއީ ހަމަ އަހަރުމެންގެ ދަރިޔެއް..ރޯމްގެ ބަނޑުން އުފަންނުވިޔަސް އެއީ ރޯމްގެ ތަރުބިއްޔަތުން ބޮޑުވި ރޯމް އާ އަހަރެންގެ ނުއުފަންދަރިއެއް.. ދެން އެހައި ނުވިސްނާ.. ރަޔާ ނުދާނެ އަހަރެމެން ދޫކޮށްލާފައެއް.. އެއަށްވުރެ ލޯބިވާނެ އޭނަ އަހަރުމެންދެކެ…” މަންމައާ ބައްޕަގެ މިވާހަކަތަކުން ރިޔާޝަށް ހުރީ ބުނާނެ އެއްޗެއް ނޭނގިފައެވެ.\nރިޔާޝް ކޮޓަރިޔަށް ވަދެ ކައުޗުގައި އިށީނދެވުނެވެ. މިއޮތްހުރިހާ ދުވަހު އެއްކޮށް އުޅެވުނީ އެއްބަނޑު އެއްބަފާ ކޮއްކޮ އެއް ނޫންކަން އެނގުމުން ބުނެދޭން ނޭނގޭކަހަލަ އިހުސާސެއް ކުރުވިއެވެ. ވިސްނާލަން އުދަގޫވީ ރަޔާގެ ހަގީގަތް ނޭނގޭތީއެވެ. ރިޔާޝްގެ ހިތުގައި ނޭނގޭ އިހުސާސެއް އުފަންކުރުވައިފިއެވެ. އިތުރަށް އެހިތުގައި ރަޔާ ހާއްސަވިއެވެ. ކުރިން ދެކުނުގޮތްވެސް ތަފާތުވާން ފަށައިފިއެވެ. ހިތަށް ވިސްނައިދެވޭނީ ކިހިނަކުންހެއްޔެވެ؟.. އެ އިހުސާސްތަކަށް މަރުހަބާކިޔަމުން އައިރިޔާޝްއަށް މިކުރެވެނީ ކިހައި ބޮޑުކަމެއްކަމެއްވެސް އޭނާއަކަށް ނޭނގެއެވެ. ނިދިހަމަވެފައ ވުމުން އެނދުގައި އެތަށް އިރެއްވަންދެން ފުރޮޅި ފުރޮޅި އޭނާ އޮތީ ރަޔާއާމެދު ވިސްނާށެވެ.\nފަތިސްނަމާދުކޮށްގެން ރިޔާޝް އަށް ނިދުނެވެ. އެހެންކަމުން މިއަދު ރަޔާ އެކަނި ދުވަން ދާން ޖެހުނެވެ. ފޯނުއެލަރމް ވުމާއެކު، ރިޔާޝަށް ބަރު އެސްފިޔަތަށް ހުޅުވާލަން މަޖުބޫރުވިއެވެ.\nTreat others you wish to be treated.. I love to write.. Nd read .. wanna success as an author inshallah ❤\nބޭނުންވަނީ އުމުރަށް 16 ވަނަ ބައި\nHey me first dhw..kiyaafa I’ll comment ngeyy❤❤❤???\nWow uhthuu..Feshun v habeysss..Am waiting fr da nextu?????????❤❤❤\nVara reethi.. When next part?\nSoon inshallah ❤Thanks for reading ☺\nVrh reethi waiting for next part… Luv yuh uhthu\nThanks?❤ Luv more.. ❤❤\nVarah reethi mashallah keep it up❤\nVarah Reethi… Knirakuh next part\nSoon inshallah ❤?\nVarah reethi ❤ it already.\nMi waahakaige story , “inthizaarugai hurin ” ge dhewana season ge story aa same hen heewany!\nKnirakuh tha next part\nThanks for the comment.. it’s my own story.. and it have been long time I’ve written it.. Publish mikohlee adhi maa fahun..I think you should see more parts to clear it.. thanks again.. ?


Dhidhoo footboalha mubaaraathuge hamanujehumugai mudhalah gellun dhin massala fuluhun balanee | Mihaaru\nދިއްދޫ ފުޓުބޯޅަ ދަނޑުގެ މެޓަށް ގެއްލުން ދީފައި: މި މައްސަލަ ފުލުހުން ވަނީ ބަލަން ފަށާފައި.\nދިއްދޫ ފުޓުބޯޅަ މުބާރާތުގެ ހަމަނުޖެހުމުގައި ދައުލަތުގެ މުދަލަށް ގެއްލުން ދިން މައްސަލަ ފުލުހުން ބަލަނީ\n13 ޖޫން 2019 - 19:509comments\nހއ. ދިއްދޫ ކައުންސިލުން ބޭއްވި ފުޓުބޯޅަ މުބާރާތެއްގައި ކުޅުނު މެޗެއް ހޫނުވެ ހިނގި ހަމަނުޖެހުންތަކުގެ ތެރެއިން ދައުލަތުގެ މުދަލަށް ގެއްލުން ދިން މައްސަލަ ބަލަން ފުލުހުން ނިންމައިފި އެވެ.\nމިދިޔަ ހޯމަ ދުވަހުގެ ރޭ ހިނގި އެ ހަމަނުޖެހުންތަކުގައި ދެ ޓީމުގެ ކުޅުންތެރިންގެ ދެމެދުގައި މާރާމާރީ ހިންގައި، މެޗްު ކުޅުނު ފުޓުސަލް ދަނޑުގެ މެޓު ވެސް ވަނީ ހަލާކުކޮށްލައިފަ އެވެ. އަދި މެޗު އޮފިޝަލުން ތިބޭ ބެންޗަށް ވެސް ގެއްލުން ދިނެވެ.\nދިއްދޫ ފުޓުސަލް ދަނޑަކީ ކުރީގެ ރައީސް އަބްދުﷲ ޔާމީންގެ ސަރުކާރުގެ ދުވަސްވަރު އެ ރަށުގައި އަޅައިދިން ދަނޑެކެވެ.\nފުލުހުން ކުރިން ބުނެފައި ވަނީ ހަމަނުޖެހުމުގެ މައްސަލަ ފުލުހުންނަށް ހުށަހަޅާފައި ނެތް ކަމަށެވެ. އަދި ޓީމުތަކާއި ކުޅުންތެރިންނަށް ދިއްދޫ ކައުންސިލުން ފިޔަވަޅު އަޅާފައިވާކަން ކައުންސިލުން ފުލުހުންނަށް އަންގާފައިވާ ކަމަށް ބުނެފައި ވެ އެވެ.\nދިއްދޫގައި ފުޓްބޯޅަ މެޗެއް ހިންގައި ގޮނޑިތައް ދުރަށް ލާފައި\nފުލުހުންގެ މީޑިއާ އޮފިޝަލް ވިދާޅުވީ، ފުޓުބޯޅަ މެޗުގެ ހަމަނުޖެހުމުގެ ތެރެއިން، ދައުލަތުގެ މުދަލަށް ގެއްލުން ދިން މައްސަލަ ބަލަން ނިންމީ ފުލުހުންގެ އިސްނެގުމަށް ކަމަށެވެ. އެ މައްސަލަ ބަލައި ދިނުމަށް ދިއްދޫ ކައުންސިލުން މިހާތަނަށް ހުށަހަޅައިފައެއް ނެތެވެ.\nކައުންސިލުން ޓީމުތަކާއި ކުޅުންތެރިންނަށް ފިޔަވަޅު އެޅުމުން އެކަމާ ދެކޮޅު ހެދުމުގެ ގޮތުން ކައުންސިލް އިދާރާ ކައިރިއަށް ފަންސާހެއްހާ މީހުން އިއްޔެ ރޭ އެއްވެ ހަމަނުޖެހުން ހިންގަން މަސައްކަތް ކޮށްފައިވެ އެވެ. އެކަމަކު، ފުލުހުން ވަނީ އެ މީހުން ކޮންޓްރޯލް ކޮށްފަ އެވެ.\nDhidhoo gai football match eh hoonuve, maamaaree hingai, dhandu ves halaakukohlaifi\nފުޓުބޯޅަ މެޗުގެ ހަމަނުޖެހުމުގެ ވީޑިއޯ އިން ފެންނަ ގޮތުގައި ތަޅާ ފޮޅުން ފުރަތަމަ ފެށުނީ ދެ ޓީމުގެ ކުޅުންތެރިންގެ މެދުގަ އެވެ. އެއާ އެކު ސަޕޯޓަރުން ވެސް ދަނޑަށް އަރައި ބޮޑު ތަޅާފޮޅުމަކަށް ބަދަލުވި އެވެ. އެކަން ހުއްޓުވަން ފުލުހުންގެ އިތުރުން ބައެއް ސަޕޯޓަރުން މަސައްކަތްކުރާ ތަން ވެސް ފެނެ އެވެ.\nފުރަތަމަ ބުރުގެ ފަހު މެޗުގެ މި ހަމަނުޖެހުން ކޮންޓްރޯލް ވި އިރު ދަނޑުގެ މެޓު ނައްޓާލުމުގެ އިތުރުން މެޗް އޮފިޝަލުން ތިބޭ ބެންޗަށް ވެސް ވަނީ ގެއްލުންތަކެއް ދީފަ އެވެ.\nއިތުރު ލިޔުންތައް ޕޮލިސް ހއ. ދިއްދޫ ހަމަނުޖެހުން ހއ. ދިއްދޫ ކައުންސިލް ފުޓްބޯޅަ\nދިއްދޫގެ ހަމަނުޖެހުންތަކުގެ މައްސަލަ ފުލުހުންނެއް ނުބަލާ\nދިއްދޫ ކައުންސިލްގެ ރައީސްގެ ބަންދަށް5ދުވަސް\nދިއްދޫ ކައުންސިލްގެ ރައީސް ހައްޔަރުކޮށްފި


Gulf craft launch gai roakolli massalaagai Adeeb aa suvaalu koffi | Mihaaru\nކުރީގެ ނައިބު ރައީސް އަހްމަދު އަދީބު. އޭނާ ގެންދަވަނީ ތަފާތު ތިން މައްސަލައެއްގައި 33 އަހަރުގެ ޖަލު ހުކުމެއް ތަންފީޒު ކުރައްވަމުން. -- ފޮޓޯ: މުހަންމަދު ޝަރުހާން/ މިހާރު\nގަލްފް ކްރާފްޓް ލޯންޗުގައި ރޯކޮށްލި މައްސަލާގައި އަދީބާ ސުވާލުކޮށްފި\n03 ޖުލައި 2016 - 23:172comments\nއަދީބުގެ ވަކީލު މޫސާ ސިރާޖު މިރޭ ވިދާޅުވީ ލޯންޗުގައި "ގޮވި" އެއްޗަކީ ގޮއްވުމެއް ކަމަށް ތުހުމަތުކޮށް އެކަމުގައި އެއްވެސް ބައިވެރިވުމެއް އޮތްތޯ އަދީބާ މިއަދު ސުވާލުކޮށްފައިވާ ކަމަށެވެ. އަދި އެ ތުހުމަތުތަކަށް އަދީބު އިންކާރު ކުރައްވާފައިވާ ކަމަށް އޭނާ ވިދާޅުވި އެވެ.\n"ފުލުހުން މިހާރު ތުހުމަތު ކުރަނީ އެ ލޯންޗުގައި އެއްޗެއް ގޮއްވާލީ ކަމަށް. އެގޮތަށް ފުލުހުން ތަހުގީގު ބިނާކޮށްފައި އޮތް ކަމަށް އަޅުގަނޑަށް މިހާރު ފާހަގަ ކުރެވެނީ." ސިރާޖު ވިދާޅުވި އެވެ.\nސެޕްޓެމްބަރު މަހުގެ 26 ވަނަ ދުވަހު "ސްވެނިއާ 18" ނަމަކަށް ކިޔާ އެ ލޯންޗުގެ އިންޖީނުގައި ރޯވިއިރު، އެ ލޯންޗުން 24 މީހަކު ދަތުރު ކުރި އެވެ. އެ ހާދިސާގައި ލޯންޗުން ދަތުރު ކުރި ގިނަ އަދަދެއްގެ ފަތުރުވެރިން ފިހިފައިވާތީ އައިޖީއެމްއެޗާއި އޭޑީކޭ އިން ފަރުވާ ހޯދި އެވެ.\nމި ހާދިސާގައި ލޯންޗު ބޭނުން ނުކުރެވޭ ވަރަށް ވަނީ އަނދައިފަ އެވެ.\nރިޔާސީ ލޯންޗްކޮޅު "ފިނިފެންމާ"ގައި އައިއީޑީއެއް ގޮއްވާލުމުގެ އަޑީގައި ހުންނެވީ އަދީބު ކަމަށް ސާބިތުވެ އޭނާ ގެންދަވަނީ 15 އަހަރުގެ ޖަލު ހުކުމެއް ތަންފީޒު ކުރައްވަމުންނެވެ. ހަމައެއާއެކު ފިސްތޯލަ ގެންގުޅުނު ކަމުގެ ތުހުމަތުގައި 10 އަހަރު، އަދި ފަސް މިލިއަން ޑޮލަރަށް ހިޔާނާތްތެރިވި މައްސަލާގައި އަށް އަހަރު ދުވަހުގެ ޖަލު ހުކުމަކާއެކު އޭނާ ގެންދަނީ 33 އަހަރުގެ ޖަލު ހުކުމެއް ތަންފީޒު ކުރައްވަމުންނެވެ.\nފުލުހުން ކުރިން ބުނީ ގަލްފް ކްރާފްޓު ލޯންޗުގައި ރޯވުމާއި "ފިނިފެންމާ" ލޯންޗުގައި އެއްޗެއް ގޮއްވާލުމާ ގުޅުމެއްވޭތޯ ބަލަމުން އަންނަ ކަމަށެވެ.\nއިތުރު ލިޔުންތައް ރާއްޖެ ކޮރަޕްޝަން ރައީސްގެ ލޯންޗުގެ ގޮވުން ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން އަހުމަދު އަދީބު


ތިމާ އަރާ ބޫޓުގެ ސައިޒު އޮޅިއްޖެނަމަ ފައިން ދެމިގެންދާނެ! | Sandhaanu\nތިމާ އަރާ ބޫޓުގެ ސައިޒު އޮޅިއްޖެނަމަ ފައިން ދެމިގެންދާނެ!\nމިއީ އަޅުގަނޑުމެންގެ ވިސްނުންތެރިން ވަރަށް ކުރިއްސުރެ ވެސް ދެމުންގެންދާ އިންޒާރެކެވެ. ހެޔޮ ނަސޭޙަތެކެވެ. ތިމާ އަރާ ބޫޓުގެ ސައިޒު އޮޅި ސައިޒު ބޮޑުވެއްޖެނަމަ ފައިން ދެމިގެންދާނެއެވެ. އޭރުން ހުރެވޭނީ ބޫޓު ފައިން އުފުރި ހުސް އިސްޓާކީނު ގައެވެ. ނުވަތަ ހުސްފައިގައެވެ. މިފަދަ މީހުންގެ ބޮޑާކަމާއި މަވަރެއް ނެތްކަމަށް ތިމާއަށްފެނި، އޮޅި، މީހުންނާއި ރުންކުރު ގޮތްގޮތަށް ބަސްމޮށި މުޢާމަލާތު ކުރަމުން ދިއުމަކީ ދުނިޔެވީ އާދައެކެވެ. އެފަދަ މީހުން ދެކޭގޮތުގައި އެމީހުންނަކީ ވަރަށް މަޝްހޫރު ކާމިޔާބު ޝަޚުޞިއްޔަތުންނެވެ. ނަމަވެސް ޙަގީގަތަކީ މިފަދަ ނޭއްގާނީ ދޮގުވެރީން އާޚިރުގައި އެކަނިވެ ބާކީ ވެދާކަމެވެ.\nމިގޮތުން މިހާރުގެ އެންމެ މީޑިއާ ހިޓްގައި އުޅުއްވަނީ\nއަނެއް ރާއްޖެއަށް ފެށި ދަތުރު ފެއިލްވެ ކުރަން ވަޢުދުވި ތާހިރު ދިރިއުޅުމެއްގެ ތެރެއިން ހެޔޮވެރިކަމެއް ނުކުރެވުނު ލީޑަރ “ދަ އައިލެންޑް ޕްރެޒިޑެންޓް” އަންނި ކަމުގައި ދެންނެވުން ދޮގަކަށް ނުވާނެއެވެ. އާދެ! އެއީ އަމިއްލަފުޅަށް “މަންޑޭލާ” ހެއްދިވިގެން އެކްޓް ކުރައްވާ ދިވެހިން ދަންނަ އެކްޓިވިސްޓް އެމްޑީޕީގެ މިހާރުގެ ރައީސް ކެނެރީގޭ މުޙައްމަދު ނަޝީދު (އަންނި) އެވެ. އެބޭފުޅާ އަމިއްލަފުޅަށް ލިއުއްވާ ގޮތުންނަމަ ކެރަފާ ނަޝީދެވެ.\nހަގީގަތްވަނީ ވަރަށް ގިނަބަޔަކަށް އޮޅިފައެވެ. ޚާއްޞަކޮށް މިހާރު މަގުމަތީގައި އަންނި އާއި އެކު ސަކަރާތް ޖަހަން އުޅޭ އަޑުގަދަ ކުދިންކޮޅަށް ވަނީ ދިވެހި ރާއްޖޭގެ ކުރީގައި ހިންގަމުން އައި ޑިކްޓޭޓަރޝިޕް ފުނޑިގެން ދިޔަގޮތާއި އެކަމުގެ އަޑީގައި ތިބި މީހުންނާއި ޢަމަލީ ގޮތުން ބައިވެރިވި، ބޮޑެތި ބައިވެރީންނަކީ ކޮންބައެއްކަން އޮޅިފައެވެ. ނުވަތަ އަންނި އޮޅުވާލައިފައެވެ. އަބަދުވެސް އަޑުގަދަމީހާ ރުއް ގިނަވާނޭ ބުނާ އުސޫލުން އަންނި ވަރަށް ޙިކުމަތްތެރިކަމާއެކު އެކަން ކުރައްވައެވެ. އަދި އެވަގުތަކަށް ކައިރީގައި މާބޮޑު ވިސްނުމެއްނެތި ލިބިދާނެ ފައިދާއަކަށް ކެތްމަދުވެފައި ތިބޭ ބަޔަކަށް އެ ސަކަރާތްތަކަށް ހެއްލެވިދެއެވެ. މިގޮތުން ދިވެހި ރާއްޖެ ޑިމޮކްރެސީއަށް ކުރިދަތުރުގެ ބައިވެރީންގެ ލިސްޓް ވަރަށް ދިގެވެ. ވަރަށް ބިރުވެރި ނާމާން ދުވަސްވަރެއްގައިވެސް ވަރަށް ގިނަ ބަޔަކު ސިއްރުގަޔާއި ފައުޅުގައި އިޚުލާޞްތެރި މަސައްކަތްތަކެއް ކުރިއެވެ. އެކި ފަންތީގެ މީހުން ބައިވެރިވެ ބަދަލަކަށް ގޮވަން ފެށިއެވެ.\nއޭގެ ނަތީޖާއަކަށްވީ ބަޔަކު ޢުމުރު ދުވަހުގެ ޖަލު ޙުކުމުގަޔާއި އަނިޔާތަކެއް ބަރުދާސްތު ކުރަންވެސް ޖެހުމެވެ. އަދި ބައެއް ވިޔާފާރިވެރިންގެ ވިޔާފާރި އޭރުގެ ސަރުކާރުން ހުއްޓުވާލެވުމާއި އަނިޔާވެރިކަން އިތުރު ކުރުމެވެ. ނަމަވެސް މިދެންނެވި ހެޔޮބަދަލަކަށް އެދިގޮވަމުން އައި ގުރޫޕް އައީ ބިޔަވަމުންނެވެ. އަދި އަޑުހަރު ކުރަމުން ފުޅާވަމުން ގިނަވަމުންނެވެ. އޭގެ ނަތީޖާއަކަށްވީ އޮގަސްޓް 12، 13 އެވެ. ފަންސަވީސް ހާސް މީހުން ޖުމުހޫރީ މައިދާނުގެ ބޮޑުދިދަ ކައިރިއަށް އެއްވެ މައުމޫނު ސަރުކާރުގެ އިސްތިޢުފާއަށް އެދި އިޙުތިޖާޖު ކުރުމެވެ. އޭރުވެސް “ސަންދާނު”ގެ ބައިވެރީން ތިބި ޢުމުރު ދުވަހުގެ ޖަލު ޙުކުމެއްގައެވެ. މިފެންނަ ބަދަލު ގެނައުމަށް މަރުދީ ކުޅަމަސައްކަތުގެ ސަބަބުންނެވެ.\nސުވާލަކީ އޭރު އަންނި (ނަޝީދު) ކޮބައިތޯއެވެ؟ ހަމަ ގައިމުވެސް އޮތީ ޖަލަކުނޫނެވެ. އެ އެއްވުމުގައިވެސް ނުވަތަ މިބަދަލުގެ މޫވްމަންޓްގެ (ޙަރަކާތުގެ) ވެރިޔަކީވެސް އޭރުވެސް އަންނިއެއް ނޫނެވެ.\nމިއީ ފޮރުވެންނެތް ހަގީގަތެވެ. މިއަދު ޔޫޓިއުބް ބަލާލިއަށް ގޫގަލް ކޮށްލިޔަސް އަދި ވިންޓަރ ޝަރީފް ނުވަތަ އިބުރާ، ގޯގޯ ލަތީފު، ސަންދާނު އަޙްމަދު ދީދީ ފަދަ ބޭބޭފުޅުން އަރިހުން ތާރީޚު ދެނެގަތަސް މިފަދަ އެތަކެއް ޙަގީގަތްތަކެއް އޮޅުންފިލާނެއެވެ.\nދޮގާއި އޮޅުވާލުމުން ހިންގާ ޙަރަކާތަކީ މާ ދިގު މުއްދަތައް ކާމިޔާބުގޮތުގައި ހިންގައި ހިފެހެއްޓިދަނެ ކަންކަމެއް ނޫނެވެ. އޭގެ ހަގީގަތާއި މިއަދު މިވަނީ އަންނި އާއި އޭނާގެ ބޯހަރު ބައިވެރީން ކުރިމަތިލާން ޖެހިފައެވެ. މިހާރު މިވަނީ އެމްޑީޕީ ދެބައިވެ އެޕާޓީ ރިފޯމްކުރުމަށް ޕާޓީ އިއްސަފުން ލީޑްނަގައިގެން މަސައްކަތް ކުރަން ފަށާފައެވެ. އެމްޑީޕީ ރިފޯމް ފެކްޝަނުން ބުނަމުން ގެންދަނީ އަންނިގެ ބޮޑާކަމާއި ކަރަޕްޝަނާއި އޭނާގެ އަމިއްލަ އެދުން ބޮޑުވެ ޕާޓީ އަކީ އަންނިގެ އާއިލާ މިލްކަކަށް ހަދައިފާވާކަމަށެވެ. މިފެމކްޝަން ސޕޯޓު ކުރަނީ ރައީސް ސާލިޙުއަށެވެ. އެ ފެކްޝަނުން ބުނާގޮތުގައި އެމްޑީޕީއަށް ވެރިކަން ދެން ލިބޭނީވެސް އަދި މިވެރިކަން ފަސް އަހަރަށް ދެމެހެއްޓޭނީވެސް “އަންނިގެ ބަލާވެރިކަމުން” ޕާޓީ ސަލާމަތް ކޮށްގެނެވެ.\nރާއްޖޭގެ ސިޔާސީ ލީޑަރުންގެ ތެރެއިން ފެންނަމުން ދަނީ ތިމާ އަރާ ބޫޓުގެ ސައިޒް އޮޅި ފައިން ބޫޓު ދެމިގެންދާތަނެވެ. ކުރިއަށް އޮތް ތަނުގައި އެފަދަ ބޭފުޅުން އިތުރަށް ބޭޒާރުވެ ބަރަހަނާވާތަން ރައްޔިތުންނަށް ފެންނާނެއެވެ.


Iran ah inzaareh dhinumah medhuirumacchah 120،000 sifain...\nއިރާނަށް އިންޒާރެއް ދިނުމަށް މެދުއިރުމައްޗަށް 120،000 ސިފައިން ފޮނުވަނީ: ރިޕޯޓް\nސިފައިން ފޮނުވާނެ ވަކި އިރެއް ނުނިންމާ، ދުވަސް ނަގާނެ ކަމަށް ބެލެވޭ\nދެ ގައުމުގެ ގުޅުން އޮތީ ވަރަށް ހީނަރުވެފައި\nކ. މާލެ 15 މެއި 2019 | ބުދަ 10:32 8,401\nއެމެރިކާގެ އެއަރކްރާފްޓް ކެރިއަރު އެސްއެސް އަބްރަހަމް ލިންކަން - ސަން\nއިރާނަށް އިންޒާރެއް ދިނުމުގެ ގޮތުން، މެދުއިރުމައްޗަށް އެމެރިކާގެ 120،000 ސިފައިން ފޮނުވަން ވައިޓް ހައުސްއިން މަޝްވަރާކޮށްފި ކަމަށް ނިއު ޔޯކް ޓައިމްސް އިން ރިޕޯޓުކޮށްފި އެވެ.\nއީރާނުން އެމެރިކާގެ ފައުޖުތަކަށް ހަމަލާ ދީފާނެތީ ނުވަތަ ނިއުކްލިއާ ހަތިޔާރު އުފައްދަފާނެކަމުގެ ބިރު އެބައޮތް ކަމަށް ބުނެ، އީރާނާ ދެކޮޅަށް އާ ޑިފެންސް ޕްލޭނެއް ހުށައެޅުއްވީ އެކްޓިން ޑިފެންސް ސެކްޓްރީ ޕެޓްރިކް ޝެނެހޭންއެވެ. އެ މަޝްވަރާތަކުގައި ބައިވެރިވި ފަރާތްތަކުގެ ތެރޭގައި ގައުމީ ސަލާމަތާ ބެހޭ މުޝީރު ޖޯން ބޯލްޓަން އާއި ސީއައިއޭގެ ޑިރެކްޓަރު ޖީނާ ހެސްޕެލް އަދި ޑިރެކްޓަރ އޮފް ނެޝަނަލް އިންޓެލިޖެންސް ޑޭން ކޯޓްސް ހިމެނެއެވެ.\nޓައިމްސްއިން ރިޕޯޓްކޮށްފައިވާ ގޮތުގައި، ޝެނެހޭން މި ޕްލޭން ހުށައެޅުއްވި ނަމަވެސް، މި ރޭވުންތަކުގެ ހަގީގީ މޭސްތިރިއަކީ ޖޯން ބޯލްޓަންއެވެ. އޭނާއަކީ މީގެ ކުރިން ވެސް އީރާނަށް ހަމަލާދިނުމަށް ފާޅުގައި ގޮވާލައްވާފައިވާ ބޭފުޅެކެވެ.\nއީރާނުގެ ނިއުކްލިއާ ހަރަކާތްތައް ހުއްޓުވުމަށް 2015 ވަނަ އަހަރު ދުނިޔޭގެ ބާރުތަކުން އީރާނާ އެކު ހެދި އެއްބަސްވުމުން އެމެރިކާ ވަކިވި ފަހުން ދެގައުމުގެ ގުޅުން ވަނީ ގޯސްވެފަ އެވެ. އޭގެ ފަހުން އެމެރިކާ އިން ވަނީ އީރާނާ ދެކޮޅަށް ދަތިކުރުމުގެ ފިޔަވަޅު އަޅާފައެވެ. އަދި ދާދި ފަހުން އެމެރިކާ އިން ވަނީ ގަލްފަށް ބީ 52 މަރުކާގެ ބޮންއަޅާ ބޯޓުތަކާއި މަތިންދާބޯޓު އުފުލާ މަނަވަރެއް ކަމަށްވާ އެސް އެސް އަބްރަހަމް ލިންކަން އާއި ޕޭޓްރިއޮޓް މިސައިލް ޑިފެންސް ސިސްޓަމެއް ސައުދީ އާއި ޔޫއޭއީއަށް ފޮނުވާފައެވެ.


Addu In Covid Jehunu 388 Meehaku Rangalhu Vejje - Vaguthu\nއައްޑޫން ކޮވިޑް ޖެހުނު 388 މީހަކު ރަނގަޅުވެއްޖެ\nއައްޑޫސިޓީން ކޮވިޑް-19 ޖެހުނު މީހުންގެ ތެރެއިން 388 މީހަކު ބަލިން ރަނގަޅުވެއްޖެއެވެ.\nއައްޑޫސިޓީ އިކުއެޓޯރިއަލް ހޮސްޕިޓަލުން އާއްމު ކޮށްފައިވާ ތަފާސް ހިސާބުތަކަށް ބަލާއިރު، އެ ސިޓީން މިއަދު އެއްވެސް މީހަކު ކޮވިޑަށް ފައްސިވެފައެއް ނުވެއެވެ. އައްޑޫން ބައްޔަށް މީހުން މިއަދު ފައްސިވެފައި ނުވާއިރު، އިއްޔެ އާއި އޭގެ ކުރީ ދުވަހު އެ ސިޓީން ފައްސިވެފައިވަނީ ދެ މީހެކެވެ.\nއައްޑޫން މިހާތަނަށް 466 މީހަކު މި ބައްޔަށް ފައްސިވެފައިވާއިރު، މިވަގުތު ބަލި ޖެހިފައި ތިބީ 76 މީހުން ކަމަށް ހޮސްޕިޓަލުން ބުނެއެވެ. އޭގެ ތެރެއިން ދެ މީހަކަށް ފަރުވާ ދެމުން އަންނަނީ ހޮސްޕިޓަލުގައެވެ. މި ބަލީގައި އައްޑޫން ނިޔާވެފައިވަނީ ދެ މީހެކެވެ.\nމި ބައްޔަށް ފައްސިވެފައިވާ ގިނަ ބަޔަކު މިވަގުތު ތިބީ ފުރަބަންދު ކޮށްފައި އޮތް ހިތަދޫގައެވެ. އެގޮތުން ހިތަދޫގައި 70 މީހަކު ތިބިއިރު، ބާކީ ހަ މީހުންނަކީ މަރަދޫން ފައްސިވެފައިވާ މީހުންނެވެ.\nމި ބަލި ޖެހުނު މީހުންގެ ތެރެއިން މިއަދު އިތުރު އަތް މީހަކު ބަލިން ރަނގަޅުވެ، ޖުމްލަ ރަނގަޅުވި އަދަދު 388 އަށް ވަނީ އަރާފައެވެ.\nމިދިޔަ އޭޕްރިލް މަހުން ފެށިގެން އައްޑޫން ކޮވިޑްގެ ގިނަ ވޭދަނަތަކެއް ފެނިފައިވާއިރު، މިހާތަނަށް 10،000 ވުރެ ގިނަ މީހުންގެ ސުންކު އެ ސިޓީން ވަނީ ނަގާފައެވެ. އޭގެ ތެރޭގައި ގާތުން އެއްތާވި މީހުންނާއި ވަކި ތަރުތީބެއް ނެތި ނަގާފައިވާ ސުންކުތައް ހިމެނެއެވެ.\nކާށިދޫން އިތުރު ހަ މީހަކު ކޮވިޑަށް ފައްސިވެއްޖެ


ކައުންސިލްގެ އިދާރާގެ ބައެއް މަރާމާތު ކޮށްދޭނެ ފަރާތެއް ހޯދުން - R. Fainu Council\nކައުންސިލްގެ އިދާރާގެ ބައެއް މަރާމާތު ކޮށްދޭނެ ފަރާތެއް ހޯދުން\nފައިނު ކައުންސިލް އިދާރާ 1:14 AM އިޢުލާން\nމިއިދާރާގެ ބައެއްދޮރުތަކާއި، ކައުންޓަރަކާއި، ޕާޓްޝަން ޖެހުމާއި، ޢިމާރާތުގެ ބައެއް މަރާމާތުގެ މަސައްކަތް އަމިއްލަ ތަކެތީގައި ކޮށްދޭނެ ފަރާތެއް ހޯދަން ބޭނުން ވެއްޖެއެވެ.\nމިމަސައްކަތާއި ގުޅޭ މަޢުލޫމާތު ދިނުން އޮންނާނީ 13 ޖޫން 2018 ވާ ބުދަ ދުވަހުގެ މެންދުރު 13:00 ގައި މިއިދާރާގައެވެ. އަދި އަންދާސީ ހިސާބުތައް ހުށަހެޅުން އޮންނާނީ 19 ޖޫން 2018 ވާ އަންގާރަ ދުވަހުގެ މެންދުރު 13:00ގައި މިއިދާރާގައެވެ. މަޢުލޫމާތު ސާފުނުކޮށް ހުށަހަޅާ އަންދާސީ ހިސާބުތައް ބަލައިނުގަނެވޭނެވާހަކަ ދަންނަވަމެވެ. އަދި މަޢުލޫމާތު ސާފުކުރުމަށް އެހެން ފަރާތެއްގެ ބަދަލުގައި ވަޑައިގަންނަވާއިރު ބަދަލުގައި ވަޑައިގަންނަވާކަން އެނގޭނެފަދަ ލިޔުމެއް ގެންނަވަންވާނެއެވެ. މިކަމަށް އެދި ކުރިމަތިލެވޭނީ ދިވެހިރާއްޖޭގެ ވިޔަފާރި ޤާނޫނު (18/2014) ގެ ދަށުން ރަޖިސްޓަރީ ކުރެވިފައިވާ ކުންފުނިތަކަށާއި، އަމިއްލަ ފަރުދުންގެ ވިޔަފާރި ޤާނޫނު (19/2014)ގެ ދަށުން ރަޖިސްޓަރީވެފައިވާ ފަރާތްތަކަށެވެ. މިކަމާއި ގުޅޭގޮތުން އިތުރު މަޢުލޫމާތު ސާފުކުރެއްވުމަށް ރަސްމީ ގަޑީގައި 6580072 ނަމްބަރ ފޯނާއި ގުޅުއްވުން އެދެމެވެ.\n24 ރަމަޟާން 1439\n07 ޖޫން 2018\nކައުންސިލްގެ އިދާރާގެ ބައެއް މަރާމާތު ކޮށްދޭނެ ފަރާތެއް ހޯދުން Reviewed by ފައިނު ކައުންސިލް އިދާރާ on 1:14 AM Rating: 5


Dhigali Maldives: Thafaathu design eh, thafaathu hiygaimukameh | Mihaaru\nދިިގަލި ރިސޯޓުގެ ޖެޓީ އޭރިއާ: މި ރ. އަތޮޅުގައި ހުޅުވި ފަސްވަނަ ރިސޯޓު. ފޮޓޯ: ދިގަލި\nދިގަލި މޯލްޑިވްސް: ތަފާތު ޑިޒައިނެއް، ތަފާތު ހިތްގައިމުކަމެއް\nދިގަލި މޯލްޑިވްސް އިން އަބްދުﷲ ޖަމީލު\n17 ޖުލައި 2017 - 08:236comments\nމިއީ ރާއްޖޭގެ ކުންފުންޏެއް ކަމަށްވާ ކޮރަލް އެޖްއިން ރ. ދިގަލީގައި ތަރައްގީކޮށްފައިވާ ފަސް ތަރީގެ "ދިގަލި މޯލްޑިވްސް" އެވެ. މިރަށުގެ ބޮޑު މިނުގައި 18.5 ހެކްޓަރު ހުރެ އެވެ. އެއީ ދިގު މިނުގައި އެއް މޭލު އަދި ފުޅާ މިނުގައި ގާތްގަނޑަކަށް 300 މީޓަރެވެ.\nމިދިޔަ މަހު ހުޅުވި 180 ކޮޓަރީގެ މި ރިސޯޓުން ފެންނަނީ ގުދުރަތީ ރީތިކަމަށް ބަދަލެއް ނުގެނެސް ރަށުގެ ތިމާވެށި ހިމާޔަތްކުރެވޭ ގޮތަށް ތަރައްގީކޮށްފައިވާ ތަނެވެ. ރަށުގެ ވޯކްވޭތަކުގައި އޮތީ އެހެން ރަށްރަށުގައި ވެސް އޮންނަ ގޮތަށް ވެލި މަގުތަކެވެ.\nރަށު ތެރޭގަ އާއި ހޭޅިފަށުގައި ހެދިފައިހުރި ބިޔަ ގަސްތައް، ރަށުގެ އެގްޒެކްޓިވް އެސިސްޓެންޓް މެނޭޖަރު ހަސަން ސައީދު ދައްކާލެއްވި އެވެ. އެ ބިޔަ ގަސްތަކުން ރަށުގެ ފެހިކަން ވަރަށް ފުރިހަމައަށް ދައްކުވައިދެ އެވެ. ރަށުގެ ބިޔަ ފުނަ ގަހާއި ރުއްތަކާއި އެނޫން ވެސް އެކި ވައްތަރުގެ ގިނަ ގަސްތައް ކަނޑާނުލައި ރަށުގެ ވެށި ވަނީ ހިމާޔަތްކޮށްފަ އެވެ.\n"މިރަށް ތަރައްގީކުރި ކުންފުނިން އިސްކަންދިނީ ރަށުގެ ވެޖެޓޭޝަން އޮތް ގޮތަށް ބާއްވާފައި ރަށުގެ ވަށައިގެން އިމާރާތްތައް އަޅަން. އެހެންވީމަ ރަށުން ކަނޑަން ޖެހުނީ ވަރަށް މަދު ގަހެއް. ރިސޯޓުގެ މެދުތެރެ އޮންނާނީ އެހެން ފަޅުރަށްތައް ވެސް އޮންނަ ގޮތަށް ޖަންގައްޔެއްހެން،" އޭނާ ވިދާޅުވި އެވެ.\nދިގަލި މޯލްޑިވްސްގެ ލޭގޫން ވިލާއެއް. ފޮޓޯ: ދިގަލި\nހަސަން ވިދާޅުވި ގޮތުގައި ރަށުގެ ގުދުރަތީ ރީތިކަން ދަމަހައްޓަން ބޭނުންވެ އެވެ. އެގޮތުން ހިނގާ މަގުތައް އޮންނާނީ ރާއްޖޭގެ ރަށްރަށުގެ މަގުތަކުގެ އިހުސާސް ގެނެވޭ ގޮތަށް ވެލިންނެވެ.\nހިތްގައިމު އަރާމު ކޮޓަރިތަކެއް\nމި ރަށުގެ 40 ވޯޓާ ވިލާތައް ހަދާފައި ވަނީ ރަށުގެ އިރުމަތީ ކޮޅުން ދެކުނު ފަރާތު ފަޅު ތެރޭގަ އާއި ހުޅަނގުކޮޅުން ދެކުނު ފަރާތު ފަޅު ތެރޭގަ އެވެ. އޭގެ އިތުރުން އެންމެ މަތީ ފެންވަރުގައި ޑިޒައިން ކޮށްފައިވާ ތިން ބީޗް ސުއީޓާއި ދިގަލީގެ ހާއްސަ ސުއިޓެއް ވެސް ހުރެ އެވެ.\nމިތަނުގައި ވޯޓާ ވިލާތަކުގެ އިތުރުން މަތީ ފެންވަރުގެ 20 ބީޗް ބަންގަލޯ އާއި 21 ބީޗް ޕޫލް ވިލާ އާއި 33 ޑިލަކްސް ބީޗް ބަންގަލޯ، އަދި ޕްލަންޖް ޕޫލް ހިމެނޭ 62 ބީޗް ވިލާ ހުރެ އެވެ. މި ރިސޯޓުގެ އެންމެ ހިތްގައިމުކަމަކީ އެއްވެސް އިމާރާތެއްގެ ފުރާޅު ފެންނަން ނެތުމެވެ. އޭގެ އިތުރުން ހުރިހާ ކޮޓަރިތަކެއްގެ އެތެރެ ޑިޒައިންކޮށްފައި ޖާގަ ތަނަވަސްކޮށެވެ. ފާޚާނާތަކުގެ ޖާގަ ބޮޑުވެފައި، ޑިޒައިން ހިތްގައިމެވެ.\n"މި ރިސޯޓުގެ ޑިޒައިން އެހެން ރިސޯޓުތަކާ ވަރަށް ތަފާތުވާނެ. މިތަނުގެ ރޫމްތަކުގެ ފުރާޅެއް ފެންނާކަށް ނުހުންނާނެ. ފްލެޓް ރޫފެއް އޮންނާނީ. އޭގެ އިތުރުން ރޫމްތަކުގެ އެތެރޭގެ ހުސް ޖާގަ ވެސް ވަރަށް ބޮޑުވާނެ. މިއިން ކޮންމެ ތަނެއްގައި މަޑުކޮށްލާއިރު ވަރަށް ބޮޑަށް ހިތްހަމަޖެހުން ލިބިގެންދާނެ،" ހަސަން ވިދާޅުވި އެވެ.\nމި ރިސޯޓުގައި ހުންނަ ކޮންމެ ބީޗް ބަންގަލޯއެއްގެ ބޮޑުމިނަކީ 70 އަކަމީޓަރެވެ. މިއިން ކޮންމެ ބަންގަލޯއެއް ހުންނަނީ ބިޔަ ގަސްތައް އެކުލެވޭ ބަގީޗާއެއްގެ ތެރޭގައި ފޮރުވިފައި ކަހަލަ ގޮތަކަށެވެ. މަތި ހާމައަށް ފެންނަ ހުންނަ ފެންވަރާ ތަނަކާއި ވާރޭ ވެހޭ ގޮތަށް ފެންވެރޭ ތަނެއްގެ އިތުރުން ބޮޑު ފެންޑާއެއް ވެސް އޮވެ އެވެ.\nރ. ދިގަލީ ރިސޯޓްގެ ވިލާއެއް: މި ރިސޯޓުގައި ތަފާތު އެކި ފެންވަރު 180 ވިލާ ހުރޭ. ފޮޓޯ: ދިގަލި\nމި ރިސޯޓުގައި އެންމެ ހިތްގައިމު ވިލާއަކީ "ދިގަލި ސުއިޓް" އެވެ. ގާތްގަނޑަކަށް 400 އަކަމީޓަރުގެ ދިގަލި ސުއިޓުގައި މުޅިން އެކަހެރި ކޯޓްޔާޑަކާއި އިންފިނިޓީ ޕޫލާއި އަދި އޯޕަން އެއާ ފާހަނައެއް ހިމެނެ އެވެ. މި ސުއިޓަކީ އެ ރަށުގެ ފަޚުރެއް ކަމަށް ދެކެ އެވެ. މިތަނުގައި ޒަމާނީ ވަސީލަތްތަކުގެ އިތުރުން މޫދަށް ވާ ގޮތަށް އިންފިނިޓީ ޕޫލެއް ވަނީ ހަދައިފަ އެވެ.\nއިބުނު ބަތޫތާއަށް ނިސްބަތްކޮށް ދިގަލީގައި ހަދާފައިވާ ރެސްޓޯރަންޓް: މި ރެސްޓޯރަންޓުން މެދުއިރުމަތިން ފެށިގެން އޭޝިއާ ސަރަހައްދުގެ ރަހަތައް އެކުލެވޭ ކެއުން ލިބެން ހުރޭ. ފޮޓޯ: ދިގަލި\nދިގަލި މޯލްޑިވްސްގެ 250 މީޓަރަށް ފެތުރިފައި އޮންނަ ހިތްގައިމު ގޮނޑުދޮށުގަ އާއި ގަސްގަހާއި ރުއްތަކުގެ ހިޔަލުގެ ހިތްގައިމުކަން ލިބޭ އެކި ހިސާބުތަކުގައި ފަސް ރެސްޓޯރަންޓް ހުރެ އެވެ. އޭގެ ތެރެއިން މެދުއިރުމަތިން ފެށިގެން އޭޝިއާ ސަރަހައްދުގެ ރަހަތަކަށް ހާއްސަ ބަތޫތާ ރެސްޓޯރަންޓް ފާހަގަކޮށްލެވެ އެވެ. އޭޝިޔާ ސަރަހައްދުން ރާއްޖެއަށް ޒިޔާރަތްކުރާ ފަތުރުވެރިންގެ އަދަދު އިތުރުވަމުން އަންނާތީ އެ ރެސްޓޯރަންޓަށް ބޮޑު މަގްބޫލުކަމެއް ލިބޭނެ ކަމާ މެދު ޝައްކެއް ނެތެވެ. މި ރެސްޓޯރަންޓް ނިސްބަތްކޮށްފައި ވަނީ މަޝްހޫރު ދަތުރުވެރިޔާ އިބްނު ބަތޫތާ އަށެވެ.\nމި ރިސޯޓުގައި 12 ޓްރީޓްމަންޓް ރޫމް ހިމެނޭ ސްޕާއަކާއި ކުޑަކުދިން ކުޅެން ހާއްސަ އޭރިއާއަކާއި މޫދު ކުޅިވަރުތަކާއި ޑައިވިން އަދި ފިޓްނަސް ސެންޓަރެއްގެ ހިދުމަތް ވެސް ލިބެންހުރެ އެވެ. އޭގެ އިތުރުން ހުރިހާ ގެސްޓުންނަށް ބޭނުންކުރެވޭ ގޮތަށް މޫދު ފެންނަ ގޮތަށް ރުއްތަކުގެ ހިޔާ ލިބޭ ގޮތަށް ތިން ސުވިމިން ޕޫލެއް ވެސް މި ރިސޯޓުގައި އޮވެ އެވެ.\nމިއީ ރާއްޖޭގައި މިފަހުން ހުޅުވި ރިސޯޓްތަކުގެ ތެރެއިން އެންމެ ބޮޑު އަދި އެހާމެ ހިތްގައިމު ސިފަތަކެއް އެކުލެވޭ މަތީ ފެންވަރުގެ އެއް ރިސޯޓަށް ވާނެ އެވެ.\nއިތުރު ލިޔުންތައް ރ. އަތޮޅު ޓޫރިސްޓުން ޓޫރިޒަމް ރިސޯޓްތައް ދިގަލި ރިސޯޓް\nއަލަށް ހެދި "ރީތިފަރު" ކްރިސްމަސްއާ ދިމާކޮށް ހުޅުވައިފި


Hithadhoo in qavaaidhaa khilaafah veli negi3meehaku 4,000 rufiyaa in joorimanaa kohfi - AO News\nއައްޑޫ ނޭޗަރ ޕާކު ސަރަޙައްދުން ޤަވާއިދާ ޚިލާފަށް ވެލި ނަގާފައި - ފޮޓޯ: އައްޑޫ ނޭޗަރ ޕާކު\nއައްޑޫ ސިޓީ ހިތަދޫން ޤަވާއިދާ ޚިލާފަށް ވެލި ނެގި ތިން މީހަކު ޖޫރިމަނާކޮށްފިއެވެ.\nއައްޑޫ ސިޓި ކައުންސިލުން މިއަދު ބުނީ ޤަވާއިދާ ޚިލާފަށް ތަކުރާރުކޮށް އެކި ފަހަރު މަތިން ހިތަދޫގެ އެކި ސަރަޙައްދުތަކުން ވެލި ނަގާފައިވާ ތިން މީހަކު 4،000ރ. އިން ޖޫރިމަނާކޮށްފައިވާ ކަމަށެވެ. އެގޮތުން ކައުންސިލުން ޖޫރިމަނާކޮށްފައި ވަނީ ހިތަދޫ، ޑިސެމްބަރުގެ އިބްރާހިމް ޢަލީ އާއި މުޙައްމަދު ޝަރުމީލް އެވެ.\nމީގެ އިތުރުން އެ މައްސަލައާ ގުޅިގެން އުމުރުން 18 އަހަރުން ދަށުގެ ކުޑަކުއްޖަކުވެސް ޖޫރިމަނާކޮށްފައިވާ ކަމަށް ކައުންސިލުން ބުނެއެވެ.\nއެމީހުން ޖޫރިމަނާކުރި ކަން އަންގައި އެމީހުންނަށް ފޮނުވި ސިޓީތަކުގައި ކައުންސިލުން ވަނީ އެފަދަ ޢަމަލެއް ތަކުރާރު ނުކުރުމަށް ނަސޭހަތްތެރިވެފައެވެ.\nމީގެ އިތުރުން ޖޫރިމަނާގެ ފައިސާ 10 ދުވަހުގެ ތެރޭގައި ހިތަދޫ އަވަށު އޮފީހަށް ދެއްކުމަށް އަންގާފައިވާއިރު، އެ އެންގުމާއި ޚިލާފުވެއްޖެނަމަ ލާމަރުކަޒީ ޤާނޫނުގެ 140 ވަނަ މާއްދާގައިވާ ގޮތުގެ މަތިން ފިޔަވަޅު އަޅާނެ ކަމަށްވެސް ސިޓީތަކުގައި ބަޔާންކޮށްފައި ވެއެވެ.\nކައުންސިލުން ބުނީ އައްޑޫގެ ބައެއް ސަރަޙައްދުތަކުން ޤަވާއިދާ ޚިލާފަށް ވެލި ނަގަމުންދާކަން ފާހަގަވެފައިވާ ކަމަށާއި، އެފަދަ ޢަމަލުތައް ހިންގާ ފަރާތްތަކުން އެކަންކަން ހުއްޓާލުމަށް އިލްތިމާސްކުރާ ކަމަށެވެ.\nއައްޑޫ ސިޓީއައްޑޫ ސިޓީ ހިތަދޫއައްޑޫ ސިޓީ ކައުންސިލްތިމާވެށިތިމާވެށި ހިމާޔަތްކުރުން\nއެލްޑަރލީ ހޯމެއް ޤާއިމުކުރުމަށް ފޭދޫ ހިއްކިބިމުން 30،000 އަކަފޫޓު ދޫކުރަން ނިންމައިފި


ހިތް އަދު ރޮނީއޭ ނުދާށޭ – 8 ވަނަ ބައި – | Esfiya - Dhivehi Vaahaka Site\n– 13 ޑިސެމްބަރު ބަޔާއި ގުޅޭ –\nޝަހުމްގެ ޙާލަކީތޯއެވެ. ނީޒާ އޭނާއާއި ދޭތެރޭ ކަންތައް ކުރިގޮތުން ޝަހުމްވަނީ ދިރިއުޅުން މަތިން އެއްކޮށް ފޫހިވެފައެވެ. މިކަމާއި އޭނާގެ މައިންބަފައިންނަށްވަނީ ފިކުރު ކުރަން ޖެހިފައެވެ. އެންމެފަހުން އެމީހުންނަށް ފެނުނު އެންމެ މޮޅު ގޮތަކީ ދުވަސްކޮޅަކަށް ނަމަވެސް ފަޒާލްއާއި އެކު ޝަހުމް ލަންކާއަށް ފޮނުވުމެވެ.މިކަމާއި ޝަހުމް ދެކޮޅެއް ނުހަދައެވެ. ވަރަށް ފަސޭހައިން އެންމެންގެ އެދުމުގެ މަތިން އެކަމަށް އެއްބަސްވެ، ދަތުރަށް ތައްޔާރުވެލިއެވެ.\nފަޒާލް ވަރަށް ގިނައިން ލަޔާއަށް ގުޅޭތޯ މަސައްކަތް ކުރިއެވެ. އެހެނަސް ގުޅާ ކޮންމެ ފަހަރަކުވެސް އޭނާއަށް ޖެހެނީ ނާއުއްމީދުވެގެން އެކަން ހުއްޓާލާށެވެ. ލަޔާގެ ގެ ހުންނަތަނެއް ނޭނގޭތީ އެ ގެ ހޯދަން ބޭނުންވި ނަމަވެސް އުޅެންޖެހުނުލެއް ބުރަކަމުން އެކަމަށްވެސް ފުރުޞަތެއް ނުލިބުނެވެ. އެހެންކަމުން އޭނާއަށް ޖެހުނީ މާޔޫސްވެގެން ހުރެ، އެނބުރި ދާށެވެ. އެތަކެއް ސުވާލުތަކަކާއި އެކުވެސް މެއެވެ.\nއޮފީހުގައި ބުރަކޮށް އުޅެން ޖެހުމުން ގިނަފަހަރަށް ފާއިޒާއި ލައިޝާއަށްވެސް ލަޔާއަކާއި ދިމަލެއްނުވެއެވެ. އެހެންނަމަވެސް ކޮންމެރެއަކުވެސް ލަޔާ އޭނާގެ ދޮންތައާއި ބައްޕަގެ ކާރީގައި ވަގުތު ކޮޅެއް ހޭދަކޮށްލުމަށް އެ ދެބަފައިން އޭނާއަށް ނަޞޭޙަތްތެރިވިއެވެ. ނަތީޖާއަކަށްވީ ލަޔާ އަމިއްލައަށްވެސް އޭނާގެ އުޅުމަށް އަންނަމުން ދިޔަ ބަދަލުތަކާއިމެދު ވިސްނުމެވެ. އޭގެ ފަހުން އޮފިސްގަޑި ނިމުނުހާ އަވަހަކަށް ގެއަށް އާދެއެވެ. އަދި އެ އާއިލާގެ ހުރިހާ މެމްބަރުން އެކުގައި ލޯބި ވަގުތުކޮޅުތައް ޙިއްޞާކޮށް ހަދަންފެށިއެވެ.ލަޔާގެ ބައްޕަމެނަށް އޭނާގެ ހުރިހައި އެއްޗެއް ކިޔައިދެއެވެ. ނަމަވެސް ދެތިންކަމެއް ފިޔަވައެވެ. ޝަހުމްއާއި ދިމާވި ދުވަހުން ފެށިގެން އެ ހިތުގައި ޝަހުމްއަށްޓަކައިވީ ލޯތްބެވެ. އެ ލޯބި ނާކަމިޔާބުވި ގޮތެވެ. އަދިވެސް ޝަހުމްއަށްޓަކައި ކުރެވޭ އިންތިޒާރެވެ.\nކޮންމެ ދުވަހެއް ދުނިޔޭގެ ކަން ހިނގާ އުޞޫލުން ނިމިގެންދެއެވެ. ލަޔާމެން ކަހަލަ ކުދިން ކުދިކުދިވެފައިވާ ހިތަކާއިއެކު ދިރިއުޅެމުން ދާއިރު، އެއްބަޔަކު ހިތްތައް ގުޅުވުމުގެ އުއްމީދުގައި މަސައްކަތް ކުރަމުންދެއެވެ. އަނެއްބަޔަކު އެމީހުންގެ މާޒީގެ ހަނދާންކޮށް އެ ހިތާމަތަކާއި އެކުގައި އެޅެމުންދެއެވެ. ޝަހުމްއަކީވެސް އެފަދަ މީހަކަށް ވަނީވެފައެވެ. އެގޮތުގައި އަހަރަކަށްވުރެ ގިނަވެގެން ހިނގައްޖެއެވެ. އެހެނަސް ފަހަކަށް އައިސް ޝަހުމްގެ ދިރިއުޅުމަށް ކޮންމެވެސް ކަހަލަ އެދެވޭ ބަދަލުތަކެއްވަނީ އަންނަން ފަށާފައެވެ. ފަޒާލްއަށްވެސް މިކަން ފާހަގަވީ ޝަހުމް އަމިއްލައަށް އިސްވެ ކަންކަމުގައި ޝާމިލްވެ އުޅުމާއި ގޭތެރޭގައި އުޅޭއިރު، ފަޒާލްގެ ދޮންބެގެ ތިންއަހަރަށްދާ ކުޑަކުޑަ އަނާންއާއި ކޮށްލާ ސަމާސާތަކުންނެވެ. އަދި ހަމަ ޝަހުމް އަމިއްލައަށް އިސްވެ ގޭގެ އެންމެނާއިއެކު ޕިކްނިކެއް ދިއުމަށްދަނީ ރާވަމުންނެވެ. މިހައި ފޯރީގައި ޝަހުމް އުޅޭތަން ފެނުމުން އެންމެންވެސް އެކަމާއި ގަޔާވެގެން ޕިކްނިކްގެ ކަންތައް ރޭވުމުގައި މަޝްޢޫލްވެގެން އުޅެންފެށިއެވެ. ފަޒާލްގެ މަންމަ ވީ އުފަލަކުން އަވަހަށް ސިޔާދާއަށް ގުޅައިގެން މިޚަބަރު ދީފިއެވެ. ސިޔާދާ މިވާހަކަ އޭނާގެ ފިރިމީހާއަށާއި ކުދިންނަށް ދިނީ ނުހަނު އުފަލާއި އެކީގައެވެ.\nބައްޕަގެ އޮފީހުގައި މަސައްކަތުގައި އިނދެ، ލަޔާލް ބޭނުން ނުކޮށް އެތަކެއް ދުވަހެއްވެފައިވާ އޭނާގެ ކުރީގެ އެފްބީ އައިޑީ ހުޅުވާލިތަނުން، ފަޒާލްއާއި ވާހަކަ ދައްކާލާހިތްވިއެވެ. ލަޔާލްއަށް ސިހުން ލިބުނީ ފަޒާލްއޭނާއަށް އެތަކެއް މެސެޖަކުން ކިޔައިދީފައިވާ ވާހަކަތަކުންނެވެ. ޝަހުމް އޭނާއާއިއެކު ލަންކާގައި އުޅެމުންދާކަމާއި ނީޒާގެ ބޭވަފާތެރިކަމެވެ. އަދި ލަޔާލްގެ ކުއްލި ވަކިވުމުގެ ސަބަބު އޮޅުންފިލުވަން ކޮށްފައިވާ އެތަކެއް ޝަކުވާއެކެވެ. ފަޒާލް ފުރައިގެން ދިޔައިރު ކުރަންބޭނުންވެފައިވި ޖަވާބެއް ނުލިބިފައިވާ ސުވާލުތަކެވެ. ލަޔާލް އަވަސްވެގަތީ ފަޒާލް އޮންލައިންގައި އިންތޯ ބަލާލުމަށެވެ. އެތަކެއް އިރެއް ވަންދެން ފަޒާލްގެ އިންތިޒާރުގައި އިންއިރުވެސް އެނާގެ އިޝާރާތެއް ނުވުމުން ލަޔާލް ނިންމީ ފަޒާލް ޢާއްމުކޮށް އޭނާއަށް މެސެޖް ކޮށްފައި ހުރި ވަގުތު ތަކުގައި އޮންލައިން ވުމަށެވެ. އެ މެސެޖުތަކާއިއެކު ލަޔާއަށް ނޭނގޭ އުފާވެރިކަމެއް ލިބުނެވެ. ކޮންމެވެސް ދުވަހަކުން ޝަހުން އޭނާގެ މިލްކަކަށް ވާން ދެކެމުންއައި ހުވަފެން ޙަޤީޤަތަކަށްވާން އުޅޭހެންވެސް ހީވާ ކަހަލައެވެ.\nއަވަސް އަވަހަށް ލަޔާ އެފްބިީއަށް ވަންނާނެ ގަޑިބުނެ މެސެޖެއް ކޮށްލުމަށްފަހު ގޮނޑިން ތެދުވީ ވަރަށް ހިތްހަމަ ޖެހިގެންހުރެއެވެ. އޮފީސްބައިން ނިކުމެ، ގޭގެ ޓެރަސްއަށް ގޮސް ދެއަތްމައްޗަށް ނަގައިގެން ހުރެ، ހަޅޭއްލަވައިގަނެވުނެވެ.އޭނާ އެންމެ އުފާވީ،ޝަހުމްގެ ދިރިއުޅުމުގައި އުނިވެފައިވާ ލޯބި ދެވޭނެ ފަރާތަކީ ލަޔާލް ކަމަށް ބުނެ ފަޒާލް އޭނާގާތުން އެދިފައިވުމުންނެވެ. މިއަދު މިލިބުނީ އޭނާ ދުވަހަކުވެސް ވާނޭކަމަށް ހިތަށްވެސް އަރުވާފައިވާފަދަ ޚަބަރެއްނޫނެވެ.\nއުޅެވޭ ގޮތެއްނޭނގި މިނިވަން ދޫންޏެއް ފަދައިން ޓެރަސްގެ ވަށައިގެން އިންދާފައިވާ މާގަސްތަކުގައި އަތް ބީއްސަމުން ލަވައެއްގެ ރާގު އަޅުވަމުން ދުވަމުންދިޔައެވެ. މި މަންޒަރު ބަލަން ޓެރަސްއަށް ވަންނަ ދޮރު މަތީގައި ދެއަތް އުރާލައިގެން ލައިޝާހުރީ ޙައިރާންވެފައެވެ. އަބަދުމެ ރޮވިފައި ކަހަލަ ގޮތަކަށް ހުންނަ މި އަންހެން ކުއްޖާއަށް މިއައި ބަދަލުގެ ސަބަބެއް ހޯދަން ބޭނުންވެފައެވެ. ލައިޝާ ވަރަށް ނޫންކަމަށް ހަދާފައި ކަރުކެހިލިއެވެ. އޭނާގެ މިޢަމަލަކުން ހުވަފެނީ ދުނިޔެއެއްގައި އުޅެމުންދިޔަ ލަޔާއަކަށް ހިލަމެއްނުވިއެވެ. ދެވަނަ ފަހަރަށް ލައިޝާ ބާރަށް ކެއްސާލިއެވެ. އެއާއިއެކު ލަޔާ ސިހފައި އެދިމާލަށް ބަލައިލިއެވެ. ވަގުތުން އެކުއްޖާގެ މޫނަށް ލަދުވެތިކަންވެރިވިއެވެ.\n“އެހެމް….އެހެމް…ކިހިނެއް ވެގެންތަ މިއުޅެނީ ދޮންތީގެ ކޮއްކޮއަށް މިއަދު؟ ކޮއްކޮގެ ޠަބީޢަތް ރަނގަޅު ނޫނީތަ އަނެއްކާ؟..” ދެއަތުން މޫނު ފޮރުވައިގެން ހުރި ލަޔާގެ އަތް މޫނާއި ދުރު ކުރަމުން ލައިޝާ، ލަޔާގެ ކުރިމައްޗަށް ހުއްޓުނެވެ.\n“ދޮންތީ…….ދެން…….” ލަޔާ އަނެއްކާވެސް ފުރަގަސްދިނީ ގަތްފައި ހުރި ލަދެއްގެ ސަބަބުންނެވެ.\n“ނޫނޭ….ކަމެއްވެއްޖެ ދޯ…. އެހެންނޫނީ، ކޮއްކޮއަކީ ތިގޮތަށް އެކްޓިވް ކޮށް އުޅޭ ކުއްޖެއްތަ؟…ބުނެބަލަ ތި ވީ ކަމެއް ދޮންތި ކާރީ!…ކޮއްކޮގެ ކޮންމެ އުފަލެއްގަވެސް އަދި ކޮންމެ ހިތާމައެއްގަވެސް މިހާތަނަށްވެސް ދޮންތިހުރީ ކޮއްކޮއާއިއެކު….ކޮބާތަ ތިހިނިތުންވުމުގެ ސިއްރަކީ؟…އަނެއްކާ ޝަހުމް” ލައިޝާ ގޮތެއް ދުލެއްނުކުރިއެވެ.\n“ޔެސް ދޮންތީ…..ހީޒް ގޮނަ ބީ މައިން ސޫން…….އިރާދަކުރެއްވިއްޔާ” ޝަހުމްގެނަން އިވުމާއިއެކު ލަޔާއަށް އެހެންކަހަލަ އިޙްޞާޞެއް ކުރެވިގެން ދިޔައެވެ. ނޭނގިހުރެ ލައިޝާގާތުގައި އޭނާގެ ހިތުގައިވި ސިއްރު ބޭރުކޮށްލެވުނެވެ. އަދި ލައިޝާގެ ކޮނޑުގައި ބޯއަޅާލިއެވެ.\n“އެހެންވީމަ ދޮންތިއަށް ހަމަ ހީވީ ރަނގަޅަށް. އޭރުވެސް ދޮންތި ބުނަމުންއައި އެއްޗެހި ހަނދާންކޮށްބަލަ!…އިފް ޔޫ ލަވް ސަމްވަން، ވެއިޓް އެން ވެއިޓް ޓިލް ހީ ސީކްސް ޔޯ ލަވް…..ބިލީވް މީ، މައި ލިޓްލް އެންޖަލް… ވަން ޑޭ، ޔޫލް ބީ ދި މޯސްޓް ހެޕިއެސްޓް ސިސްޓަރ އެވަރ…” ލައިޝާ ދިޔައީ އަދިވެސް ހިތްވަރު ކުރުމަށް ލަޔާއަށް ނަޞޭޙަތްތެރި ވަމުންނެވެ.ކަމެއް ޙާޞިލުނުވިއޭ ބުނެ ފަހަތަށް ނުދުވެ، ކުރިއަށް ބެލުމަށެވެ. ދިރިއުޅުން އުޖާލާކޮށް ދުނިޔޭގައި އުޅެންވީގޮތަށް އުޅުމަށެވެ.\nހިތާމަ އެހެނިހެން ލޯބި October 14, 2020\nދިނީ ޒަހަރު….. 28\nހިތާމަ ލޯބި February 28, 2019


އިސްލާމީ ޤައުމެއްގައި ފައްޅިއެޅުން ހުއްދަވާނެބާ؟ – DhiSalafiyyah\nﷲ ތަޢާލާ ބާވާލެއްވި މާތްވެގެންވާ އިސްލާމްދީން ފިޔާވާ އެހެން ދީންތަކަކީ ކުފުރާއި މަގުފުރެދުމަށް ގޮވާލާ ދީންތަކެއްކަމާއި މެދަކު ޝައްކެއްނެތެވެ. އެހެނީ އެހެނިހެން ބާތިލު ދީންތަކާއި ޚިލާފަށް އިސްލާމްދީން ބާވައިލެއްވުނީ އަޅުތަކުންގެ އަޅުވެތިކަމުން މީސްތަކުން ނެރެ އަޅުތަކުންގެ ވެރި ރައްބު ﷲ ސުބްޙާނަހު ވަތަޢާލާގެ އަޅުވެތިކަމަށް މީސްތަކުން، ގެނައުމަށެވެ. އެހެން ކަމުން އިސްލާމީ ޝަރީޢަތާއި ޚިލާފަށް އަޅުކަންކުރަން ތައްޔާރުކުރެވިފައިވާ ތަންތަން ބެލެވޭނީ ކުފުރާއި މަގުފުރެދުމަށް ގޮވާލާ އަދި އެފަދަ ޢަމަލުތައް ހިންގުމަށް ތައްޔާރުކުރެވިފައިވާ ތަންތަން ކަމުގައެވެ. އެހެނީ އެއްވެސް އަޅުކަމެއް ﷲ ތަޢާލާ ޝަރުޢު ނުކުރައްވާ ގޮތެއްގައި އަދާ ކުރުމަކީ ހުއްދަވެގެންވާނޭކަމެއްނޫނެވެ. އިސްލާމްދީނަކީ ހުރިހާ ޝަރީޢަތެއްގެ މައްޗަށް ޝަރުޢު ކުރެވިގެންވާ ދުވަހަކުވެސް ބަދަލެއްނާންނާނޭ ފުރިހަމަ ޝާމިލު ޝަރީޢަތެކެވެ. އެންމެހާ އިންސީންނާއި ޖިންނީންގެ މައްޗަށް ބާވައިލެއްވުނު މަތިވެރި ޝަރީޢަތެވެ. މާތް ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ މައްޗަށް އިސްލާމްދީން ބާވައިލެއްވުމާއި އެކު ކުރީގެ އެންމެހާ ޝަރީޢަތްތަށް ވަނީ މަންސޫޚު ކުރެވިފައެވެ. މިކަންތައްތަކަކީ އުއްމަތުގެ ޢިލްމުވެރިން އިޖްމާޢު ވެފައިވާ ކަންތައްތަކެވެ.\nއަދި ޔަހޫދީންވަނީ ހައްޤު ގޮތުގައި ކަމަށް ނުވަތަ ނަޞާރާއިން ވަނީ ހައްޤުގޮތުގައި ކަމަށް ޤަބޫލުކޮށްފިމީހާއީ ބަޔާންވެގެންވާ މަގުފުރެދުމަކުން މަގުފުރެދިފައިވާ މީހެކެވެ. އަދި އެ ޔަހޫދީންނާއި ނަޞާރާއިން އެތިބީ ހައްޤުގައިކަމަށް ބުނާމީހާއީ ބޮޑު ދޮގުވެރިއެކެވެ. އެބުނި މީހާއަކީ ޔަހޫދީންގެ ތެރެއިން ނުވަތަ ނަޟާރާއިންގެ ތެރެއިން ވާ މީހެއް ކަމުގައިވިޔަސް ނުވަތަ އެމީހުންގެ ތެރެއިން ނުވާމީހެއް ކަމުގައިވިޔަސް މެއެވެ. މުސްލިމަކު އެފަދައިން ޤަބޫލުކޮށްފިނަމަ އެމީހަކު އެވަނީ މުރުތައްދު ވެފައެވެ. އެފަދަ މީހަކު އެބުނިބަސް އަނބުރާގެނެސް ތަވްބާވެ ﷲ ތަޢާލާގެ ހަޟްރަތައް ރުޖޫޢަ ވާންޖެހޭނެއެވެ. އަދި ނޭންގިހުރެ އެކަން އެގޮތަށް ޤަބޫލުކޮށްފި މީހާއަށް ހައްޤު ބާޔާންކޮށްދިނުމުންވެސް އިސްލާޙު ނުވެއްޖެނަމަ އޭނާވެސް ބެލެވޭނީ މުރުތައްދެއްގެ ގޮތުގައެވެ. ﷲ ތަޢާލާ ވަޙީކުރެއްވިއެވެ. ” وَمَا أَرْسَلْنَاكَ إِلاَّ كَافَّةً لِّلنَّاسِ بَشِيرًا وَنَذِيرًا وَلَكِنَّ أَكْثَرَ النَّاسِ لا يَعْلَمُونَ “- سَبَأ 28- މާނަ : ” އުފާވެރިކަމުގެ خبر ދެއްވާ ބޭކަލަކު ކަމުގައްޔާއި، ބިރުވެރިކަމުގެ خبر ދެއްވާ ބޭކަލަކު ކަމުގައިމެނުވީ، ތިމަންރަސްކަލާނގެ، އެންމެހާ މީސްތަކުންގެ ގާތަކަށް ކަލޭގެފާނު ނުފޮނުއްވަމެވެ. އެހެނެއްކަމަކު، މީސްތަކުންކުރެ ގިނަމީހުން އެކަމެއް ނުދަނެތެވެ.”\nއަދިވެސް އެއިލާހު ވަހީކުރެއްވިއެވެ. ” قُلْ يَا أَيُّهَا النَّاسُ إِنِّي رَسُولُ اللَّهِ إِلَيْكُمْ جَمِيعًا ” الأعراف 158 – މާނަ : ” ކަލޭގެފާނު ވިދާޅުވާށެވެ! އޭ މީސްތަކުންނޭވެ! ހަމަކަށަވަރުން، ތިމަންކަލޭގެފާނީ، ތިޔަބައިމީހުން އެންމެންގެ ގާތަށް ﷲ ފޮނުއްވި رسول އާއެވެ”\nއަދިވެސް އެހެން އާޔަތެއްގައި ވަޙީކުރެއްވިއެވެ. ” وَمَن يَبْتَغِ غَيْرَ الْإِسْلَامِ دِينًا فَلَن يُقْبَلَ مِنْهُ وَهُوَ فِي الْآخِرَ‌ةِ مِنَ الْخَاسِرِ‌ينَ ” – سورة آل عمران 85 – މާނަ : ” އިސްލާމްދީން ފިޔަވައި އެހެންދީނެއް އެއީ ދީނެއްގެ ގޮތުގައި ޤަބޫލިކޮށްފި މީހާގެ ކިބައިން ޤަބޫލެއްނުކުރެވޭނެއެވެ. “\nއަދިވެސް އެއިލާހު سورة البينة ގެ6ވަނަ އާޔަތުގައި ވަޙީކުރައްވާފައިވެއެވެ. ” إِنَّ الَّذِينَ كَفَرُ‌وا مِنْ أَهْلِ الْكِتَابِ وَالْمُشْرِ‌كِينَ فِي نَارِ جَهَنَّمَ خَالِدِينَ فِيهَا ۚ أُولَـٰئِكَ هُمْ شَرُّ الْبَرِ‌يَّةِ ” މާނަ : ” އަހުލު ކިތާބީންނާއި މުޝްރިކުންގެ ތެރެއިން ކާފިރުވީ މީހުންވަނީނަރަކައިގެ އަލިފާންގަނޑުގެ ތެރޭގައެވެ.އެތާންގައި ދެމިތިބެނިވިވި ގޮތުގައެވެ. މީސްތަކުންގެ ތެރެއިން ނުބައި ބަޔަކީ އެބައިމީހުންނެވެ. “\nالبخاري އަދި مسلم އަދި މިނޫންވެސް މުޙައްދިޘުންގެ ކިބައިން ރިވާވެގެން އައިސްފައި ވެއެވެ. ރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ. ” وَكَانَ النَّبِيُّ يُبْعَثُ إِلَى قَوْمِهِ خَاصَّةً وَبُعِثْتُ إِلَى النَّاسِ عَامَّةً ” މާނަ : ” އަދި ނަބީބޭކަލުން ފޮނުއްވިފައިވަނީ އެބޭކަލުންގެ ޤައުމުގެ މީހުންގެ ގާތަށް ޚާއްސަކުރެވިގެންނެވެ. ނަމަވެސް ތިމަންކަލޭގެފާނު ފޮނުއްވުނީ ޢާއްމުކޮށް އެއްމެހާ މީސްތަކުންގެ ގާތަށެވެ. “\nއެހެންކަމުން ކޮންމެ މީހަކުވެސް ފުރިހަމަ މުސްލިމަކަށް ވުމަށްޓަކައި އެއްމެހާ ބާތިލު ފިކުރިއްޔާތު ތަކުން ދުރުވުމަކީ ލާޒިމުކަމެކެވެ. އާދެ އިސްލާމްދީނަށް ވަނުމަށްފަހު ކާފިރުވުމަކީ އާދެ މުރުތައްދު ވުމަކީ ކަނޑައެޅިގެން ޙަރާމްކަމެކެވެ. އަދި އިސްލާމީ ޝަރީޢަތާއި ޚިލާފަށް ކުރެވޭ ކޮންމެ އަޅުކަމެއް ކުރުންވަނީ ޙަރާމްކުރެވިގެންނެވެ. އަދި އިސްލާމްދީން ފިޔަވައި އެހެން ދީންތަކުގެ މީސްތަކުން އަޅުކަންކުރާ ތަންތަނާއި ފައްޅިތައް އިސްލާމީ މުޖުތަމަޢުތަކުގެ ތެރޭގައި ބިނާކުރުމަކީ ހުއްދަވެގެންވާނޭކަމެއްނޫނެވެ. އެއީ ޔަހޫދީންގެ ނުވަތަ ނަޞާރާއިން އަޅުކަންކުރަން ތައްޔާރުކުރެވޭ ތަނެއްކަމުގައި ވިޔަސްމެއެވެ. އެހެނީ މާތް ނަބިއްޔާ މުޙައްމަދު ޞައްލަﷲ ޢަލައިހި ވަޞައްލަމަގެ މައްޗަށް ޝަރީޢަތް ބާވައިލެއްވުމަށްފަހު ކުރީގެ އެއްމެހާ ރަސޫލުބޭކަލުންގެ މައްޗަށް ބާވައިލެއްވިފައިވާ ޝަރީޢަތްތައް ވަނީ މަންސޫޚު ކުރެވިފައެވެ. އިސްލާމީ ޝަރީޢަތަކީ ޤިޔާމަތާއި ހަމައަށް ދެމިގެންދާނޭ އުނިވުމެއްނެއް ހުރިހާ ޒަމާނަކާއި ވަގުތަކަށް ފެތޭނޭ ފުރިހަމަ ޝަރީޢަތެކެވެ. އެ ޝަރީޢަތުގައި އައިސްފައިވާ ގޮތާއި ޚިލާފަށް ޢަމަލުކޮށް އަދި ޝިރުކުކޮށް ﷲ ތަޢާލާ ފިޔަވައި އެހެންފަރާތްތަކަށް އަޅުކަންކޮށް އުޅޭމީހުންގެ ޢަމަލުތަކަށް ޤިޔާމަތްދުވަހު ވެގެންދާނީ ކިހިނެއްތޯއެވެ؟ ﷲ ތަޢާލާ ގެ ވަޙީކުރެއްވިއެވެ. ” وَقَدِمْنَا إِلَىٰ مَا عَمِلُوا مِنْ عَمَلٍ فَجَعَلْنَاهُ هَبَاءً مَّنثُورً‌ا ” سورة الفرقان 23 – މާނަ : ” އަދި عمل ގެ ތެރެއިން އެއުރެންކުޅަ ކަންތަކަށް، ތިމަންރަސްކަލާނގެ ބައްލަވައި، އެ عمل ތައް ވަޔާބުރައިގެންދާ ކުނޑިފުއްތަކެއް ފަދައިން ލައްވާހުށީމެވެ. “\nއެހެންކަމުން ޢިލްމުވެރިންވަނީ އިސްލާމީ ބިމެއްގައި ފައްޅި ، ޗާރޗު ، ޓެންޕަލް އެޅުމަކީ ޙަރާމް ކަމެއްކަމުގައި އިޖްމާޢުވެލައްވާފައެވެ. ސަބަބަކީ އިސްލާމީ ޤައުމެއްގައި ދެފަރާތަކަށް އަޅުކަމެއްނުކުރެވޭނެއެވެ. ކުފުރުގެ ޝިޢާރަކަށް ނުގޮވޭނެއެވެ. އިސްލާމީ މުޖުތަމަޢެއްގައި ، މުސްލިމުންގެ ތެރޭގައި އެފަދަ ފައްޅިއެއް ނުވަތަ ޗާރޗެއް ނުވަތަ ޓެންޕަލް އެއް ހުރިނަމަ އެތަނެއް ތަލާލުމަކީ ވާޖިބުކަމެއް ކަމުގައިވެސް ޢިލްމުވެރިން ދެކިލައްވައެވެ. އަދި ޤައުމުގެ وَلِيُّ الأَمْر އެކަމާއި (އެފަދަ ފައްޅިއެއް ، ޗާރޗެއް ، ނުވަތަ އެފަދަ ތަނެއް ނައްތާލުމާއި ) ދެކޮޅު ހެދުން ހުއްދަވެގެން ނުވެއެވެ.\nއެހެންކަމުން އަޅުގަނޑުމެންނަށް އެނގިގެންދަނީ މިފަދަ ތަންތަން ހެދުމަށް ހުއްދަދީ ހިއްވަރުދީ ހެދުމަކީ އަދި އެކަންކަން ކުރުމަށް ރުހުމަކީ ކުފުރު ފެތުރުމަށް އެޅޭ ވަރަށް ބޮޑު ބާރަކަށް ނޫނީ ނުވާނެކަމެއެވެ. ﷲ ތަޢާލާ އަލްމާއިދާ ސޫރަތުގެ2ވަނަ އާޔަތުގައި ވަޙީ ކުރައްވައެވެ. ” وَتَعَاوَنُوا عَلَى الْبِرِّ وَالتَّقْوَىٰ ۖ وَلَا تَعَاوَنُوا عَلَى الْإِثْمِ وَالْعُدْوَانِ ۚ وَاتَّقُوا اللَّـهَ ۖ إِنَّ اللَّـهَ شَدِيدُ الْعِقَابِ ” މާނަ : ” އަދި ހެޔޮކަންތައް ކުޅައުމާއި، تقوى ވެރިވުމުގެ މައްޗަށް ތިޔަބައިމީހުން އެކަކު އަނެކަކަށް އެހީވެ، ވާގިވެރިވާށެވެ! އަދި ފާފަވެރިވުމާއި عداوة ތެރިވުމުގެ މައްޗަށް، ތިޔަބައިމީހުން އެކަކު އަނެކަކަށް އެހީވެ، ވާގިވެރި ނުވާށެވެ! އަދި ތިޔަބައިމީހުން اللَّه އަށް تقوى ވެރިވާށެވެ! ހަމަކަށަވަރުން، اللَّه އީ عقوبات ގަދަފަދަ ވެގެންވާ ރަސްކަލާނގެއެވެ. “\nޝައިޚުލް އިސްލާމް އިބްނު ތައިމިއްޔާ ރަޙިމަހުﷲ ވިދާޅުވެފައިވެއެވެ. (( ފައްޅިތަކަކީ ﷲ ތަޢާލާގެ ގެކޮޅު ތަކުގެ ތެރެއިން ގެކޮޅެއްކަމަށް ދެކިގެން އެތާންގައި އަޅުކަންކުރުމަށް ރުހި އަދި ޔަހޫދީންނާއި ނަޞާރާއިން ކުރާ އަޅުކަންތަކަކީ ﷲ އާއި ރަސޫލާއަށް ކިޔަމަންވުމުގެ ތެރޭގައި ވާކަމެއްކަމުގައި ދެކެފިނަމަ ނުވަތަ އެފަދަކަމަކަށް ރުހިއްޖެމީހާ ނުވަތަ އެފަދަ ތަންތަން އެޅުމަށް ހިއްވަރުދީ އަދި އެތަންތާ އަޅުކަންކުރުމީ ﷲ އަށް ކުއްތަންވުން ކަމުގައި ދެކެފިމީހާ އަކީ ބަޔާންވެގެންވާ ކުފުރަކުން ކުފުރުވެއްޖެ މީހެކެވެ.))\nﷲ ތަޢާލާ ވަޙީކުރެއްވިއެވެ. ” إِنَّ الَّذِينَ ارْ‌تَدُّوا عَلَىٰ أَدْبَارِ‌هِم مِّن بَعْدِ مَا تَبَيَّنَ لَهُمُ الْهُدَى ۙ الشَّيْطَانُ سَوَّلَ لَهُمْ وَأَمْلَىٰ لَهُمْ (*) ذَٰلِكَ بِأَنَّهُمْ قَالُوا لِلَّذِينَ كَرِ‌هُوا مَا نَزَّلَ اللَّـهُ سَنُطِيعُكُمْ فِي بَعْضِ الْأَمْرِ ۖ وَاللَّـهُ يَعْلَمُ إِسْرَ‌ارَ‌هُمْ (*) فَكَيْفَ إِذَا تَوَفَّتْهُمُ الْمَلَائِكَةُ يَضْرِ‌بُونَ وُجُوهَهُمْ وَأَدْبَارَ‌هُمْ (*) ذَٰلِكَ بِأَنَّهُمُ اتَّبَعُوا مَا أَسْخَطَ اللَّـهَ وَكَرِ‌هُوا رِ‌ضْوَانَهُ فَأَحْبَطَ أَعْمَالَهُمْ (*) ” ( محمد 25 -28 ) މާނަ : ” ހަމަކަށަވަރުން، އެއުރެންނަށް ތެދުމަގު އެނގި ބަޔާންވުމަށްފަހު، އެއުރެންގެ ފުރަގަހަށް އެނބުރިދިޔަ މީހުންނަށް شيطان އާ އެކަން ޒީނަތް ތެރިކޮށްދެއްކިއެވެ. އަދި އަޖަލުތައް ދިގުވާނެކަމުގެ އެދުން އެއުރެންނަށް ލައިދިނެވެ. (*) އެއީ، ﷲ ބާވައިލެއްވި ފޮތަށް ނުރުހުންވި މީހުންނަށް، އެއުރެން ބުނިކަމަށްޓަކައެވެ. ބައެއްކަންތަކުގައި ތިމަންމެން ތިޔަބައިމީހުންނަށް ކިޔަމަންވާނޫއެވެ. އަދި އެއުރެން ސިއްރުކޮށްފައިވާ ގޮތް ﷲ ދެނެވޮޑިގެންވެތެވެ. (*) އެއުރެންގެ މޫނުތަކާއި، ބުރިކަށިތަކުގައި ތަޅުއްވަމުން ملائكة ން އެއުރެންގެ މަރުހިއްޕަވާހިނދު، އެއުރެންގެ ޙާލު ވާނީ ކޮންފަދައަކުން ހެއްޔެވެ؟ (*) އެއީ، ﷲ ކޯފާވެވޮޑިގެންވާމަގަށް އެއުރެން ތަބަޢު ވީކަމަށްޓަކައެވެ. އަދި އެކަލާނގެ ރުއްސެވުމަށް އެއުރެން ނުރުހުންވީކަމަށްޓަކައެވެ. ފަހެ، އެކަލާނގެ އެއުރެންގެ ޢަމަލުތައް ބާޠިލު ކުރެއްވިއެވެ.(*) “\nއެހެންކަމުން އަޅުގަނޑުމެންނަކީ މުސްލިމުންކަމުގައި ވީތީ ، މި އާޔަތުގައި މިވާ މީހުންގެތެރެއިން ވެވިދާނެކަމުގެ ބިރަށްޓަކައި މިފަދަ ފިކުރުތަކުން ހިތްތައް ތާހިރުކުރުން ވާޖިބެވެ.\nދުޢާ އަކީ ﷲ ސުބްޙާނަހު ވަތަޢާލާ މިފަދަ އެއްމެހާ ބާތިލު ފިކުރުތަކުން އަޅުގަނޑުމެން ރައްކާތެރިކުރައްވައި އަޅުގަނޑުމެންގެ މުސްލިމު އުއްމަތް އަދި އަޅުގަނޑުމެންގެ އިސްލާމީ ބިމަކީ ޝިރުކާއި ކުފުރުގެ މުޞީބާތުން ސަލާމަތްވެފައިވާ ތަނެއްކަމުގައި ލެއްވުމެވެ. އާމީން .